text:
ብጸጋ ሓራ ወጺእኩም ኢኹም
“ኣብ ትሕቲ ጸጋ እምበር፡ ኣብ ትሕቲ ሕጊ ስለ ዘይኰንኩም፡ ሓጢኣት ኣይምለኽኩም።”—ሮሜ 6:14።
መዝሙር፦ 2, 29
1, 2. ሮሜ 5:12 ንናይ የሆዋ መሰኻኽር እተገድሶም ስለምንታይ እያ፧
ናይ የሆዋ መሰኻኽር ኣጸቢቖም ዚፈልጥዎን ብዙሕ ዚጥቀሙሉን ጥቕስታት መጽሓፍ ቅዱስ ክትዝርዝር እንተ ትደሊ፡ ሮሜ 5:12 ሓንቲ ኻብተን ቀዳሞት ጥቕስታትዶ ኣይምዀነትን፧ እታ ብዙሕ ሳዕ እትጥቀስ ጥቕሲ ኸምዚ ትብል፦ “ከምቲ ብሓደ ሰብ ሓጢኣት ናብ ዓለም ዝኣተወ፡ ብሓጢኣት እውን ሞት፡ ኵላቶም ስለ ዝሓጥኡ ድማ ሞት ናብ ኵሉ ሰብ ሓሊፉ ኣሎ።”
2 እታ ጥቕሲ እቲኣ ኣብታ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ ብተደጋጋሚ ተጠቒሳ ኣላ። ነዛ መጽሓፍ እዚኣ ምስ ደቅኻ ወይ ምስ ካልኦት ኣብ እተጽንዓሉ እዋን፡ ብዛዕባ እቲ ኣምላኽ ንምድሪ ዘለዎ ዕላማን ብዛዕባ እቲ በጃን ብዛዕባ ዅነታት ምዉታትን ኣብ ምዕራፍ 3ን 5ን 6ን ክትመያየጡ ኸለኹም፡ ንሮሜ 5:12 ኣንቢብካያ ትኸውን ኢኻ። ኰይኑ ግና፡ ንሮሜ 5:12 ምስቲ ንስኻ ምስ የሆዋ ዘሎካ ርክብን ምስ ተግባራትካን ምስ መጻኢኻን ብእተተሓሓዘ ኽሳዕ ክንደይ ኢኻ እተስተንትነላ፧
3. ኣብ ምንታይ ኵነታት ከም ዘለና ኢና ኣሚንና ኽንቅበሎ ዘሎና፧
3 ኵላትና ሓጥኣን ምዃንና ኣሚንና ኽንቅበሎ ዘሎና ጕዳይ እዩ። መዓልቲ መዓልቲ ጌጋታት ንገብር ኢና። ኣምላኽ ግና ሓመድ ምዃንና ይዝክር እዩ፣ ምሕረት ኪገብረልና እውን ፍቓደኛ እዩ። (መዝ. 103:13, 14) የሱስ ኣብታ ኣብነት እትዀነና ጸሎቱ፡ ንኣምላኽ፡ “ሓጢኣትና ሕደገልና” ኢልና ኽንልምኖ ምሂሩና እዩ። (ሉቃ. 11:2-4) ስለዚ፡ ብዛዕባ እቲ ኣምላኽ ይቕረ ዝበለልና ጌጋታት ቀጻሊ እንሓስበሉ ምኽንያት የብልናን። ይኹን እምበር፡ ከመይ ገይሩ ይቕረ ኸም ዚብለልና ምሕሳብና ኺጠቕመና ይኽእል እዩ።
ብጸጋ ይቕረ ተባሂሉልና
4, 5. (ሀ) ነቲ ኣብ ሮሜ 5:12 ዘሎ ሓሳብ ክንርድኦ ዚሕግዘና እንታይ እዩ፧ (ለ) ኣብ ሮሜ 3:24 ተጠቒሱ ዘሎ “ጸጋ” እንታይ እዩ፧
4 ኣብተን ኣብ ከባቢ ሮሜ 5:12 ዚርከባ ሃዋርያ ጳውሎስ ዝጸሓፈን ምዕራፋት፡ ብሕልፊ ኣብ ምዕራፍ 6፡ ኣገዳሲ ሓበሬታ ንረክብ ኢና። እዚ ሓበሬታ እዚ ድማ፡ የሆዋ ኸመይ ገይሩ ይቕረ ኸም ዚብለልና ኽንርዳእ የኽእለና። ንኣብነት፡ ኣብ ምዕራፍ 3፡ ከምዚ ዚብል ነንብብ፦ “ኵሎም ሓጢኦም፡ . . . በቲ ብክርስቶስ የሱስ እተኸፍለ በጃ ድማ፡ ብናጻ ውህበት ብጸጋኡ እዮም ዚጸድቁ።” (ሮሜ 3:23, 24) ጳውሎስ “ጸጋ” ኺብል ከሎ፡ እንታይ ማለቱ እዩ፧ እታ ናይ ግሪኽኛ ቓል፡ ብመሰረት ሓደ መወከሲ፡ “ይግብኣኒ ዘይብሃል ወይ ውሬታ ኪኽፈሎ ትጽቢት ዘይግበረሉ ብናጻ ዚውሃብ ሞገስ” ዚብል ሓሳብ ኣለዋ። እቲ ተቐባሊ ሳላ ዋጋ ጻዕሩ ዚውሃቦ ወይ ዚግብኦ ዀይኑ ዚውሃቦ ኣይኰነን።
5 ጆን ፓርክሀርስት ዝስሙ ምሁር ድማ፡ “ብዛዕባ ኣምላኽ ወይ ብዛዕባ ክርስቶስ ኣብ ዚዝረበሉ እዋን፡ መብዛሕትኡ ግዜ [እታ ናይ ግሪኽኛ ቓል] ብፍላይ ንናጻን ንዘይግባእን ሞገስ ወይ ኣብ ብጀዋን ድሕነትን ሰብ ንዚግበር ለውሃት ተመልክት” ኢሉ ገሊጹ ኣሎ። ስለዚ፡ ኣብ ትርጉም ሓዳስ ዓለም “ጸጋ” ተባሂላ ተተርጒማ ኣላ። ኣምላኽ ጸጋኡ ዚገልጸልና ግና ብኸመይ እዩ፧ ምስ ተስፋናን ምስቲ ምስኡ ዘሎና ርክብንከ ብኸመይ ትተኣሳሰር፧ እስከ ንመርምር።
6. ጸጋ ኣምላኽ ክሳዕ ክንደይ እዩ ኺጠቅም ዚኽእል፧
6 እቲ ብእኡ ኣቢሉ ሓጢኣትን ሞትን “ናብ ዓለም ዝኣተወ” እተባህለሉ “ሓደ ሰብ፡” ኣዳም እዩ። ስለዚ፡ “ብኣበሳ እቲ ሓደ፡ ሞት በቲ ሓደ . . . ነገሰ።” ከምቲ ጳውሎስ ኣስዕብ ኣቢሉ ዝገለጾ ድማ፡ “ብዙሕ ጸጋ . . . በቲ ሓደ የሱስ ክርስቶስ” መጸ። (ሮሜ 5:12, 15, 17) እቲ ጸጋ እቲ ኸኣ ንዅሎም ደቂ ሰብ ጥቕምታት ኣምጺኡሎም እዩ። “ብተኣዛዝነት እቲ ሓደ [ማለት የሱስ]፡ ብዙሓት ጻድቃን ኪዀኑ እዮም።” ብልክዕ ንምዝራብ፡ ጸጋ ኣምላኽ “ብየሱስ ክርስቶስ . . . ኣቢሉ ናብ ናይ ዘለኣለም ህይወት” ኪመርሕ ይኽእል እዩ።—ሮሜ 5:19, 21።
7. እቲ ኣምላኽ ዘዳለዎ በጃ መግለጺ ጸጋኡ እዩ ዚብሃል ስለምንታይ እዩ፧
7 የሆዋ ንወዱ በጃ ኪኸውን ኢሉ ኺልእኮ ግዴታ ኣይነበሮን። ሓጥኣን ሰባት እውን ነቲ ንይቕረታ መሰረት ዝዀነ ኣምላኽ ዘዳለዎን የሱስ ዝኸፈሎን በጃ ይግብኣና ኺብልዎ ዚኽእሉ ኣይኰነን። ስለዚ፡ ይቕረታን ተስፋ ናይ ዘለኣለም ህይወትን ምርካብና፡ ብሓቂ መግለጺ ጸጋኡ፡ ማለት ይግብኣና ዘይንብሎ ለውሃት እዩ። እምበኣር፡ ንውህበት ጸጋ ኣምላኽ ኣኽቢርና ኽንርእዮን ኣብ መዓልታዊ ህይወትና ብእኡ ኽንጽሎን ኣሎና።
ንጸጋ ኣምላኽ ኣመስገንቲ ምዃን
8. ገሊኦም ሰባት ብዛዕባ ሓጢኣቶም እንታይ ግጉይ ኣረኣእያ እዩ ኺህልዎም ዚኽእል፧
8 ዘይፍጹማት ዘርኢ ኣዳም ብምዃንና፡ ብቐሊሉ ንጋገን ክፉእ ንገብርን ንሓጥእን ኢና። እንተዀነ ግና፡ ‘ኣምላኽ ከም ሓጢኣት ዚርእዮ ጌጋ እኳ እንተ ገበርኩ፡ ክጭነቕ የብለይን። የሆዋ ይቕረ ይብለለይ እዩ’ ኢልና ንጸጋ ኣምላኽ ከም መመኽነይታ ምስ እንጥቀመሉ ዓብዪ ጌጋ ኢና እንገብር። እቲ ዜሕዝን፡ ገለ ሃዋርያት ብህይወት ኣብ ዝነበሩሉ እዋን፡ ገሊኦም ክርስትያናት ከምኡ ዓይነት ኣተሓሳስባ ነይርዎም እዩ። (ይሁዳ 4 ኣንብብ።) ንሕና ባዕልና ኸምዚ ዓይነት ሓሳብ ኣይነውስእን ንኸውን፣ ኰይኑ ግና፡ ዘርኢ እዚ ኣረኣእያ እዚ ኣብ ውሽጥና ኺህሉ ወይ ካልኦት ኪዘርእዎ እሞ ኺዓቢ ይኽእል እዩ።
9, 10. ጳውሎስን ካልኦትን ካብ ሓጢኣትን ሞትን ሓራ ዝወጹ ብኸመይ እዮም፧
9 ጳውሎስ ነቲ፡ ‘ኣምላኽ ይርድኣለይ እዩ። ንግጉይ ተግባራተይ ዕሽሽ ኪብሎ እዩ’ ዚብል ኣረኣእያ ብጽኑዕ ክንነጽጎ ኸም ዘሎና ገሊጹ ኣሎ። ስለምንታይ፧ ምኽንያቱ፡ ከምቲ ኣብ ጽሑፉ ዝገለጾ፡ ክርስትያናት “ንሓጢኣት ምዉታት” እዮም። (ሮሜ 6:1, 2 ኣንብብ።) እቶም ክርስትያናት እቲኦም ገና ኣብ ምድሪ ህያዋን ከለዉ፡ ከመይ ጌርካ እዮም “ንሓጢኣት ምዉታት” እተባህሉ፧
10 ኣምላኽ በቲ በጃ ኣቢሉ፡ ንጳውሎስን ነቶም ብግዜኡ ዝነበሩ ኻልኦትን ሓጢኦቶም ይቕረ ኢሉሎም፡ ብመንፈስ ቅዱስ ቀቢእዎም፡ መንፈሳውያን ደቁ እውን ገይርዎም እዩ። ድሕሪኡ ኸኣ፡ ሰማያዊ ተስፋ ኺህልዎም ክኢሉ። እሙናት ክሳዕ ዝዀኑ፡ ምስ ክርስቶስ ኣብ ሰማይ ናይ ምንባርን ናይ ምግዛእን ኣጋጣሚ ነይርዎም እዩ። ኰይኑ ግና፡ ኣብ ምድሪ ንኣምላኽ እናኣገልገሉ ገና ብህይወት ከለዉ፡ ጳውሎስ፡ “ንሓጢኣት ምዉታት” ከም ዝዀኑ ገይሩ እዩ ተዛሪቡሎም። ነቲ ሰብ ኰይኑ ዝሞተ፡ ዘይመውት መንፈስ ኰይኑ ድማ ናብ ሰማይ ዝተንስአ የሱስ እውን ከም ኣብነት ተጠቒሙሉ እዩ። ንየሱስ ደጊም ሞት ኣይመልኮን እዩ። ኣብቶም ‘ንሓጢኣት ምዉታት ዝዀኑ፡ ንኣምላኽ ግና ብክርስቶስ የሱስ ህያዋን ዝዀኑ’ ቕቡኣት ክርስትያናት እውን ተመሳሳሊ እዩ ነይሩ። (ሮሜ 6:9, 11) ኣነባብራኦም ከምቲ ኣቐዲሞም ዝነበርዎ ኣይኰነን ነይሩ። ንድርኺት ወይ ንድፍኢት ሓጥእ ትምኒቶም ደጊም ኣይእዘዙን እዮም ነይሮም። ነቲ ናይ ቀደም ኣነባብራኦም ሞይቶም እዮም ነይሮም።
11. ኣብ ገነት ንዘለኣለም ክንነብር ተስፋ ዘሎና ዘበልና፡ “ንሓጢኣት ምዉታት” ዝዀንና ብኸመይ ኢና፧
11 ንሕናኸ፧ ክርስትያናት ቅድሚ ምዃንና፡ ተግባራትና ኣብ ቅድሚ ኣዒንቲ ኣምላኽ ክሳዕ ክንደይ ጌጋ ወይ ክፉእ ምዃኑ ኸይፈለጥና ንሓጥእ ኔርና ኢና። ‘ባሮት ርኽሰትን ጥሕሰት ሕግን’ ኢና ኔርና። ብኻልእ ኣበሃህላ፡ “ባሮት ሓጢኣት” ኢና ኔርና። (ሮሜ 6:19, 20) ድሕሪኡ፡ ሓቂ መጽሓፍ ቅዱስ ፈሊጥና፡ ኣብ ህይወትና ለውጥታት ጌርና፡ ርእስና ንኣምላኽ ወፊና፡ ከምኡ ድማ ተጠሚቕና ኢና። ካብ ሽዑ ንነጀው፡ ንትምህርትታትን ንስርዓታትን ኣምላኽ ‘ካብ ልቢ ኽንእዘዝ’ ድሌት ኣሕዲርና ኢና። ‘ካብ ሓጢኣት ሓራ ወጺእና፡ ባሮት ጽድቂ እውን ኴንና’ ኺብሃል ይከኣል እዩ። (ሮሜ 6:17, 18) ስለዚ፡ ብዛዕባና እውን “ንሓጢኣት ምዉታት” ተባሂሉ ኺዝረብ ይከኣል እዩ።
12. ነፍሲ ወከፍና እንታይ ምርጫ ኢና ኽንገብር ዘሎና፧
12 ሕጂ፡ ነተን፡ “ንትምኒት ሰብነትኩም ምእንቲ ኸይትእዘዙ፡ ሓጢኣት ኣብቲ መዋቲ ሰብነትኩም ኣይንገስ” ዚብላ ቓላት ጳውሎስ፡ ምስ ርእስኻ እተሓሒዝካ ሕሰበለን። (ሮሜ 6:12) ዘይፍጹም ሰብነትና ዝደረኸና ዘበለ ምስ እንገብር፡ ‘ሓጢኣት ኣባና ይነግስ’ እዩ። ሓጢኣት ኣባና ኸም ዚነግስ ወይ ከም ዘይነግስ ክንገብር እንኽእል ባዕልና ስለ ዝዀንና፡ ልብና ብሓቂ እንታይ እዩ ዚደሊ፧ ነዚ ንምፍላጥ፡ ንርእስኻ ኸምዚ ኢልኻ ሕተት፦ ‘ሓድሓደ ግዜ፡ ንዘይፍጹም ሰብነተይ ወይ ኣእምሮይ ናብ ክፉእ ኣንፈት ኪመርሓኒ እፈቕደሉ ድየ፡ ወይስ ንሓጢኣት ምዉት እየ፧ ብክርስቶስ የሱስከ ንኣምላኽ ህያው ድየ፧’ ነቲ ኣምላኽ ብጸጋኡ ዝገበረልና ይቕረታ ብሓቂ እነመስግነሉ እንተ ዄንና፡ ባህ ከነብሎ ብዙሕ ኢና እንጽዕር።
ክንዕወተሉ እንኽእል ቃልሲ
13. ንሓጢኣት ክንሓድጎ ኸም እንኽእል ዜተኣማምነና እንታይ መርትዖ ኣሎና፧
13 ክርስትያናት ንየሆዋ ቕድሚ ምፍላጦምን ምፍቃሮምን ምግልጋሎምን፡ ነቲ ‘ዜፍርይዎ ዝነበሩ ፍረ’ ኺሓድግዎ ነይርዎም እዩ። ኣብ ሕሉፍ ህይወቶም፡ ‘ሕጂ ዚሓፍሩሉን’ መወዳእታኡ ሞት ዜስዕብን ነገራት ይገብሩ ነይሮም ኪዀኑ ይኽእሉ እዮም። (ሮሜ 6:21) ድሕሪኡ ግና ለውጢ ገይሮም። ንኣብነት፡ ኣብ ቈረንቶስ ዝነበሩ ብዙሓት ክርስትያናት ከምኡ እዮም ገይሮም። ገሊኣቶም፡ ኣምለኽቲ ጣኦት፡ ዘመውቲ፡ ግብረ ሶዶም ዚገብሩ፡ ሰረቕቲ፡ ሰኽራማት፡ ወይ ካልእ ከምዚ ዝኣመሰለ ነገራት ዚገብሩ እዮም ነይሮም። ግናኸ፡ ‘ተሓጺቦምን ተቐዲሶምን’ እዮም። (1 ቈረ. 6:9-11) ኣብ ጉባኤ ሮሜ ዝነበሩ ገሊኦም ክርስትያናት እውን ተመሳሳሊ ዅነታት እዩ ነይርዎም። ጳውሎስ ብመንፈስ ኣምላኽ ተደሪኹ ብዛዕባኦም ከምዚ ኢሉ ጽሒፉ እዩ፦ “ሰብነትኩም ኣጽዋር ዓመጻ ጌርኩም ንሓጢኣት ኣይተቕርቡ፣ የግዳስ፡ ርእስኹም ካብ ምዉታት ህያው ከም ዝዀነት ጌርኩም፡ ሰብነትኩም እውን ኣጽዋር ጽድቂ ጌርኩም ንኣምላኽ ኣቕርቡ።” (ሮሜ 6:13) ብመንፈሳዊ መዳይ ንጹሃት ኰይኖም ኪነብሩ ኸም ዚኽእሉ፡ በዚ ኸምዚ ድማ ካብ ጸጋ ኣምላኽ ከም ዚጥቀሙ ርግጸኛ እዩ ነይሩ።
14, 15. ‘ካብ ልቢ ብዛዕባ ምእዛዝ’ እንታይ ኢልና ኢና ንርእስና ኽንሓትት ዘሎና፧
14 ሎሚ እውን ተመሳሳሊ እዩ። ገሊኦም ኣሕዋትን ኣሓትን ኣብ ሓደ እዋን ከምቶም ሰብ ቈረንቶስ ነይሮም ኪዀኑ ይኽእሉ እዮም። ግናኸ፡ ንሳቶም እውን ተቐዪሮም እዮም። ሕሉፍ መገዲ ሓጢኣቶም ሓዲጎምን ‘ተሓጺቦምን’ እዮም። ቀደም ዝነበረካ ኣነባብራ ብዘየገድስ፡ ኣብዚ ግዜ እዚ ኣብ ቅድሚ ኣምላኽ ብኸመይ ኢኻ እትርአ፧ ጸጋ ኣምላኽን እዚ ዜምጽኦ ይቕረታን ስለ ዝረኸብካ፡ ‘ሰብነትካ ንሓጢኣት ከይተቕርብ፡’ ኣብ ክንዳኡስ ‘ርእስኻ ኻብ ምዉታት ህያው ከም ዝዀነት ጌርካ ንኣምላኽ ከተቕርብ’ ቈሪጽካዶ ኣለኻ፧
15 ከምኡ ምእንቲ ኽንገብር፡ ካብቲ ገሊኦም ሰብ ቈረንቶስ ዚገብርዎ ዝነበሩ ኸቢድ ሓጢኣት ክንርሕቕ ከም ዘሎና ዜተሓታትት ኣይኰነን። ጸጋ የሆዋ ኽንቅበል፡ ‘ሓጢኣት ዘይመልከና’ እውን ክንከውን እንተ ዄንና፡ እዚ ኣገዳሲ እዩ። ኰይኑ ግና፡ ገሊኦም ከም ንእሽቶ ገይሮም ካብ ዚርእይዎ ሓጢኣት እውን ንምርሓቕ ዚከኣለና ብምግባር ‘ካብ ልቢ ኽንእዘዝ’ ቈሪጽና ዲና፧—ሮሜ 6:14, 17።
16. ካብ ከቢድ ሓጢኣት ምርሓቕ ጥራይ ንሓደ ክርስትያን እኹል ከም ዘይኰነ ብኸመይ ንፈልጥ፧
16 ብዛዕባ ሃዋርያ ጳውሎስ እሞ ንሕሰብ። ከምቲ ኣብ 1 ቈረንቶስ 6:9-11 እተጠቕሰ ዓይነት ከቢድ ኣበሳ ኸም ዘይገበረ ፍሉጥ እዩ። ኰይኑ ግና፡ ሓጥእ ምዃኑ ተኣሚኑ እዩ። ብዛዕባ እዚ፡ “ኣነ . . . ኣብ ትሕቲ ሓጢኣት እተሸጥኩ ስጋዊ እየ። ነቲ ዝጸልኦ እገብሮ ኣለኹ እምበር፡ ነቲ ዝደልዮ ኣይኰንኩን ዝገብሮ ዘለኹ እሞ፡ ነቲ ዝገብሮ ኣይፈልጦን እየ” ኢሉ ጽሒፉ እዩ። (ሮሜ 7:14, 15) እዚ ኸኣ ጳውሎስ ከም ሓጢኣት ገይሩ ዝረኣዮ ኻልእ ነገራት ከም ዝነበረ ይሕብር። (ሮሜ 7:21-23 ኣንብብ።) ‘ካብ ልቢ ኽንእዘዝ’ ኣብ እንገብሮ ጻዕሪ ንሕና እውን ንዕኡ ንምሰሎ።
17. ስለምንታይ ኢኻ ብቕንዕና ኽትመላለስ እትደሊ፧
17 ንኣብነት፡ ብዛዕባ ቕንዕና እስከ ንሕሰብ። ቅንዕና ኣብ ክርስትና እተድሊ መሰረታዊ ባህርይ እያ። (ምሳሌ 14:5፣ ኤፌሶን 4:25 ኣንብብ።) ሰይጣን “ኣቦ ሓሶት” እዩ። ሃናንያን ሰበይቱን ብሰንኪ ሓሶት እዮም ህይወቶም ስኢኖም። ነዚኣቶም ክንመስሎም ኣይንደልን ኢና፣ ስለዚ፡ ኣይንሕሱን ኢና። (ዮሃ. 8:44፣ ግብ. 5:1-11) ግናኸ፡ ቅንዕናና ኣብዚ ጥራይ ድያ ተሓጺራ እትተርፍ፧ ከም ሓቂ፡ ቅንዕናና ነቲ ንጸጋ ኣምላኽ ዘሎና ብዙሕ ምስጋና እተንጸባርቕ ክትከውን ኣለዋ።
18, 19. ቅንዕና ኺብሃል ከሎ፡ ንጹር ሓሶት ዘይምዝራብ ጥራይ ዘይኰነስ፡ ካብኡ ንላዕሊ ዜጠቓልል ብኸመይ እዩ፧
18 ሓሶት ኪብሃል ከሎ፡ ሓቂ ዘይኰነ ነገር ምዝራብ ማለት እዩ። ግናኸ፡ የሆዋ ንህዝቡ፡ ንጹር ሓሶት ዘይምዝራብ ጥራይ ዘይኰነስ፡ ካብኡ ንላዕሊ ኺገብሩ እዩ ዚደልዮም። ንጥንታውያን እስራኤላውያን፡ “ኣነ የሆዋ ኣምላኽኩም ቅዱስ እየ እሞ፡ ቅዱሳት ኩኑ” ኢሉ ተማሕጺንዎም እዩ። ኣስዕብ ኣቢሉ ኸኣ ቅዱሳት ኪዀኑ ዚኽእሉሉ ኣብነታት ሂብዎም እዩ። ንኣብነት፡ “ኣይትስረቑ፡ ኣይተታልሉ፡ ንሓድሕድኩም ከኣ ኣይትተሓሳሰዉ” ኢልዎም እዩ። (ዘሌ. 19:2, 11) ሓደ ሰብ ንጹር ሓሶት ከይተዛረበ፡ ንኻልኦት ኬታልል ወይ ኪሕስዎም ይኽእል እዩ።
19 ንኣብነት፡ ሓደ ሰብ ንኣስራሒኡ ወይ ንመሳርሕቱ፡ ንጽብሒቱ ናይ “ሕክምና” ቘጸራ ስለ ዘለዎ፡ ናብ ስራሕ ከም ዘይመጽእ ወይ ካብ ስራሕ ብኣጋኡ ኸም ዚወጽእ ኪነግር ይኽእል እዩ። ከም ሓቂ ግና፡ እቲ ናይ “ሕክምና” ቘጸራ ኢሉ ዘቕረቦ መመኽነይታ፡ ናብ ፋርማሲ ስለ ዚእለ ወይ ኪኸፍሎ ዚግባእ ክፍሊት ንምኽፋል ናብ ክሊኒክ ስለ ዚእለ እዩ። ናብ ስራሑ ዘይመጸሉ ወይ ካብ ስራሑ ብኣጋኡ ዚወጸሉ ናይ ሓቂ ምኽንያት፡ ምስ ስድራ ቤቱ ናብ ገምገም ባሕሪ ኸይዱ ንምዝንጋዕ ኢሉ እዩ። እቲ ናይ “ሕክምና” ቘጸራ ኢሉ ዘቕረቦ መመኽነይታ እተወሰነ ሓቅነት ኪህልዎ ዚኽእል እኳ እንተ ዀነ፡ ከምኡ ኺብል ከሎ ብቕንዕና ድዩ ዚመላለስ ነይሩ ወይስ የታልል፧ ብዘይካዚ፡ ንሰባት ኰነ ኢልካ ንምትላል ዚግበር ካልእ ኣብነታት ትፈልጥ ትኸውን። ምናልባት ካብ መቕጻዕቲ ንምምላጥ ወይ ንኻልኦት ክትብለጸሎም ኢልካ ኸምኡ ይግበር ይኸውን። ንጹር ሓሶት እኳ እንተ ዘይተዘርበ፡ ኣምላኽ ግና፡ “ኣይተታልሉ” ኢሉ እዩ ኣዚዙና። ብዛዕባ እቲ ኣብ ሮሜ 6:19 ዚርከብ፡ “ኣካላትኩም ነቲ ናብ ቅድስና ዚመርሕ ጽድቂ ኸም ባሮት ጌርኩም ኣቕርቡ” ዚብል ቃላት እውን ንሕሰብ።
20, 21. ጸጋ ኣምላኽ ክሳዕ ክንደይ እዩ ኺድርኸና ዚግባእ፧
20 ንጸጋ ኣምላኽ እነመስግነሉ እንተ ዄንና፡ ካብ ዝሙት፡ ስኽራን፡ ወይ ካብ ከም ናይ ሰብ ቈረንቶስ ዝኣመሰለ ሓጢኣት ካብ ምርሓቕ ንላዕሊ ኢና እንገብር። ጸጋ ኣምላኽ ምቕባል ኪብሃል ከሎ፡ ካብ ምንዝርና ምርሓቕ ጥራይ ዘይኰነስ፡ ብዕሉግ መዘናግዒ ንምርኣይ ምስ ዘሎና ትምኒት ምቅላስ እውን የጠቓልል። ኣካላትና ንጽድቂ ኸም ባሮት ጌርና ምቕራብ ኪብሃል ከሎ፡ ዘይምስካር ጥራይ ዘይኰነስ፡ ክሳዕ ጥቓ ስኽራን ዘይምስታይ እውን የጠቓልል። ምስ ግጉይ ተግባራት ንምቅላስ፡ ብዙሕ ጻዕሪ ኽንገብር የድልየና እዩ፣ ኰይኑ ግና፡ ክንዕወተሉ እንኽእል ቃልሲ እዩ።
21 ከቢድ ኰነ ቀሊል ካብ ዚብሃል ሓጢኣት ክንርሕቕ ሸቶ ኽንገብር ኣሎና። ፍጹም ብዝዀነ መገዲ ነዚ ኽንገብሮ ኣይንኽእልን ኢና። ከም ጳውሎስ ግና፡ ከምኡ ንምግባር ክንጽዕር ኣሎና። ጳውሎስ ንኣሕዋቱ፡ “ንትምኒት ሰብነትኩም ምእንቲ ኸይትእዘዙ፡ ሓጢኣት ኣብቲ መዋቲ ሰብነትኩም ኣይንገስ” ኢሉ ተማሕጺንዎም እዩ። (ሮሜ 6:12፣ 7:18-20) ምስ ኵሉ ዓይነት ሓጢኣት ክንቃለስ ከለና፡ ነቲ ብክርስቶስ ኣቢሉ እተገብረልና ጸጋ ኣምላኽ ብሓቂ ኸም እነመስግነሉ ነርኢ ኢና።
22. ነቶም ንጸጋ ኣምላኽ ዜመስግኑሉ ሰባት እንታይ እዩ ዚጽበዮም ዘሎ፧
22 ብጸጋ ኣምላኽ ሓጢኣትና ተሓዲጉልና እዩ፣ ብሕጂ እውን ኪሕደገልና እዩ። ነዚ ነመስግነሉ ኻብ ኰንና እምበኣር፡ ካብቲ ገሊኦም ንእሽቶ ዚብልዎ ሓጢኣት እውን ከይተረፈ ንምርሓቕ ዚከኣለና ንግበር። ጳውሎስ ነቲ እንረኽቦ ዓስቢ ኸምዚ ዚስዕብ ኢሉ ኣጕሊሕዎ ኣሎ፦ “ሕጂ ግና ካብ ሓጢኣት ሓራ ስለ ዝወጻእኩም፡ ባሮት ኣምላኽ እውን ስለ ዝዀንኩም፡ ብመገዲ ቕድስና ተፍርዩ ኣለኹም፣ መወዳእታኡ ኸኣ ናይ ዘለኣለም ህይወት እዩ።”—ሮሜ 6:22።


c: text/html

text:
በስመ አብ ወወልድ ወመንፈስ ቅዱስ አሐዱ አምላክ!
ዘመነ ስብከት
ካብ 7-13 ታኅሣሥ ክሳዕ ልደት ዘለዉ ሠለስተ ሳምንታት (ሰናብቲ) ዘመነ ስብከት ይበሃሉ። ኣብዞም ሳምንታት፡ ብዛዕባ እግዚአብሔር ወልድ ፍጹም ሰብ ከምዝኸውን ኣቐዲሞም ቅዱሳን ነቢያት ንዚተነበይዎ ትንቢት፡ ዚመሰልዎ ምሳሌ፡ ዚረኣይዎ ኅብረ ኣምሳል፡ . . . ንዝክርን ነስተንትንን። ሰሙን መጸ’ውን ምሥጢረ ሥጋዌ ዝገልጹ ጽሑፋት ይንበቡ፡ መዛሙር ይዝመሩ፡ ትንቢትን ምሳሌን እናተጠቅሰ’ውን ሰፊሕ ትምህርቲ ይወሃብ። ብሓፈሻ ጊዜኡ ንበዓለ ልደት ብኣፍልጦን ርድኢትን ናፍቆትን ክብርን ንምኽባር ዝግበር ምድላዋት’ዩ።
ኣብ ዘመነ ስብከት ዘለዉ ሠለስተ ሳምንታት ስብከት፡ ብርሃንን ኖላዊን ይበሃሉ።
1. ስብከት፦ እግዚአብሔር ወልድ ካብ ሰማየ ሰማያት ወሪዱ ካብ ቅድስት ድንግል ማርያም ከም ዝውለድ፡ ብቅዱሳን ነቢያት ተሰቢኹ እዩ’ሞ፡ ናይ መጀመርታ ሰሙን ‘ስብከት’ ይበሃል
2. ብርሃን፦ ክርስቶስ ብርሃን ዓለም ዓለም ንምኹን መጺኡ እዩሞ ‘ብርሃን’ ተባህለ።
3. ኖላዊ፦ ክርስቶስ ንሱ ሓቀኛ ትጉህ ጓሳ እዩ’ሞ እዚ ሰሙን ‘ኖላዊ’ ተባህለ።
ወስብሐት ለእግዚአብሔር!

robotstxt: allowed

filter: keep


text:
ንኣምላኽ ቅረቦ
“ብቐጻሊ ለምኑ እሞ፡ ኪውሃበኩም እዩ”
“ጐይታይ፡ . . . ምጽላይ ምሃረና።” (ሉቃስ 11:1) እዛ ሕቶ እዚኣ፡ ሓደ ወደ መዝሙር እዩ ንየሱስ ሓቲትዎ። የሱስ ኪምልሰሉ ኸሎ፡ ኣምላኽ ከም ዚሰምዓና ጌርና ብኸመይ ከም እንጽሊ ዚሕብር ክልተ ምሳሌታት መሰለ። ኣምላኽ ንጸሎትና ምስማዑ ዜተሓሳስበካ እንተ ዀይኑ፡ ምላሽ የሱስ ኬገድሰካ እዩ።—ሉቃስ 11:5-13 ኣንብብ።
እታ ቐዳመይቲ ምሳሌ፡ ኣብቲ ዚጽሊ ሰብ እያ እተተኵር። (ሉቃስ 11:5-8) ኣብቲ ዛንታ፡ ሓደ ሰብኣይ ብለይቲ ጋሻ መጾ፣ ግናኸ፡ ዚቕርበሉ ምግቢ ኣይነበሮን። ነቲ ተቐባሊ ጋሻ፡ እቲ ጕዳይ ብህጹጽ ፍታሕ ኪረኽበሉ ዚግባእ እዩ ነይሩ። እዋኑ ለይቲ እኳ እንተ ነበረ፡ እንጌራ ኺልቃሕ ናብ ቤት ዓርኩ ኸደ። ኣብ ፈለማ፡ እቲ ዓርኩ፡ ስድራ ቤቱ ለጥ ኢሎም ደቂሶም ስለ ዝነበሩ፡ ተንሲኡ ኺህቦ ኣይደለየን ነይሩ። እቲ ተቐባል ጋሻ ኸይሓፈረ ደጋጊሙ ምስ ለመኖ ግና፡ እቲ ዓርኩ ተንሲኡ ዝደለዮ ሃቦ። *
እዛ ምሳሌ እዚኣ ብዛዕባ ጸሎት እንታይ ትምህረና፧ የሱስ ከይተሓለልና ብቐጻሊ ኽንልምንን ክንደልን ክንኵሕኵሕን እዩ ዚነግረና ነይሩ። (ሉቃስ 11:9, 10) ስለምንታይ እዩ ኸምኡ ኢሉ፧ የሱስ ከምኡ ኺብል ከሎ፡ ኣምላኽ ንጸሎትና ቐልጢፉ ኸም ዘይሰምዕ ድዩ ዚእምት ነይሩ፧ ኣይፋሉን። የሱስ ኬመሓላልፎ ዝደለየ ነጥቢ፡ ኣምላኽ ከምቲ ቕልጡፍ ምላሽ ዘይህብ ዓርኪ ዘይኰነስ፡ ነቲ ግቡእ ልማኖ እቶም ብእምነት ዚጽልዩ ሰባት ንምምላእ ህንጡይ ከም ዝዀነ እዩ ነይሩ። ከምዚኣ ዝበለት እምነት ከኣ በቲ ኸይተሓለልና ብቐጻሊ እነቕርቦ ልማኖ ኣቢላ ትግለጽ። ብተደጋጋሚ ብምልማን፡ እቲ እንልምነሉ ዘለና ነገር ብሓቂ ኸም ዜድልየና፡ ኣምላኽ ፍቓዱ እንተ ዀይኑ ድማ ኪህበና ኸም ዚኽእል ብሓቂ ኸም እንኣምን ነርኢ።—ማርቆስ 11:24፣ 1 ዮሃንስ 5:14።
እታ ኻልአይቲ ምሳሌ ኣብቲ ‘ሰማዕ ጸሎት’ ዝዀነ የሆዋ እያ እተተኵር። (መዝሙር 65:2) የሱስ፡ “ካባኻትኩምከ እንታዋይ ኣቦ እዩ ወዱ ዓሳ እንተ ለሚንዎ፡ ኣብ ክንዲ ዓሳስ ተመን ዚህቦ፧ ወይስ እንቋቝሖ እንተ ለሚንዎ፡ ዕንቅርቢትዶ ይህቦ፧” ኢሉ ሓተተ። መልሲ እዘን ሕቶታት እዚአን ፍሉጥ እዩ፣ ዋላ ሓደ ሓላዪ ኣቦ ንውሉዳቱ ጐዳኢ ነገር ኣይህብን እዩ። ድሕርዚ፡ የሱስ ነቲ እታ ምሳሌ ሒዛቶ ዘላ መልእኽቲ ገለጸ። ዘይፍጹማት ሰብኣውያን ኣቦታት ንደቆም “ጽቡቕ ውህበት” ዚህቡ ኻብ ኰኑ፡ “እቲ ኣብ ሰማያት ዘሎ ኣቦ ግዳ” ነቶም ዚልምንዎ ምድራውያን ደቁ “ኽንደይ ኣብዚሑ [እቲ ዝበለጸ ውህበት ዝዀነ] መንፈስ ቅዱስ ዘይህቦም!” *—ሉቃስ 11:11-13፣ ማቴዎስ 7:11።
ኣምላኽ ነቲ ቕቡል ልማኖ እቶም ብእምነት ዚጽልዩ ሰባት ንምምላእ ህንጡይ እዩ
እዛ ምሳሌ እዚኣ ብዛዕባ እቲ ‘ሰማዕ ጸሎት’ ዝዀነ የሆዋ እንታይ ትምህረና፧ የሱስ፡ ንሕና ንየሆዋ፡ ንደቁ ዜድልዮም ኬማልእ ህንጡይ ከም ዝዀነ ሓላዪ ኣቦ ጌርና ኽንርእዮ እዩ ዓዲሙና። ስለዚ፡ ኣምለኽቲ የሆዋ ኣብ ልቦም ዘሎ ልማኖ ሒዞም ከይተሰከፉ ኪቐርብዎ ይኽእሉ እዮም። ንሱ ንጽቡቖም ከም ዚሓስብ ምፍላጦም ከኣ፡ ነቲ ንልማኖኦም ዝሃቦም ምላሽ፡ ዋላ እኳ ኸምቲ እተጸበይዎ እንተ ዘይኰነ፡ ከይተሸገሩ ኪቕበልዎ ይኽእሉ። *
ንሚያዝያ ዚኸውን ንባብ መጽሓፍ ቅዱስ
^ စာပိုဒ်၊ 4 የሱስ ዝመሰሎ ምሳሌ ኣብ ህይወት ንዜጋጥም ናይ ሓቂ ልምድታትን ተግባራትን እዩ ዜንጸባርቕ ነይሩ። ኣይሁድ ንጋሻ ምቕባል ከም ኣዝዩ ኣገዳሲ ግዴታ ገይሮም እዮም ዚርእይዎ ነይሮም። ሓንቲ ስድራ ቤት ነታ መዓልቲ እትኣኽላ እንጌራ ጥራይ እያ እትስንክት ነይራ፣ ስለዚ፡ እቲ እተሰንከተ እንተ ተወዲኡ፡ እንጌራ ምልቃሕ ልሙድ እዩ ነይሩ። ድኻታት እንተ ዀይኖም ከኣ፡ ኵሎም ኣባላት ስድራ ቤት ኣብ ሓንቲ ኽፍሊ፡ ኣብ ባይታ እዮም ዚድቅሱ ነይሮም።
^ စာပိုဒ်၊ 6 የሱስ ብዙሕ ሳዕ ካብ ዝነኣሰ ጕዳይ ተበጊሱ ናብ ዝዓበየ ጕዳይ ብምምልካት፡ “ክንደይ ኣብዚሑ” ዚብል መጐተ ተጠቒሙ ኣሎ። ሓደ ምሁር፡ “እቲ መጐተ፡ ‘“ሀ” ሓቂ እንተ ዀይኑ፡ “ለ” ግዳ ኽንደይ ብዝያዳ ሓቂ ዘይከውን’ ዚብል ሓሳብ እዩ ዜቕርብ” ኢሉ ገሊጹ ኣሎ።
^ စာပိုဒ်၊ 7 ኣምላኽ ከም ዚሰምዓና ጌርና ብኸመይ ክንጽሊ ኸም እንኽእል ብዚምልከት ዝያዳ ኽትፈልጥ እንተ ደሊኻ፡ ኣብታ ብናይ የሆዋ መሰኻኽር እተሓትመት መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ምዕራፍ 17 ርአ።


text:
ተሓታቲ ኩለንትናዊ ውድቀት ሃገር ርእሰ ሽሕጣን
መላኺ ሲሳያስ’ዩ፡፡
ህዝቢ ኤርትራ ወረጃ ህዝቢ ምዃኑ ነጋሪ ኣየድልዮን፡፡ እዚ ህዝቢ’ዚ ተቓሊሱን ኣቃሊሱን ሉኣላዊት ሃገር ከምዘይወነነ ብጉጅለ ጠለምቲ ናጽነቱ ተጨውዩ እነሆ ርብዒ ዘመን ኣብ ደላህመት ባርነት ጥሒሉ ይርከብ፡፡ ዓመት መጸ እንቋዕ ኣብጸሓካ፡ እዛ ዓመት ናይ ለውጢ ዓመት ክትኮነልካ ንምነ ብዝብሉ ሰናይ ትምኒት ተጎልቢቡ ካብ ዝኣተዎ ባርነት ምዕይ እንከይበለ ጉጅለ ኢሳያስ ካብ ማ/ሰብ ዓለም ነጺልዎ ይርከብ፡፡
ህዝቢ ኤርትራ ንቑሕ ህዝቢ ክነሱ ንቕሓት ሕልንኡ ንስልጣን ምልካዊ ጉጅለ ዝፈታተንን ሓደጋን ምዃኑ ዝፈልጦ ኢሳያስ ብስለቱ ክመክን ዝገብር ናይ ፍርሒ ፍልስፍና ኣምጺኡ ክድንቁር ክጠሚ ክሓምም ክእሰር ክከላበት ካብኡ ሓሊፉ ክኣ ክጸንት ደይ መደይ ኢሉ ድግድጊት ጠዓጢቑ ይሰርሓሉ’ሎ፡፡
ህዝቢ ኤርትራ ካብ ዓመት ናብ ዓመት ናኸፍኦን ናሓሰሞን ድኣ ይኸይድ ኣሎ’ምበር ከምቲ ንሱ ዝብሎ ዘሎ ዘይማዕበልና ማዕቢልና፡ ዕቤት ዘየመዝገብና ኣመዝጊብና ዝብሉ ኣሽካዕላል ጻወታን ላግጽን ኣብ ህዝቢ ኤርትራ ፈጺሙ ተቐባልነት ዘለዎ ኣይኮነን፡፡ ብድኽነት ካብ ዓለም 3ይ ደረጃ ተሰፊርና ናሀለና ዝሓለፈ ዓመት ምዕባለና በሪኹ ኢልካ ሕጫጨ ዘረባ ምድርጓሕ መቐጸልታ ብድዐን ንዕቐትን ንህዝቢ ኤርትራ’ዩ፡፡
ወዮ ‘’ናታስ ንሓማታ‘’ ከምዝብሃል ህዝቢ ኤርትራ ብህግደፍ ዝበሃል ጸቢብ ጉጅለ ተጨፍሊቑ ተረጊጹ ክነሱ ዓለም ዘርያትና፣ እገዳ ከጣዕሰኩም ኣለዎ፣ ንህዝቢ ኤርትራ ትረግጽዎ ኣለኹም ዝብል ኣጉል ናይ መታለሊ ኣውያት ሃለውለው ብርእሰ ጥፍኣት ኢሳያስ ንሰምዕ ኣለና፡፡ ኣብያተ ማእሰርቲ ሃገርና ሕጊ ረጊጸን’ዶ ኣይኮናን ዜጋታትና ዘህልቓ ዘለዋ? ድፋዓትና ኩለን ዕደመ መንእሰያትና ዝመልዓሳ’ዶ ኣይኮናን’የን? ባሕርን ሳሃራን ሃገራት ዝወሓጥ ዘሎ ዜጋና ጥዒምዎ ድዩ ካብ ሃገር ወጺዩ? ዋላስ እዚ ኩሉ በደላት ኤርትራ ሕቡራት ሃገራት’ዩ ፈጺምዎ?
ቅዋም ዘይብላ ሃገር ክትከውን ዝፈረዱ ሲሳያስን ጉጅልኡን እገዳ ኣብ ርእሲ እገዳ እንተተነበረሎም ይንእሶም’ምበር ኣይውሕዶምን፡፡ ህዝቢ ኤርትራ ተሃስዩ ዘሎ እምበኣርከስ ብጠላም ጸቢብ ጉጅለ ኢሳያስ’ምበር ብካልእ ባዕዳዊ ኣካል ኣይኮነን፡፡ ንህዝቢ ኤርትራ ካልእ ኣካል ይጎብጦ ከምዘሎ ኣምሲልካ ዝግበር ናይ ዓመት ዓመት ኣውያት ግን ይኣክል፡፡
ን 2017 መቐበሊ ዝግበር ዘሎ መግለጺ ሕጂ’ውን ከምተን ካልኦት ዓመታት ዝሓለፈ ህውከትን ጸልማትን ዝዕድም’ዩ፡፡ ኢሳያስን ጉጅልኡን ክሳብ ዝሃለዉ ከኣ 2017 ናይ ሰላም ዓመት ክትከውን ከቶ ዘይሕለም ባህጊ’ዩ፡፡ እቲ ምንታይ’ሲ ሕጂ’ውን እንተኾነ ናይ ምልታም መልእኽትታት ይፍኖ ስለ ዘሎ፡፡ ንህዝቢ ኤርትራ ሓልዮት ዘይብሉ ኢሳያስ ህዝቢ ትድህኽዎ’ለኹም ኢሉ ኣምሲሉ ምቅንዛው እንተርኣየ ዝጸበበት መሸንቆቑ ዘላሕልሕ ዕድል እንተተረኽበ ካብ ዝብል ጭንቀትን ሸበድበድን’ዩ፡፡ ተሓታቲ ኩለንተናዊ ውድቀት ሃገር ክኣ ርእሰ ሽሕጣን መላኺ ኢሳያስ’ዩ፡፡
2017 እምበኣር ሩፍታ ህዝቢ ኤርትራ እተበስር ክትከውን ደላይ ለውጢ ኩሉ ቃልሱ ከትርር መልእኽትና ነሕልፍ፡፡
ርሑስ ሓድሽ ዓመትን ልደትን ንህዝቢ ኤርትራ!
ኤዲቶሪያል ቦርድ ወጋሕታ ሳሊና
1 ጥሪ 2017


text:
መጽሓፍ ቅዱስ፡ ህይወት ሰባት ይቕይር
መጽሓፍ ቅዱስ፡ ህይወት ሰባት ይቕይር
- ዓመተ ልደት፦ 1960
- መበቈል ሃገር፦ ፊንላንድ
- ታሪኽ፦ ሙዚቀኛ ሄቪ-ሜታል
ሕሉፍ ህይወተይ፦
ኣብ ወደባዊት ከተማ ቱርኩ፡ ሸቃሎ ብብዝሒ ኣብ ዚነብሩሉ ኸባቢ እየ ዓብየ። ኣቦይ ጐብለል መኸተ ጕስጢ ነበረ፣ ኣነን ምንኣሰይ ሓወይን ከኣ ኣብ መኸተ ጕስጢ ብንጥፈት ንሳተፍ ነበርና። ኣብ ቤት ትምህርቲ፡ ብዙሕ ሳዕ ንኽብኣስ ብድሆ ይቐርበለይ ነበረ፣ ኣነ እውን ካብ ምጕሳጥ ድሕር ኢለ ኣይፈልጥን ነበርኩ። ኰተቴ ምስ ኰንኩ፡ ምስ ዕሉላት ዓዋሉ ሓበርኩ፣ እዚ ድማ ናብ ዝገደደ ግጭታት መርሓኒ። ምስ ሄቪ-ሜታል ዚብሃል ሙዚቃ ምስ ተላለኹ ኸኣ፡ ኰዀብ ሙዚቀኛ ናይ ምዃን ትምኒት ሓደረኒ።
ከበሮታት ዓዲገ ድማ፡ ባንድ መስረትኩ። ነዊሕ ከይጸናሕኩ፡ ቀንዲ ደራፊ እቲ ባንድ ኰንኩ። ኣብ መድረኽ ዓበድበድ ምባል እፈቱ ነበርኩ። ተዳፈርቲ ስለ ዝነበርናን ትርኢትና ጠገለ ዘይብሉ ስለ ዝነበረን፡ በብቝሩብ ብዙሕ ተፈላጥነት ረኸብና። ኣብ ቅድሚ ብዙሓት ሰማዕቲ ኽንጻወት ጀመርና። እተወሰነ ደርፍታት ከኣ ኣቕዳሕና፣ እታ ናይ መወዳእታ ዘቕዳሕናያ ድማ ብብዙሓት ተፈትወትልና። ኣብ ኣጋ መወዳእታ 1980ታት፡ ንባንድና ንኸነፋልጥ ኢልና ናብ ሕቡራት መንግስትታት ኣመሪካ ተጓዓዝና። ንእተወሰነ እዋን፡ ኣብ ኒው ዮርክን ኣብ ሎስ ኣንጀለስን ምርኢታት ኣቕረብና፣ ናብ ፊንላንድ ቅድሚ ምምላስና ኸኣ ምስ ሰብ ሞያ ኢንዱስትሪ ሙዚቃ ርክባት መስረትና።
ኣብቲ ባንድ ምዃነይ ባህ ይብለኒ እኳ እንተ ነበረ፡ ኣብ ህይወተይ ዝያዳ ትርጕም እደሊ ነበርኩ። እቲ ኣብ ኢንዱስትሪ ሙዚቃ ዝነበረ ሕሰም የጕህየኒ ነበረ። ኣነባብራይ ርዝነት ዘይብሉ ምንባሩ እውን የበሳጭወኒ ነበረ። ሕማቕ ሰብ ከም ዝዀንኩ ይስምዓኒ ነበረ፣ ኣብ ገሃነም እሳት ከይቃጸል ድማ እፈርህ ነበርኩ። ካብ ኵሉ ዓይነት መንፈሳዊ መጻሕፍቲ መልሲ ኽረክብ ፈተንኩ። ንኣምላኽ ባህ ከብሎ ኸቶ ኸም ዘይክእል እኳ እንተ ተሰምዓኒ፡ ሓገዙ ኽረክብ ብጽኑዕ ጸለኹ።
መጽሓፍ ቅዱስ ንህይወተይ ዝቐየረሉ መገዲ፦
ድራር ዕለተይ ንምምእራር፡ ኣብ ቤት ጽሕፈት ጶስጣ እሰርሕ ነበርኩ። ሓደ መዓልቲ፡ ሓደ መሳርሕተይ ናይ የሆዋ ምስክር ምዃኑ ፈለጥኩ። ሽዑ፡ ብሕቶታት ልቡ ኣጥፋእኩሉ። እቲ ዚውሓጠልካ ቕዱስ ጽሑፋዊ መልስታቱ ስለ ዘስተንከረኒ ግና፡ ምስኡ ሓቢረ መጽሓፍ ቅዱስ ከጽንዕ ተሰማማዕኩ። ንገለ ሰሙናት ምስ ኣጽናዕኩ፡ ባንድና ደርፍታታ ንኸተቕድሕ ጽቡቕ ውዕል ቀረበልና፣ ምስቲ ውዕል ተተሓሒዙ ኸኣ፡ ኣብ ሕቡራት መንግስትታት ኣመሪካ ኣልቡም ንምውጻእ ተኽእሎ ነበረና። እዚ ኸኣ ኣብ ምሉእ ህይወተይ ሓንሳእ ዝረኽቦ ዕድል ኰይኑ ተሰሚዑኒ ነበረ።
ነቲ ምሳይ ዜጽንዕ ዝነበረ ናይ የሆዋ ምስክር፡ ሓንቲ ኣልቡም ከቕድሕ ከም ዝደሊ፡ ድሕሪኡ ኸኣ ንስርዓታት መጽሓፍ ቅዱስ ኣብ ህይወተይ ከም ዘውዕሎ ነገርክዎ። ንሱ ግና ነቲ ኣብ ማቴዎስ 6:24 ዚርከብ ቃላት የሱስ ከንብብ ደኣ ነገረኒ እምበር፡ ርእይቶኡ ኣይነገረንን። እታ ጥቕሲ፡ “ንኽልተ ጐይተት ኪግዛእ ዚኽእል ሓደ እኳ የልቦን” ትብል። ቃላት የሱስ ሒዝዎ ዘሎ ትርጕም ምስ ተገንዘብኩ፡ ደንጸወኒ። ድሕሪ ሒደት መዓልትታት ግና፡ እቲ መጽሓፍ ቅዱስ ዚምህረኒ ሰብ ብተራኡ ደንጸዎ። ከመይሲ፡ ንየሱስ ክስዕቦ ስለ ዝደለኹ፡ ነቲ ባንድ ከም ዝሓደግክዎ ነገርክዎ።
መጽሓፍ ቅዱስ ከምቲ ንጕድለተይ ዜርእየኒ መስትያት እዩ ዀይኑለይ። (ያእቆብ 1:22-25) ሽዑ፡ ሕማቕ ጠባይ ከም ዝነበረኒ ተገንዘብኩ። ትዕቢትን ዘይረዊ ህርፋንን ነበረኒ። ዘረባይ ሕማቕ ነበረ፣ እብኣስን አትክኽን ብዙሕ እሰትን ድማ ነበርኩ። ኣነባብራይ ምስ ስርዓታት መጽሓፍ ቅዱስ ክሳዕ ክንደይ ከም ዚጋጮ ምስ ተገንዘብኩ፡ ምስ መንደቕ ከም እተላጋዕኩ ዀይኑ ተሰምዓኒ። ኰይኑ ግና፡ ዜድሊ ለውጥታት ንምግባር ድሉው ነበርኩ።—ኤፌሶን 4:22-24።
“ጥቕስታት መጽሓፍ ቅዱስ፡ . . . እቲ ሰማያዊ ኣቦና መሓሪ ምዃኑ፡ ኣቝሳል እቶም ካብ ጌጋታቶም ዚንስሑ ኸኣ ኬሕዊ ኸም ዚደሊ ኣእመነኒ”
ብፍላይ ኣብ መጀመርታ፡ በቲ ዝሓለፈ ኣበሳይ ብጣዕሳ ተዋሒጠ ነበርኩ። እቲ መጽናዕቲ ዚመርሓለይ ዝነበረ ናይ የሆዋ ምስክር ግና፡ ብዙሕ ሓገዘኒ። መጽሓፍ ቅዱስ ኣብ ኢሳይያስ 1:18፡ “ሓጢኣትኩም ከም ጁዅ እኳ እንተ ቔሔ፡ ከም በረድ ኪጽዕዱ . . . እዩ” ከም ዚብል ኣርኣየኒ። እዝን ካልእ ጥቕስታት መጽሓፍ ቅዱስን፡ እቲ ሰማያዊ ኣቦና መሓሪ ምዃኑ፡ ኣቝሳል እቶም ካብ ጌጋታቶም ዚንስሑ ኸኣ ኬሕዊ ኸም ዚደሊ ኣእመነኒ።
ንየሆዋ ምስ ፈለጥክዎን ጋህዲ ምስ ኰነለይን፡ ህይወተይ ንዕኡ ኽውፊ ደለኹ። (መዝሙር 40:8) ብ1992 ኣብ ሰይንት ፒተርስበርግ፡ ሩስያ፡ ኣብ እተገብረ ኣህጉራዊ ኣኼባ ናይ የሆዋ መሰኻኽር ከኣ ተጠመቕኩ።
ዝረኸብክዎ ጥቕሚ፦
ኣብ መንጎ ኣምለኽቲ የሆዋ፡ ብዙሓት ጥዑያት ፈተውቲ ኣጥርየ ኣለኹ። በብግዜኡ ተኣኪብና ጽቡቕ ሙዚቃ ንጻወት፡ በቲ ኣምላኽ ዝሃበና ውህበት ድማ ንሕጐስ ኢና። (ያእቆብ 1:17) ነታ ዝፈትዋ ሰበይተይ ክርስቲና ምምርዓወይ እውን፡ ካልእ ፍሉይ በረኸት እዩ ዀይኑለይ። ምስኣ ብዙሕ ሓጐስን ጸገምን ኣሕሊፍና ኢና፣ ናይ ውሽጠይ ስምዒት እውን አካፍላ እየ።
ናይ የሆዋ ምስክር እንተ ዘይከውን ነይረ፡ ሕጂ ብህይወት ኣይምሃለኹን። ቀደም፡ ኵሉ ሳዕ ኣብ ሽግርን ሓደጋን እናኣቶኹ እየ ዝወጽእ ነይረ። ሕጂ ግና ኣብ ህይወተይ ናይ ሓቂ ዕላማ ኣሎኒ፣ ኵሉ ነገር ድማ ቦታኡ ኸም ዝሓዘ ዀይኑ እዩ ዚስምዓኒ።


text:
ንቕሑ! ሚያዝያ 2015
ንደቅኻ ምግሳጽ ይተርፍ ድዩ ዘሎ፧
ንደቆም ጽቡቕ ስነ ምግባራዊ ስርዓታት ኪምህርዎም ዚደልዩ ወለዲ፡ ኣንጻር እቲ ብዙሓት ሰባት ከም ቅቡል ገይሮም ዚርእይዎ ነገራት እዮም ዚገብሩ። ኰይኑ ግና፡ ብኸመይ ኢና ኣብዚ ኽንበጽሕ ክኢልና፧
ንደቅኻ ምግሳጽ ይተርፍ ድዩ ዘሎ፧
ብ1960ታት ዝጀመረ ኣተሓሳስባ፡ ሎሚ እውን ንወለዲ ይጸልዎም ድዩ ዘሎ፧
ውጽኢታዊ ተግሳጽ
ስድራ ቤታት ኪምርሓሉ ዚኽእላ ሓሙሽተ ስርዓታት መጽሓፍ ቅዱስ።
ናብ ሆንዱራስ እተገብረ ምብጻሕ
ብዛዕባ ባህሊ እዛ ኣብ ማእከላይ ኣመሪካ እትርከብ ሃገር ፍለጥ።
ንጽምዋ ብኸመይ ከም እትጻወሮ
ጽምዋ ኣብ ጥዕናኻ ዜውርዶ ጕድኣት፡ ኣብ መዓልቲ 15 ሽጋራ ምስ ምትካኽ ኪወዳደር ይኽእል እዩ። እሞኸ ንጽምዋ ብኸመይ ክትጻወሮ ትኽእል፧
እንስሳታት
ደቂ ሰብ ንእንስሳታት ብኸመይ እዮም ኪሕዝዎም ዚግባእ፧
ንኤለክትሮኒካዊ መሳርሒታት ብጥበብ ዲኻ እትጥቀመሉ፧
ከምኡ ትገብር እንተ ኣሊኻ ንምፍላጥ፡ ኣብዛ ዓንቀጽ እዚኣ ንዘለዋ ኣርባዕተ ሕቶታት መልሰን።
ጭሕሚ ድሙ ዘለዎ ጥቕሚ
ተመራመርቲ ስነ ፍልጠት፡ ኢ-ዊስከርስ ዚብሃል ደቂቕ መሳርሒ ዚግጠመሎም ዚብሃሉ ሮቦት ዚነድፉ ዘለዉ ስለምንታይ እዮም፧


text:
ብመሰረት ቃል ኣምላኽ እተወደበ ህዝቢ
“የሆዋ ንምድሪ ብጥበብ ሰረታ። ንሰማያት ከኣ ብምስትውዓል ኣቘሞ።” —ምሳ. 3:19።
መዝሙር፦ 15, 16
1, 2. (ሀ) ገሊኦም ነቲ ኣምላኽ ውድብ ከም ዘለዎ ዚገልጽ ሓሳብ እንታይ ምላሽ እዮም ዚህብሉ፧ (ለ) ኣብዛ ዓንቀጽ እዚኣ እንታይ ኢና ኽንርኢ፧
ኣምላኽ ውድብ ኣለዎዶ፧ ገሊኦም፡ “ዚመርሓካ ውድብ ኣየድልየካን እዩ። ምስ ኣምላኽ ብሕታዊ ርክብ ምምስራትካ ጥራይ እኹል እዩ” ይብሉ ይዀኑ። እዚ ኣረኣእያ እዚ ግና ቅኑዕ ድዩ፧ እቲ ሓቂ እንታይ እዩ፧
2 ኣብዛ ዓንቀጽ እዚኣ፡ እቲ ዅሉ ነገር ብስርዓት ዚገብር ኣምላኽ ዝዀነ የሆዋ፡ መወዳድርቲ ዘይብሉ ወዳቢ ምዃኑ ኽንርኢ ኢና። ካብ ውድብ የሆዋ ንዚውሃበና መምርሒ እንታይ ዓይነት ምላሽ ክንህብ ከም ዘሎና እውን ክንርኢ ኢና። (1 ቈረ. 14:33, 40) ኣብ ቀዳማይ ዘመን ድ.ክ. ኰነ ኣብዚ ግዜና፡ ቅዱሳት ጽሑፋት ንምድራዊ ኽፋል ውድብ የሆዋ ነቲ ሰፊሕ ዝርጋሐ ዘለዎ ዕዮ ስብከት ብስራት ኪፍጽም ሓጊዙ እዩ። ናብ መጽሓፍ ቅዱስ ስለ እንለግብን ውድባዊ መምርሒታት ስለ እንሕሉን፡ ንጽህናን ሰላምን ሓድነትን ብምልእታ ጉባኤ ነደንፍዕ ኢና።
የሆዋ መወዳድርቲ ዘይብሉ ወዳቢ እዩ
3. የሆዋ መወዳድርቲ ዘይብሉ ወዳቢ ኸም ዝዀነ ዘእመነካ እንታይ እዩ፧
3 ፍጥረት፡ ኣምላኽ መወዳድርቲ ዘይብሉ ወዳቢ ምዃኑ የረጋግጽ እዩ። መጽሓፍ ቅዱስ፡ “የሆዋ ንምድሪ ብጥበብ ሰረታ። ንሰማያት ከኣ ብምስትውዓል ኣቘሞ” ይብለና። (ምሳ. 3:19) “ጫፍ መገድታት” ኣምላኽ ጥራይ ኢና እንፈልጥ፣ “ብዛዕባኡስ ድኹም ሕሹዅሹዅታ ጥራይ እዩ ተሰሚዑ!” (እዮ. 26:14) ኰይኑ ግና፡ እቲ ብዛዕባ ፕላነታትን ከዋኽብትን ጋላክሲታትን ዘሎና ሒደት ፍልጠት፡ ሰማያዊ ኣካላት ኣዝዩ ብዜደንቕ መገዲ ኸም እተወደበ ኽንእመን ይድርኸና እዩ። (መዝ. 8:3, 4) ጋላክሲታት ብሚልዮናት ዚቝጸሩ ኸዋኽብቲ ዝሓዘ እዩ፣ ኵሎም ድማ ኣብ ህዋ ብስርዓት እዮም ዚንቀሳቐሱ። ኣብ ስርዓተ ጸሓይና ዘለዉ ፕላነታት፡ ሕጊ ትራፊክ ብትሕትና ኸም ዚሕልዋ ተሽከርከርቲ ዀይኖም ንጸሓይ ብስርዓት ይዞርዋ እዮም። እዚ ኣብ ዩኒቨርስ ዚርአ ዜስደምም ስርዓት፡ ነቲ ‘ንሰማያትን ንምድርን ብኽእለት ዝገበረ’ የሆዋ ኽንውድሶን እሙናት ክንከውንን ከነምልኾን ከም ዚግብኣና ኽንርዳእ ይሕግዘና እዩ።—መዝ. 136:1, 5-9።
4. ስነ ፍልጠት ንሓያሎ ሕቶታት ኪምልስ ዘይከኣለ ስለምንታይ እዩ፧
4 ስነ ፍልጠት ብዛዕባ ዩኒቨርስን ብዛዕባ ምድርናን ብዙሕ ገሊጹ እዩ፣ እዚ ድማ ኣብ እተፈላለየ መዳያት ህይወትና ጠቒሙና እዩ። ይኹን እምበር፡ ስነ ፍልጠት ኪምልሶ ዘይከኣለ ብዙሕ ሕቶታት ኣሎ። ንኣብነት፡ ተመራመርቲ ስነ ኰዀብ፡ ዩኒቨርስ ብኸመይ ናብ ህልውና ኸም ዝመጸ ወይ ከኣ ስለምንታይ ኣብዛ ብህያዋን ፍጥረታት ዝመልአት ምድሪ ኸም ዘለና ብልክዕ ኪነግሩና ኣይክእሉን እዮም። ብዘይካዚ፡ ደቂ ሰብ ብሓፈሻ ስለምንታይ ንዘለኣለም ኪነብሩ ሓያል ባህጊ ኸም ዘለዎም ኬብርሁልና ኣይክእሉን እዮም። (መክ. 3:11) ኣዝዩ ብዙሕ ኣገዳሲ ሕቶታት ክሳዕ ሕጂ ምላሽ ዘይረኸበ ስለምንታይ እዩ፧ ሓደ ኻብቲ ምኽንያት፡ ሓያሎ ተመራመርቲ ስነ ፍልጠትን ካልኦትን ብኣምላኽ ስለ ዘይኣምኑን ክልሰ ሓሳብ ስነ ፍልቀት ስለ ዚስዕቡን እዩ። ይኹን እምበር፡ የሆዋ ኣብ መጽሓፉ ምላሽ እቲ ንሓያሎ ሰባት ዜጨንቖም ሕቶታት ሂቡ ኣሎ።
5. ኣብ ሕግታት ተፈጥሮ እንውከል በየናይ መገድታት ኢና፧
5 ኣብቲ የሆዋ ዝሰረቶ ዘይለዋወጥን ዜተኣማምንን ሕግታት ተፈጥሮ ንውከል ኢና። ሰብ ሞያ ኤለክትሪክን ገጠምቲ ቱቦታት ማይን መሃንድሳትን መራሕቲ ነፈርትን ሓካይም መጥባሕትን ዕዮኦም ኪዓይዩ ኸለዉ ኣብዚ ሕግታት እዚ ይውከሉ እዮም። ንኣብነት፡ ሓካይም መጥባሕቲ፡ ስነ ቕርጺ ኣካል ሰብ መሰረታዊ ፍልልይ ከም ዘይብሉ ይተኣማመኑ እዮም። በዚ ምኽንያት እዚ ድማ፡ ሓደ ሓኪም መጥባሕቲ፡ ልቢ ሓደ ሕሙም ኣበይ ከም እትርከብ ኣይጠፍኦን እዩ። ኵላትና ኸኣ ንሕጊ ተፈጥሮ ነኽብር ኢና። ንኣብነት፡ ሕጊ ስሕበት እንተ ጥሒስና ህይወትና ኽንስእን ከም እንኽእል ንፈልጥ ኢና።
ብኣምላኽ እተወደበ ህዝቢ
6. ኣምለኽቲ የሆዋ ኺውደቡ ዘለዎም ስለምንታይ እዮም፧
6 ዩኒቨርስ ብሓቂ ብዜደንቕ መገዲ እተወደበ እዩ። እዚ ኸኣ፡ የሆዋ ንህዝቡ ብዚግባእ እተወደቡ ኪዀኑ ኸም ዚደልዮም ይሕብረና። ብዚግባእ ክንውደብ መምርሒ ምእንቲ ኪዀነና ኢሉ ድማ መጽሓፍ ቅዱስ ሂቡና ኣሎ። ብመሰረት ውድብን ስርዓታትን ኣምላኽ ዘይንመላለስ እንተ ዄንና፡ ጓህን መከራን ዝመልኦ ናብራ ኢና እንነብር።
7. መጽሓፍ ቅዱስ ብዚግባእ እተወደበ ምዃኑ ዜረጋግጽ እንታይ እዩ፧
7 መጽሓፍ ቅዱስ፡ ንሓድሕዱ ምንም ርክብ ዘይብሉ ጽሑፋት ኣይሁድን ክርስትያናትን ዝሓዘ መጽሓፍ ኣይኰነን። የግዳስ፡ ብድራኸ መንፈስ ኣምላኽ ተጻሒፉ ብዚግባእ እተወደበ ብሉጽ መጽሓፍ እዩ። ኵሉ መጻሕፍቲ መጽሓፍ ቅዱስ ሓደ መልእኽቲ ዝሓዘ እዩ። ልዑላውነት የሆዋ ኸም ዚረጋገጽ፡ ኣምላኽ ንምድሪ ዘለዎ ዕላማ ድማ በታ ኣብ ትሕቲ እቲ ተስፋ እተገብረሉ ‘ዘርኢ’ ዝዀነ ክርስቶስ እትመሓደር መንግስቲ ኸም ዚፍጸም ዚገልጽ ፍረ ነገር መጽሓፍ ቅዱስ፡ ኣብቲ ኻብ ዘፍጥረት ክሳዕ ራእይ ዘሎ መጻሕፍቲ ንረኽቦ ኢና።—ዘፍጥረት 3:15፣ ማቴዎስ 6:10፣ ራእይ 11:15 ኣንብብ።
8. እስራኤላውያን ኣዝዮም እተወደቡ ኸም ዝነበሩ ኽንዛረብ እንኽእል ስለምንታይ ኢና፧
8 ብግዜ ጥንቲ ዝነበሩ ህዝቢ እስራኤል ኣዝዮም እተወደቡ እዮም ነይሮም። ንኣብነት፡ ኣብ ትሕቲ ሕጊ ሙሴ፡ “ኣብ ኣፍ ደገ ድንኳን ምርኻብ ኬገልግላ እተወደባ ኣንስቲ” ነይረን እየን። (ዘጸ. 38:8) ሰፈር እስራኤል ኰነ እቲ ማሕደር ስርዓት ብዘለዎ መገዲ እዩ ዚንቀሳቐስ ነይሩ። ጸኒሑ፡ ንጉስ ዳዊት ንሌዋውያንን ንኻህናትን ኣስላጢ ብዝዀነ መገዲ በብኽፍልታት ወዲብዎም እዩ። (1 ዜና 23:1-6፣ 24:1-3) እስራኤላውያን ንየሆዋ ኺእዘዙ ኸለዉ ድማ፡ ብስርዓትን ብሰላምን ብሓድነትን ይነብሩ ነበሩ።—ዘዳ. 11:26, 27፣ 28:1-14።
9. እታ ኣብ ቀዳማይ ዘመን ዝነበረት ክርስትያናዊት ጉባኤ እተወደበት ከም ዝነበረት ዜርኢ እንታይ እዩ፧
9 እታ ኣብ ቀዳማይ ዘመን ዝነበረት ክርስትያናዊት ጉባኤ እውን እተወደበት እያ ነይራ፣ ካብቲ ፈለማ ብሃዋርያት ዝቘመ ኣመሓዳሪ ኣካል ድማ መምርሒታት ትቕበል ነይራ እያ። (ግብ. 6:1-6) ጸኒሑ፡ ካልኦት ኣሕዋት ናብቲ ኣመሓዳሪ ኣካል ተወሰኹ። (ግብ. 15:6) ኣብ ቀዳማይ ዘመን ዝነበሩ ኣባላት ኣመሓዳሪ ኣካል ወይ ምሳታቶም ሓቢሮም ዜገልግሉ ዝነበሩ ኣሕዋት፡ ብመንፈስ ኣምላኽ ተደሪኾም ዝጸሓፍዎ መልእኽትታት ብምልኣኽ፡ ምኽርን መምርሕን ይህቡ ነይሮም እዮም። (1 ጢሞ. 3:1-13፣ ቲቶ. 1:5-9) ጉባኤታት ነቲ ብኣመሓዳሪ ኣካል ዚውሃብ ዝነበረ መምርሒ ብምስዓበን እንታይ ጥቕሚ ረኺበን፧
10. ኣብ ቀዳማይ ዘመን ዝነበራ ጉባኤታት ነቲ ብኣመሓዳሪ ኣካል እተዋህበን ትእዛዝ ብምሕላወን እንታይ በረኸት ረኺበን፧ (ኣብ መእተዊ ዘላ ስእሊ ርአ።)
10 ግብሪ ሃዋርያት 16:4, 5 ኣንብብ። ኣብ ክንዲ ኣመሓዳሪ ኣካል ኰይኖም ዝገሹ ዝነበሩ ኣሕዋት፡ “ነቲ እቶም ኣብ የሩሳሌም ዝነበሩ ሃዋርያትን ሽማግለታትን ዝወሰንዎ ትእዛዛት ኪሕልዉ ይነግርዎም ነበሩ።” ጉባኤታት ነቲ ትእዛዛት ኪሕልዋ ኸለዋ ድማ፡ “ብእምነት ይጸንዓ፡ መዓልቲ መዓልቲ ድማ ብቝጽሪ ይውስኻ ነበራ።” እዚ ጸብጻብ መጽሓፍ ቅዱስ እዚ፡ ሎሚ ኣብ ውድብ ኣምላኽ ከነተግብሮ ዘሎና ትምህርቲ ዝሓዘዶ ኸይኰነ፧
መምርሒ ትስዕብ ዲኻ፧
11. እተሸሙ ኣሕዋት ነቲ ኻብ ውድብ ኣምላኽ ዚቕበልዎ መምርሒ እንታይ ምላሽ ኪህብሉ ኣለዎም፧
11 ኣባላት ቤት ጽሕፈት ጨንፈር ወይ ኮሚተ ሃገር፡ ሓለውቲ ወረዳ፡ ሽማግለታት ጉባኤ ኻብ ውድብ ኣምላኽ መምርሒ ምስ ዚቕበሉ፡ እንታይ ኪገብሩ ኣለዎም፧ ቃል ኣምላኽ ንዅላትና፡ ክንእዘዝን ክንግዛእን እዩ ዚነግረና። (ዘዳ. 30:16፣ እብ. 13:7, 17) ነቐፋ ወይ ዕልወት ነቲ ኣብ ጉባኤታት ዘሎ ፍቕርን ሰላምን ሓድነትን ኪዘርጎ ስለ ዚኽእል፡ እዚ ባህርያት እዚ ኣብ ውድብ ኣምላኽ ቦታ የብሉን። ብዘይካዚ፡ ከም ድዮትሬፌስ ኣኽብሮት ዘየርእን ዘይእሙንን ኪኸውን ዚድሊ እሙን ክርስትያን የሎን። (3 ዮሃንስ 9, 10 ኣንብብ።) እምበኣር፡ ‘ካልኦት መንፈሳዊ ዕቤት ኪገብሩ እሕግዝ ድየ፧ እቶም ዚመርሑ ኣሕዋት ንዚህብዎ መምርሒ ብኡብኡ እቕበሎን እድግፎን ድየ፧’ ኢልና ንርእስና ንሕተታ።
12. ብዛዕባ እቲ ሽማግለታትን ኣገልገልቲ ጉባኤን ዚሽየሙሉ መገዲ እንታይ ምትዕርራይ እዩ ተገይሩ፧
12 ኣብ ቀረባ እዋን ብኣመሓዳሪ ኣካል እተገብረ ውሳነ ኸም ኣብነት ንርአ። ኣብ ናይ 15 ሕዳር 2014 ሕታም ግምቢ ዘብዐኛ ኣብ ዝወጸ “ሕቶታት ካብ ኣንበብቲ፡” ሽማግለታትን ኣገልገልቲ ጉባኤን ኣብ ዚሽየሙሉ መገዲ ብዛዕባ እተገብረ ምትዕርራይ ተዘርዚሩ ኣሎ። እታ ዓንቀጽ፡ ኣብ ቀዳማይ ዘመን ዝነበረ ኣመሓዳሪ ኣካል ንገየሽቲ ሓለውቲ፡ ኪሸሙ ሓላፍነት ሂብዎም ከም ዝነበረ ትገልጽ። በዚ መሰረት እዚ ድማ፡ ካብ 1 መስከረም 2014 ኣትሒዙ፡ ሓለውቲ ወረዳ፡ ሽማግለታትን ኣገልገልቲ ጉባኤን ይሸሙ ኣለዉ። እቲ ሓላው ወረዳ ነቶም ነዚ መሰል እዚ ዚበቕዑ ኺፈልጦም፡ ዚከኣል እንተ ዀይኑ ድማ ምሳታቶም ሓቢሩ ኣብ ኣገልግሎት ወፍሪ ኼገልግል ይጽዕር እዩ። ንስድራ ቤት እቲ ንሓላፍነት ዚሕሰብ ዘሎ ሓው ኬስተብህለሎም እውን ይጽዕር እዩ። (1 ጢሞ. 3:4, 5) ኣካል ሽማግለታትን ሓላዊ ወረዳን፡ ነቲ ብዛዕባ ኣገልገልቲ ጉባኤን ሽማግለታትን ዚገልጽ ቅዱስ ጽሑፋዊ ብቕዓታት ብጥንቃቐ ይምርምርዎ እዮም።—1 ጢሞ. 3:1-10, 12, 13፣ 1 ጴጥ. 5:1-3።
13. ሽማግለታት ንዚህቡና መምርሒ ኸም እንድግፍ ከነርኢ እንኽእል ብኸመይ ኢና፧
13 ሽማግለታት ንዚህቡና ኣብ መጽሓፍ ቅዱስ እተመስረተ መምርሒ ኽንስዕቦ ኣሎና። እዞም ኣብ ውድብ ኣምላኽ ዘለዉ እሙናት ጓሶት እዚኦም፡ በቲ ኣብ ቃል ኣምላኽ ዚርከብ “ጥዑይ” ወይ “ጠቓሚ” መምርሒታት ይምርሑ እዮም። (1 ጢሞ. 6:3፣ እ.ጽ.) ጳውሎስ ብዛዕባ እቶም ኣብ ጉባኤ ብዘይ ስርዓት ዚመላለሱ ዝሃቦ ምኽሪ እሞ ኸም ኣብነት ንርአ። ገሊኦም ውልቀ ሰባት፡ ‘ኣብ ዘይምልከቶም ዚኣትዉ እምበር፡ ዘይዓይዩ’ እዮም ነይሮም። ብሽማግለታት ተመኺሮም እኳ እንተ ነበሩ፡ ነቲ ምኽሪ ነጸግዎ። እሞኸ እታ ጉባኤ ኸምዚኣቶም ንዝኣመሰለ ሰብ እንታይ እያ ኽትገብሮ፧ ጳውሎስ፡ “ምእንቲ ኺሓፍርሲ፡ ምልክት ግበሩሉ፡ ደጊም ምስኡ እውን ኣይትሕበሩ” ኢሉ መምርሒ ሃበ። እዚ ምኽሪ እዚ፡ ነቲ ሰብ ከም ጸላኢ ጌርካ ኽትርእዮ ዜተባብዕ ስለ ዘይኰነ፡ ሚዛናዊ ምኽሪ እዩ ነይሩ። (2 ተሰ. 3:11-15) ሎሚ እውን፡ ሽማግለታት ብዛዕባ ሓደ ምስ ዘይኣማኒ ሰብ ፍቕራዊ ዕርክነት ብምምስራት ኰነ ብኻልእ መዳይ ንስም እታ ጉባኤ ዜካፍእ መገዲ ዚስዕብ ሰብ፡ ናይ መጠንቀቕታ መደረ ኺህቡ ይኽእሉ እዮም። (1 ቈረ. 7:39) ሽማግለታት ነዚ መደረ እዚ ኺህቡ ኸለዉ እንታይ ምላሽ ኢኻ እትህብ፧ ብዛዕባ እቲ ኣብቲ መደረ እተጠቕሰ ዅነታት ትፈልጥ እንተ ዄንካ፡ ምስቲ ሰብ እቲ ምሕባርካ ተቋርጽ ዲኻ፧ ፍቕራዊ ሓልዮትካን ጽኑዕ መትከልካን፡ ነቲ ሰብ ብዘይ ስርዓት ምምልላስ ሓዲጉ ብቕንዕና ኺመላለስ ኬለዓዕሎ ይኽእል እዩ። [1]
ንጽህናን ሰላምን ሓድነትን ሓሉ
14. ኣብ ንጽህና ጉባኤ ኣበርክቶ ኽንገብር እንኽእል ብኸመይ ኢና፧
14 ነቲ ኣብ ቃል ኣምላኽ ዚርከብ መምርሒ ብምስዓብ፡ ኣብ መንፈሳዊ ንጽህና ጉባኤ ኣበርክቶ ኽንገብር ንኽእል ኢና። ኣብ ጥንታዊት ቈረንቶስ ዝነበረ ዅነታት ከም ኣብነት ንርአ። ጳውሎስ ኣብታ ኸተማ ብምስባኽ ከም መስዋእቲ ፈሲሱ እዩ፣ ነቶም ኣብኣ ዝነበሩ “ቕዱሳት” እውን የፍቅሮም ነይሩ እዩ። (1 ቈረ. 1:1, 2) ብዛዕባ እቲ ኣብታ ጉባኤ ዕሽሽ ተባሂሉ ዝነበረ ምንዝርና ኺዛረቦም ከሎ ግና ኣዝዩ ተጨኒቑ ነይሩ ኪኸውን ኣለዎ። ንሽማግለታት ከኣ፡ ነቲ ኣመንዝራ ንሰይጣን ኣሕሊፎም ኪህብዎ፡ ማለት ኬወግድዎ መምርሒ ሃቦም። ሽማግለታት ንጽህና እታ ጉባኤ ንምሕላው፡ ነቲ “ማይ ብሑቝ” ኬውጽእዎ የድልዮም ነበረ። (1 ቈረ. 5:1, 5-7, 12) ሽማግለታት ነቲ ዘይንሳሕ ኣባሲ ኼወግድዎ ንዚውስንዎ ውሳነ ምስ እንድግፍ፡ እታ ጉባኤ ኽትነጽህ ኢና እንሕግዝ፣ ነቲ ሰብ ከኣ ኪንሳሕን ምሕረት የሆዋ ኺሓትትን ከነለዓዕሎ ንኽእል ኢና።
15. ሰላም ጉባኤና ኽንሕሉ እንኽእል ብኸመይ ኢና፧
15 ኣብ ቈረንቶስ ካልእ ኪፍታሕ ዜድልዮ ሽግር እውን ነይሩ እዩ። ገሊኦም ኣሕዋት ኣመንቲ ንዝዀኑ ብጾቶም ናብ ቤት ፍርዲ ይወስድዎም ነበሩ። ጳውሎስ ከኣ፡ “ከመይ ግዳ ንስኻትኩም ዘይትብደሉ፧” ኢሉ ኣገዳሲት ሕቶ ሓተቶም። (1 ቈረ. 6:1-8) ሎሚ እውን ተመሳሳሊ ዅነታት የጋጥም እዩ። ሓድሓደ ግዜ፡ ብምኽንያት ምኽሳር ሓደ ንግዳዊ ዕዮ ገንዘብ ምስ ጠፍአ፡ ሰላም መንፈሳውያን ኣሕዋት ተዘሪጉ እዩ፣ ገሊኣቶም ከኣ ብምጥፍፋእ ገንዘብ ተኻሲሶም እዮም። አረ ገሊኣቶምሲ ንኣሕዋቶም ናብ ቤት ፍርዲ ወሲዶምዎም እዮም። ቃል ኣምላኽ ግና ንስም ኣምላኽ ካብ እነጽርፍ ወይ ሰላም ጉባኤ ኻብ እንዘርግ፡ ክንከስር ከም ዚሓይሽ ይገልጸልና እዩ። [2] ከቢድ ጸገማትን ባእስን ንምፋታሕ፡ ነቲ የሱስ ዝሃቦ ምኽሪ ኣብ ግብሪ ኸነውዕሎ ኣሎና። (ማቴዎስ 5:23, 24፣ 18:15-17 ኣንብብ።) ከምኡ እንተ ደኣ ጌርና፡ ኣብ ማእከል ቤተ ሰብ ኣምለኽቲ የሆዋ ሓድነት ኢና እነደንፍዕ።
16. ህዝቢ ኣምላኽ ሓድነት ኪህልዎም ዘለዎ ስለምንታይ እዩ፧
16 ቃል የሆዋ፡ ህዝቡ ስለምንታይ ሓድነት ኪህልዎም ከም ዘለዎ ይሕብረና እዩ። ሓደ ኻብቶም ጸሓፍቲ መጽሓፍ መዝሙር፡ “እንሆ፡ ኣሕዋት ብሓድነት ሓቢሮም ኪቕመጡስ፡ ክንደይ ሰናይን ባህ ዜብልን እዩ!” በለ። (መዝ. 133:1) እስራኤላውያን ንየሆዋ ኺእዘዝዎ ኸለዉ፡ እተወደቡን ሓድነት ዘለዎምን እዮም ዚዀኑ ነይሮም። ኣምላኽ ብዛዕባ መጻኢ ዅነታት ህዝቡ ኣቐዲሙ ኺዛረብ ከሎ፡ “ከም መጓሰ ኣብ መጓሰዪ፡ ብሓደ ኽገብሮም እየ” በለ። (ሚክ. 2:12) ብዘይካዚ፡ የሆዋ ብነብዪ ጸፎንያስ ኣቢሉ፡ “ኵላቶም ስም የሆዋ ምእንቲ ኺጽውዑ፡ ብሓድነት ድማ ምእንቲ ኼገልግልዎሲ፡ ንቛንቋ ህዝብታት ናብ ጽሩይ ቋንቋ [ቅዱስ ጽሑፋዊ ሓቅታት] ኽልውጦ እየ” ኢሉ ተነብዩ እዩ። (ጸፎ. 3:9) ንየሆዋ ብሓድነት ከነምልኾ ፍሉይ መሰል ምርካብና ኣዚና ነማስወሉ ኢና።
17. ሓድነትን ንጽህናን ጉባኤ ምእንቲ ኺሕሎ፡ ሽማግለታት ንፍርዳዊ ጕዳያት ብኸመይ መዕለቢ ኺገብሩሉ ኣለዎም፧
17 ሓድነትን ንጽህናን ጉባኤ ምእንቲ ኺሕሎ፡ ሽማግለታት ንፍርዳዊ ጕዳያት ብቕልጡፍን ብፍቕራዊ መገድን መዕለቢ ኺገብሩሉ ኣለዎም። ጳውሎስ፡ ፍቕሪ ኣምላኽ ብስምዒት ጥራይ እትምራሕ ከም ዘይኰነትን ኣምላኽ ንኣበሳ ዓይኑ ዓሚቱ ኸም ዘይሓልፎን ይፈልጥ ነይሩ እዩ። (ምሳ. 15:3) በዚ ምኽንያት እዚ ድማ፡ ቀዳመይቲ መልእኽቲ ናብ ሰብ ቈረንቶስ ለኣኸ፣ እታ መልእኽቲ ኸኣ፡ ተራር፡ ግናኸ ፍቕራዊት እያ። እታ ድሕሪ ሒደት ኣዋርሕ ናብ ሰብ ቈረንቶስ እተጻሕፈት ካልአይቲ መልእኽቲ፡ ሽማግለታት ንመምርሒ ጳውሎስ ኣብ ግብሪ ብምውዓሎም ምምሕያሽ ኸም እተራእየ ትሕብር እያ። እምበኣር፡ ሓደ ክርስትያን ብዘይ ፍላጥ እንተ ስሒቱ፡ ብቕዓት ዘለዎም ሰብኡት ብልኡም መንፈስ ኬቕንዕዎ ኺጽዕሩ ኣለዎም።—ገላ. 6:1።
18. (ሀ) ኣብ ቀዳማይ ዘመን ዝነበራ ጉባኤታት ካብቲ ኣብ ቃል ኣምላኽ እተዋህበ ምኽሪ እተጠቕማ ብኸመይ እየን፧ (ለ) ኣብታ እትቕጽል ዓንቀጽ እንታይ ኢና ኽንርኢ፧
18 እቲ ኣብ ቃል ኣምላኽ ዚርከብ ብድራኸ መንፈስ እተጻሕፈ ምኽሪ፡ ነቶም ኣብ ቀዳማይ ዘመን ኣብ ቈረንቶስ ዝነበሩ ዀነ ንኻልኦት፡ ንጽህናን ሰላምን ሓድነትን ጉባኤኦም ኪሕልዉ ኸም ዝሓገዞም ንጹር እዩ። (1 ቈረ. 1:10፣ ኤፌ. 4:11-13፣ 1 ጴጥ. 3:8) ከም ውጽኢቱ ኸኣ፡ ኣብቲ ግዜ እቲ ዝነበሩ ኣሕዋትናን ኣሓትናን ኣብ ኣገልግሎት ብዙሕ ኪዓምሙ ኽኢሎም እዮም። በዚ ምኽንያት እዚ፡ ጳውሎስ፡ እቲ ብስራት ‘ኣብ ትሕቲ ሰማይ ንዘሎ ዅሉ ፍጥረት ከም እተሰብከ’ ገሊጹ እዩ። (ቈሎ. 1:23) ሎሚ፡ ኣባላት እታ ብሓድነት እትሰብኽ ውድብ ዝዀኑ ክርስትያናት ሳላ ዚገብርዎ ጻዕሪ፡ ብዛዕባ ዜደንቕ ዕላማ ኣምላኽ ዚገልጽ ፍልጠት ኣብ ብምልእታ ምድሪ ይዝርጋሕ ኣሎ። ኣብታ እትቕጽል ዓንቀጽ፡ እዞም ክርስትያናት እዚኦም ንመጽሓፍ ቅዱስ ኣኽቢሮም ከም ዚርእይዎን ነቲ ልዑላዊ ጐይታ ዝዀነ የሆዋ ኬኽብሩ ኸም ዝቘረጹን ዜረጋግጽ መርትዖ ኽንርኢ ኢና።—መዝ. 71:15, 16።
^ [1] (ሕጡብ ጽሑፍ 13) ፍቓድ የሆዋ ንምግባር እተወደበ፡ ገጽ 134-136 ርአ።
^ [2] (ሕጡብ ጽሑፍ 15) ሓደ ክርስትያን ኣብ ልዕሊ ኻልእ ክርስትያን ሕጋዊ ስጕምቲ ኺወስድ ብዛዕባ ዚኽእለሉ ዅነታት ሓበሬታ እንተ ደሊኻ፡ ኣብታ “ንርእስኹም ብፍቕሪ ኣምላኽ ሓልውዋ” ዘርእስታ መጽሓፍ፡ ኣብ ገጽ 223፡ ኣብ እግረ ጽሑፍ ርአ።


text:
ኣቦሓጎታተይ እንታይ ተስፋ ኣለዎም፧
ቅድሚ ገለ እዋን፡ ዘ ቾሰን ኢልቦ ኣብ እትብሃል ጋዜጣ ኮሪያ፡ ኣቓልቦ ዚስሕብ ኣርእስተ ዜና ወጺኡ ነበረ። እቲ ኣርእስተ ዜና፡ “እታ ብዛዕባ የሱስ ዋላ ሓንቲ ዘይትፈልጥ ሕያወይቲ ሺም ቻንግ፡ ኣብ ገሃነም እሳት ድያ ዘላ፧” ዚብል ነበረ።
ይኹን እምበር፡ እቲ ኣርእስተ ዜና ንብዙሓት ኣቘጢዑ እዩ፣ ከመይሲ፡ ሺም ቻንግ ኣብ ያታ ኮሪያ ኣዝያ እትፍቶ፡ ነቲ ዓይነ ስውር ዝነበረ ኣቦኣ ንኽሕግዝ ኢላ ድማ ህይወታ መስዋእቲ ዝገበረት ጐርዞ እያ ነይራ። ኣብዚ ዝሓለፈ ዓመታት ድማ፡ ብዙሕ ኣድንቖት እያ ረኺባ። ኣብ ኮሪያ እሞ ኸኣ፡ “ሺም ቻንግ” ዚብል ስም፡ ንሓንቲ ውፍይቲ ጓል ንምግላጽ ኣብ ጥቕሚ ይውዕል እዩ።
ሺም ቻንግ ክርስትያን ኰይና ስለ ዘይተጠምቀት ኣብ ገሃነም እሳት ከም እትቕጻዕ ዚገልጽ ሓሳባት፡ ንብዙሓት ሰባት ፍትሓዊ ዀይኑ ኣይስምዖምን እዩ፣ ሕሉፍ ሓሊፉ እውን የጕህዮም እዩ። ከመይሲ፡ እቲ ብዛዕባ ሺም ቻንግ ዚገልጽ ታሪኽ፡ መልእኽቲ የሱስ ኣብቲ ንሳ እትነብረሉ ዓዲ ቕድሚ ምብጻሑ ነዊሕ ይገብር ኣጋጢሙ ኪኸውን ይኽእል እዩ።
ኣብቲ ጋዜጣ ዝወጸት ሓንቲ ዓንቀጽ፡ ሓደ መራሒ ሃይማኖት እተገብረሉ ቓለ መጠይቕ ሒዛ ነበረት። እቶም ብዛዕባ የሱስ ናይ ምፍላጥ ኣጋጣሚ ኸይረኸቡ ዚሞቱ ሰባት ኣብ ገሃነም እሳት እንተ ኣልዮም ድማ ተሓትተ። እሞኸ እንታይ ኢሉ መለሰ፧ “እንፈልጦ ነገር የልቦን። [ከምዚኦም ዝኣመሰሉ ሰባት] ብገለ መገዲ መለኮታዊ ለውሃት ይረኽቡ ይዀኑ ኢልና ጥራይ ኢና ኽንግምት እንኽእል” በለ።
ንምድሓን ዜድሊ ብቕዓት
ዘ ኒው ካቶሊክ ኢንሳይክሎፔድያ፡ “ጥምቀት ንድሕነት ኣገዳሲ እዩ። ከምቲ ክርስቶስ ዝበሎ፡ ሓደ ሰብ ካብ ማይን ካብ መንፈስ ቅዱስን እንተ ዘይተወሊዱ፡ ናብ መንግስቲ ኣምላኽ ኪኣቱ ኣይክእልን እዩ (ዮሃ 3.5)” ይብል። በዚ ምኽንያት እዚ፡ ገሊኦም ሰባት፡ እቶም ከይተጠምቁ ዝሞቱ ሰባት ናብ ገሃነም እሳት ከም ዚድርበዩ፡ ወይ ከኣ ድሕሪ ሞት ብኻልእ መገዲ ኸም ዚሳቐዩ ይኣምኑ።
ይኹን እምበር፡ ከምዚ ዓይነት እምነት ዘይወሓጠሎም ብዙሓት ሰባት ኣለዉ። ከመይሲ፡ ብዛዕባ መጽሓፍ ቅዱስ ከይፈለጡ ዝሞቱ ብሚልዮናት ዚቝጸሩ ሰባት ኣለዉ። እሞኸ እዞም ሰባት እዚኦም ንዘለኣለም ኪሳቐዩ ይግብኦም ድዩ፧ መጽሓፍ ቅዱስ ብዛዕባ እዚ ጕዳይ እዚ እንታይ ይብል፧
ኣብ መጽሓፍ ቅዱስ ዚርከብ ተስፋ
ኣምላኽ ነቶም ብዛዕባ ብቕዓታቱ ዘይፈልጡ ሰባት ከም ዘይቀጽዖም፡ መጽሓፍ ቅዱስ ብንጹር ይገልጽ እዩ። ግብሪ ሃዋርያት 17:30፡ “ኣምላኽ ነቲ ግዜያት ድንቍርና ሸለል ኢልዎ እዩ” ትብል። እሞኸ መጽሓፍ ቅዱስ ነቶም ብዛዕባ ኣምላኽ ናይ ምፍላጥ ኣጋጣሚ ኸይረኸቡ ዝሞቱ ሰባት፡ እንታይ ተስፋ እዩ ሒዙሎም ዘሎ፧
መልሲ እዛ ሕቶ እዚኣ፡ ኣብቲ የሱስ ንሓደ ኻብቶም ኣብ ጐድኑ እተሰቕሉ ገበርቲ እከይ ዝበሎ ሓሳብ ኪርከብ ይኽእል እዩ። እቲ ገባር እከይ ንየሱስ፡ “መንግስትኻ ምስ ሓዝካ፡ ዘክረኒ” በሎ። እሞኸ የሱስ እንታይ ኢሉ መለሰሉ፧ “ሎሚ ብሓቂ እብለካ ኣለኹ፦ ምሳይ ኣብ ገነት ክትከውን ኢኻ” በሎ።—ሉቃስ 23:39-43።
የሱስ ነቲ ሰብኣይ፡ ናብ ሰማይ ከም ዚኸይድ ብምንጋር ድዩ ዚመባጽዓሉ ነይሩ፧ ኣይፋሉን። ከመይሲ፡ እቲ ሰብኣይ ካብ ማይን ካብ መንፈስን ‘ዳግም ኣይተወልደን፣’ ናብ መንግስተ ሰማያት ንምእታው ድማ፡ ናይ ግድን ካብ ማይን ካብ መንፈስን ዳግም ክትውለድ ኣሎካ። (ዮሃንስ 3:3-6) ስለዚ፡ የሱስ ነቲ ገባር እከይ፡ ኣብ ገነት እንደገና ብህይወት ከም ዚነብር እዩ ዚመባጽዓሉ ነይሩ። እቲ ሰብኣይ ኣይሁዳዊ ስለ ዝነበረ፡ ብዛዕባ እታ ኣብ ናይ መጀመርታ መጽሓፍ መጽሓፍ ቅዱስ እተገልጸት፡ ‘ገነት ኤድን’ እትብሃል ኣብ ምድሪ ዝነበረት ገነት ይፈልጥ ነይሩ ኪኸውን ኣለዎ። (ዘፍጥረት 2:8) በዚ ምኽንያት እዚ፡ እቲ የሱስ ነቲ ሰብኣይ ዝኣተወሉ መብጽዓ፡ ምድሪ እንደገና ገነት ምስ ኰነት ካብ ሞት ከም ዚትንስእ ዜረጋግጽ ዜተኣማምን ተስፋ እዩ ነይሩ።
መጽሓፍ ቅዱስ እውን እንተ ዀነ፡ “ንጻድቃንን ንሓጥኣንን ትንሳኤ ኸም ዚኸውን” ይመባጻዕ እዩ። (ግብሪ ሃዋርያት 24:15) እቶም ኣብዚ “ሓጥኣን” ተባሂሎም ዘለዉ፡ ነቶም ንፍቓድ ኣምላኽ ሰኣን ምፍላጦም፡ ንስርዓታት ጽድቂ ኣምላኽ ዘይስዕቡ ዝነበሩ ሰባት እዮም ዜመልክቱ። የሱስ ነቲ ዘዘራረቦ ዝነበረ ሓጥእ ዝዀነ ገባር እከይ፡ ከምኡ እውን ነቶም ፍቓድ ኣምላኽ ከይፈለጡ ዝሞቱ ብሚልዮናት፡ ሕሉፍ ሓሊፎም እውን ብቢልዮናት ዚቝጸሩ ሰባት ካብ ሞት ኬተንስኦም እዩ። ድሕሪኡ፡ ኣብታ ገነት እትኸውን ምድሪ ብዛዕባ ብቕዓታት ኣምላኽ ኪመሃሩ እዮም፣ ንትእዛዛት ኣምላኽ ብምሕላው ድማ ንዕኡ ዘላቶም ፍቕሪ ንኼርእዩ ኣጋጣሚ ኺረኽቡ እዮም።
ሓጥኣን ምስ ተንስኡ
ሓጥኣን ምስ ተንስኡ፡ በቲ ኣብ ዝሓለፈ ዝገበርዎ ነገራት ድዮም ኪፍረዱ፧ ኣይፋሎምን። ሮሜ 6:7፡ “እቲ ዝሞተ፡ ካብ ሓጢኣት ሓራ ወጺኡ እዩ” ትብል። እቶም ሓጥኣን ምስ ሞቱ፡ ካብ ሓጢኣቶም ናጻ ዀይኖም እዮም። ስለዚ፡ በቲ ድሕሪ ትንሳኤ ዚፍጽምዎ ነገራት ደኣ እምበር፡ በቲ ፍቓድ ኣምላኽ ቅድሚ ምፍላጦም ዝገበርዎ ነገራት ኣይፍረዱን እዮም። እቶም “ሓጥኣን” እንታይ ጥቕሚ እዮም ኪረኽቡ፧
እቶም ሓጥኣን ድሕሪ ትንሳኤ፡ እቲ ምሳልያዊ ጥቕላላት መጻሕፍቲ ምስ ተቐልዐ፡ ብዛዕባ ሕግታት ኣምላኽ ኪመሃሩ እዮም። ድሕሪኡ፡ “ከከም ግብሮም፡” ማለት ንሕግታት ኣምላኽ እንተ ተኣዚዞም ወይ እንተ ዘይተኣዚዞም ኪፍረዱ እዮም። (ራእይ 20:12, 13) እዚ ንብዙሓት ሓጥኣን ካልኣይ ኣጋጣሚ ዘይኰነስ፡ ብዛዕባ ፍቓድ ኣምላኽ ተማሂሮም ብምትግባር ናይ ዘለኣለም ህይወት ከም ዚረኽቡ ዚገብሮም ናይ መጀመርታ ኣጋጣሚ እዩ።
እዚ ትምህርቲ መጽሓፍ ቅዱስ እዚ፡ ንብዙሓት ሰባት ኣብ ኣምላኽ ዘላቶም እምነት ከም እትድልድል ገይሩ እዩ። ሓንቲ ኻባታቶም፡ ያንግ ሱግ እያ። ውፍይቲ ካቶሊክ ኰይና እያ ዓብያ። ገሊኦም ኣባላት ስድራ ቤታ እውን፡ ካህናት እዮም ነይሮም። ድንግል ካቶሊክ ክትከውን ተስፋ ብምግባር፡ ናብ ገዳም ኣተወት። ጸኒሓ ግና፡ እቲ ኣብቲ ገዳም ዝረኣየቶ ነገራት ስለ ዘጕሃያ፡ ካብኡ ወጸት። ብዘይካዚ፡ ንሰባት ኣብ ገሃነም እሳት ኣእቲኻ ምስቓይ ዚብልዎ ሓሳብ፡ ዘይፍትሓውን ጭካነ ዝመልኦን ኰይኑ ስለ እተሰምዓ፡ ነቲ ብዛዕባ ገሃነም እሳት ዚገልጽ ሰረተ እምነት ክትቅበሎ ኣይከኣለትን።
ድሕሪኡ፡ ሓንቲ ናይ የሆዋ ምስክር ንያንግ ሱግ፡ ነቲ፡ “ህያዋንሲ ኸም ዚሞቱ ይፈልጡ እዮም፡ ምዉታት ግና ገለ እኳ ኣይፈልጡን። . . . ድሕርዚ ከቶ ረብሓ የብሎምን” ዚብል ቃላት መጽሓፍ ቅዱስ ኣርኣየታ። (መክብብ 9:5) ብዘይካዚ፡ ኣባሓጎታታ ኣብ ገሃነም እሳት ይሳቐዩ ኸም ዘየለዉ፡ የግዳስ ብሞት ደቂሶም ትንሳኤ ይጽበዩ ኸም ዘለዉ ኣረድኣታ።
ያንግ ሱግ፡ ብዙሓት ሰባት ነቲ ኣብ መጽሓፍ ቅዱስ ዚርከብ ሓቂ ኸም ዘይፈልጥዎ ስለ እተረድአት፡ ነተን ኣብ ማቴዎስ 24:14 ዚርከባ፡ “እዚ ብስራት መንግስቲ ኸኣ፡ ንምስክር ኵሎም ኣህዛብ ኣብ ኵላ ዓለም ኪስበኽ እዩ፣ ሽዑ፡ መወዳእታ ኺመጽእ እዩ” ዚብላ ቓላት የሱስ ኣብ ልባ ኣሕደረተን። ሕጂ ኣብ ዕዮ ስብከት ብስራት መንግስቲ ኣምላኽ ብምክፋል፡ ነቲ ኣብ መጽሓፍ ቅዱስ እተመስረተ ተስፋኣ ንኻልኦት ትነግሮም ኣላ።
‘ኣምላኽ ኣየዳሉን እዩ’
መጽሓፍ ቅዱስ፡ “ኣምላኽ ከም ዘየዳሉ . . . የግዳስ፡ ኣብ ኵሉ ህዝቢ፡ ንኣምላኽ ዚፈርሆን ቅኑዕ ዚገብርን፡ ብእኡ ቕቡል” ምዃኑ ይገልጽ እዩ። (ግብሪ ሃዋርያት 10:34, 35) እዚ ኸኣ ኻብቲ ‘ጽድቅን ፍርድን ዚፈቱ’ ኣምላኽ እንጽበዮ ዓይነት ፍጹም ፍትሒ እዩ።—መዝሙር 33:5።


text:
መ/ጀ ኣበበ ተ/ሃይማኖት (ጀቤ)
ኢትዮጵያ ኣብዞም ዝሓለፉ 25 ዓመታት ኣብዚ ሰላም ዘይዓሰሎ ምብራቕ ኣፍሪካ ንባዕላ ሰላም ኣረጋጊፃ ንኻልኦት እውን መርኣያ ኮይና እያ። እሰዬው እዩ ዘብል፤ እዙይ ውፂኢት ቃልሲ መላእ ህዝብታት ኢትዮጵያ እዩ፡፡ ዝተማለአ ዴሞክራስያዊ ሕገመንግስቲ ኣፅዲቖም ብምትግባሮም እዩ። መሰል ብሄረ፣ ብሄረሰብ፣ ህብታትን ውልቀን ኣጣሚሩ ብዝተማለአ መንገዲ ዘኽብር ሕገ መንግስቲ ብዝተወሰነ መልክዑ እውን እንተኾነ ከተግብሩ ስለ ዝጀመሩ እዩ። ማሕበራዊን ኢኮኖምያዊን ልምዓት ብምምፃእ ብተነፃፃሪ ቅልጣፈ ድኽነት ብምንካይ አዩ ህንፀት ዴሞክራስያዊ ስርዓት ሒዞም ዘለው።
እቲ ሕገ መንግስቲ ኣብ ተግባር እንትውዕል ዝሓሸ ሰላምን ምርግጋእን ይህሉ፤ ንቲ ሕገ መንግስቲ ዝሸራርፍ ነገር እንተጋጥም ድማ ብዝተፈላለየ ብርኪ ዝግለፅ ምስኣን ሰላም ይርአ ኣሎ። ሰላምና ክዝረግ ካብ ዝገብሩ ነገራት ስእነት ዴሞክራሲ፣ ተሓታትነት ዘይምህላው፣ ላዕለዋይነት ሕጊ ዘይምርግጋፅ፣ ስልጣን ንውልቀ ረብሓኻ ምውዓል፣ ግዕዝይና ምስፍሕፋሕን ፍትሒ ምጉዳልን ዝበሉ ምጥቃስ ይከኣል፤ ብሓፈሻ ሕገ መንግስትና እንትትግበር ሰላም ከም ዘምፀአልና ኩሉ፤ እንትሸራረፍ ድማ ሰላምና ይዝረግ ኣሎ ኢልካ ዝግለፅ እዩ።
ሰብኣዊን ዴሞክራስያዊን መሰላት ስለ ዘይተኸበሩ እዩ። ዴሞክራስያዊ ትካላት ብቲ ስርዓት ዘቐመጦ ግቡኦም ዘይፍፅሙ ስለ ዘለው እዩ። ሰላም ሃልዩ ስሉጥ ማሕበረ ኢኮኖምያዊ ዕብየት ብምምፅኡ ስዒቦም ዝማዕበሉ ሕቶታትን ጠለባትን ክምልስ ዝኽእል ፖለቲካዊ ስርዓት ንድሕሪት ብምትራፉ፣ ምስቶም ጠለባት ወይ ካብኦም ቀዲሙ ብዘይምስጓሙ እዩ ሰላምን ምርግጋእን ዝጠፍእ ዘሎ። እቲ ነባር ኣመራርሓ ንቲ ሓዱሽ ትውልዲ ዘልዕሎ ሕቶ ዝምጥን መልሲን ፖለቲካዊ መፍትሕን ከቕርብ ስለ ዝተሰኣኖ እዩ ቅርሕንቲ ተፋጢጡ ዘሎ።
ውሽጣዊ ድኽመታትና ዝወለዶ ህውከት እንትጎሃሃር፤ ፅንፈኛታት ምስ ናይ ወፃኢ ፀላእትና ተሓባቢሮም ሕቶ ህዝቢ ናብ ዘየድሊ ዓመፅን መዕነዊ ተግባርን ይወስድዎ ኣለው። በዙይ ድማ ፀላእትና “ግዚኡ ሐዚ እዩ” ኢሎም ብምቅፅፃል ብዙሕ ህይወት ሰብ ጠፊኡ፣ ብዙሕ ንብረት በሪሱ፣ ብርክት ዝበሉ ትካላት ልምዓት ነዲዶም። ኣብ 25 ዓመት ዝሃነፅናዮም ትካላት ንዝልዓሉ ፖለቲካዊ ሕቶታት ብኣግባቡ ክምልሱ ስለዘይከኣሉን ብሰለማዊ መንገዲ ምኻድ ኣብዩና ስለ ዝተሰዓርና ህፁፅ ግዜ ኣዋጅ ኣዊጅና ንርከብ። ንዓይ አዙይ ስዕረት አዩ። ካብዚ ስዕረት አዙይ ከመይ ኢልና ንወፅእ ዝብል መፍትሒ ምድላይ ድማ ካብ ኩሉ ኢትዮጵያዊ ይሕሎ።
ህፁፅ ጊዜ አዋጅ (State of Emergency)
ፕሮፌሰር ግሮስ ን አይለን ን (2006፡ 37-38) ህፁፅ ጊዜ ኣዋጅ (state of emergency) ብዝምልከት ከምዚ ይብሉ፦
The term “emergency” is, by its nature, an “elastic concept which may defy precise definition. As the international law association suggested: “It is neither desirable nor possible to stipulate in abstract to what particular type or types of events will automatically constitute a public emergency within the meaning of the term; each case has to be judged; on its own merits taking into account the overriding concern for the continuance of democratic society.”
እቲ ናይ ቃላት ትርጉምን ምስናይን ኣብቲ ሕገ መንግስቲ article 93, Declaration of state of emergency, ምሰ ዘሎ ብመንፅር ስነ ፅሑፍ ብፍላይ ‹‹ህፁፅ ጊዜ››ን emergency ን ዝብሉ ቃላት ምስናዮም ንሰብ ሞያ ገዲፈ፤ ኣብ ዓይነት፣ ተፈጥሮ፣ ዕላማን ውፅኢትን ህፁፅ ጊዜ አዋጃት/ደንብታት ርኢቶ ምሃብ ኣገዳሲ ይመስለኒ፡፡
2. ዓይነታት ህፁፅ ጊዜ (emergency)
ኣብ ክልተ መሰረታዊ ዓይነታት ከፊልካ ምርኣይ ይከኣል። 1) ብማሕበራዊን ኢኮኖሚያዊን፤ 2) ብፖለቲካን ወታደራዊን ኩነት ምኽንያት ዝእወጁ ኣዋጃት፦
1) ማሕበረ-ኢኮኖሚ እንትንብል ብዋናነት ብተፈጥሮ ወይ ሰብ ሰራሕ ሓደጋ ኣብ ማሕበረ-ኢኮኖምያዊ ዝበፅሕ ቀውሲ ማለት እዩ፡፡ እዚ ድማ ልዑል ናይ መሬት ምንቅጥቃጥ፣ ውሕጅን ማዕበልን፣ ሓደገኛ ድርቂ፣ ሕማም ወይ ኢኮኖሚያዊ ዘይምርግጋዕ ዝፈጥርዎም ቅልውላዋት ብሓፂር ንምፍታሕ ዝድንገጉ ኣዋጃት እዮም፡፡ ከምዚ ዝበለ ቅልውላው ንምዕጋት ሓይሊሰብን ሃፍቲ ተፈጥሮን ሃገር ሞቢላይዝ ብምግባር ብዘይ ምንም ዕንቅፋትን ግዜ ገደብን መፍትሒ ንምምፃእ እንትድለ ዴሞክራሲያዊ መሰላት ምግዳብን ብተወሰነ ደረጃ ሓይሊ ምጥቃምን ዘፍቅዱ ኩነታት እዮም፡፡
2) እቲ ካልኣይ ፖለቲካዊ-ወታደራዊ ዝበሃል ኮይኑ ንሓይሊ ዝጥቀም ብሓይሊ ንምምካት ዘፍቅድ፤ መጠኑ ግን ከከም ደረጅኡ ዝፈላለ ይኸውን። ዋና መፍትሒ ሓይሊ ኮይኑ ግን ፖለቲካዊን ዲፕሎማስያውን ስራሕ እውን ዝሓትት፤ ብቲ ካሊእ ገፅ ድማ ዋና መፍትሒ ፖለቲካዊ ኮይኑ ሓይሊ እውን ዝውሰኾ ይኸውን። ንኣብነት ምውራር ሃገር ፖለቲካዊ ትሕዝቶ ዘለዎ ኮይኑ ዲፕሎማስያዊ ስራሕ ዘድልዮ እኳ እንተኾነ ብዋናነት ግን መፍቲሕኡ ወታደራዊ እዩ። መፈንቅለ መንግስቲ እውን ብተመሳሳሊ ክርአ ይኽእል፡፡
ውሽጣዊ ዓመፃት ወይ ኩናት ሕድሕድ ግን ወታደራዊ መልክዕ ዋላ እንተሃለዎ ዋና መፍቲሕኡ ፖለቲካዊ እዩ። መበገሲኡ ‘ውን መፍትሒኡ ‘ውን ፖለቲካዊ እዩ። ኣብ ሞንጎ ህዝቢን መንግስትን ብዝህሉ ናይ መሰልን ግቡኡን ብዝተማለአ ዘይምትግባር ዝኽሰት እዩ። ብጌዜ ሃፀይ ኃይለስላሴን ብደርግን ዝነበረ ዓመፃት ብዋናነት መሰል ዓርሰ ውሳነ ይረጋገፀልና ካብ ዝብል ናይ ህዝቢ ሕቶ ዝብገስ እዩ። እቶም ገዛእቲ ድማ ንዚ ሕቶ ዝሃብዎ መልሲ በትሪ ብምንባሩ እዩ እቲ ዓመፃትን ኩናት ሕድሕድን ተጎሃሂሩ ዝቐፀለ እሞ መወዳእትኡ ድማ ዝተዓወተ።
ኣብ ዝሓለፈ ዓመት ዝተለዓለ ቅልውላው እውን መበገሲኡ ሕቶ ዴሞክራሲ፣ ፍትሕን ማዕርነትን ዝፈጠሮ ምንቅስቓስ እዩ ዝብል እምነት ኣለኒ። ገዛኢ ፓርቲ በቢደረጅኡ ዝገብሮ ሰላማዊ ቃልሲ እናፀበበ ብምምፅኡ፤ መንግስታዊ ትካላት ንቶም ዝልዓሉ ሕቶታት ዝምጥን መፍትሒ ብእዋኑ ስለዘይሃቡ፤ ናይ መንኣሰይ ባህርያዊ ዝኾነ ሽኩልነትን ናህርን ተወሲኽዎ፤ ፅንፈኛታትን ናይ ደገ ፀላእትናን ብደንቢ ተጠቒሞሙሉን ኣቀፃፂለሞን ዝተኻየደ እዩ። መበገሲኡ ፖለቲካዊ ኮይኑ ሓይሊ ስለ ዝተወሰኾ ንቲ ሓይሊ ብሓይሊ መኪትካ ዋና መፍትሒኡ ግን ፖለቲካዊ መፍትሒ እዩ።
3. ተፈጥሮ ህፁፅ ጊዜ አዋጅ
ግሮስ ን አሌን ን (2006፡34) ‹‹emergencies have been conceptualized as aberrations, rare and uninteresting exceptions to the otherwise ordinary state of affairs›› ይብልዎ፡፡ እዚ ዴሞክራስያዊ ስርዓታት ብዝምልከት እዩ፡፡
ኣብ ዴሞክራሲያዊ ስርዓታት ኣብ ሞንጎ ‹‹ብሄራዊ ድሕንነትን ሰብኣዊን ዴሞክራሲያዊን መሰላት ህዝብን ቀፃሊ ቅርሕንቲ (tension) ምህላው ግድን ይብል፡፡ ዓመፅን ቅልውላውን ንዞም መሰረታዊ መሰላት ዝፃረሩ ብምኳኖም እቲ ስርዓት ባዕሉ ክከላኸል ግድን ይብሎ፡፡ እቲ ሕገ መንግስቲ ንባዕሉ ካብ ጥፍኣት ንምክልኻል ክውደብ ኣለዎ። ናይ ሕገ መንግስትና ዓንቀፅ 93 ንባዕሉ ብሓይሉ ከጥፍእዎ ንዝብህጉ ንምክልኻል ዝተቐመጠ እዩ፡፡ ሰብኣዊን ዴሞክራስያዊን መሰላት ህዝቢ ንምሕላው ንሓፂርን ንዝተወሰነ ግዜን ዋላ እንተኾነ ዴሞክራስያዊ መሰላት ብዝተየወሰነ ድማ ሰብኣዊ መሰላት ይግድብ እዩ። what an irony?
ምልካዊ ንዝኾኑ ስርዓታት ግን ከምዚ ናይ ህፁፅ ግዜ ኣዋጅ ዝበለ ኩነታት ከም ኩሉ ግዜ ዝነብሩ መደበኛ ዝውሰዱ እዮም። ሰብኣዊን ዴሞክራሲያዊን መሰላት ኣብ ዘየረጋግፅ ሃገር ህፁፅ ግዜ ኣዋጅ ኩሉ ግዜ ከም ዘሎ ተገይሩ ይውሰድ።
ሰብኣዊ መሰላት ዝረጋገፁ ዴሞክራስያዊ መሰላት እንትረጋገፁ እዩ። ህዝብታት ሰብኣዊ መሰላቶም ዘረጋግፁ ዴሞክራስያዊ መሰሎም ተጠቒሞም ብዝገብርዎ ቃልሲ እዩ። ካብ መንግስቲ ዝወሃብ ውህብቶ እንተኾይኑ ግን ዘላቕነት ዘይብሉን ኣቦኣዊን (paternalistic) እዩ ዝኸውን። ኣብ ዴሞክራሲያዊ ስርዓት ዝእወጅ ህፁፅ ጊዜ ኣዋጅ ብሕገ-መንግስትን ሕገ-መንግስታዊ መንፈስን ዝወፅእ ኣዋጅ ስለ ዝኾነ ልክዕ ከም፤ ‹‹ዉሉድካ ዓርሱ ብሽጉጥ ከጥፍእ እንትብል እታ ሽጉጥ ክተሕድጎ ክትትገታገት ኢዱ ብጥይት ከም ምውቃዕ እዩ ዝርአ›› ማለት ይቖስል የቐንዝዎን አሞ ንዕኡ ዝሕክም ምድላው እንተዘይገይርካሉ ደም ፈሲስዎ እውን ክሞተካ ይኽእል፤ ወይ ‘ውን ኢዱ ዘይኮነስ ልቡ ወይ ርእሱ ወቒዑ ክመውት ይኽእል። ብተመሳሳሊ መንገዲ ህፁፅ ጊዜ አዋጅ ስርዓትን መሰል ህዝብን ንምሕላው ክብል ዘቑሰሎ፣ ዘሕመሞ ዝሕክም ምድላው እንተዘይተገይሩ ወይ ዝውሰድ ስጉምቲ ተመጣጣኒ እንተዘይኮይኑ፤ ስርዓትን መሰል ህዝብን ምሕላው ምዃኑ ተሪፉ ‹‹የቆጡን አወርድልህ ብላ የብብቷን ጣለች›› ከም ዝብልዎ ኣምሓርኛ ተዛረብቲ ክኾን ይኽእል፡፡ ፀረ-ዴሞክራሲ ክነግስ ይኽእል። ዕላማ እቲ ኣዋጅ ኩነታት ምርግጋእ ክኾን ግድን ይብል፡፡ ብሰላማዊን ሕጋዊን መንገዲ ፀገማትና ክንፈትሕ ስለ ዘይከኣልና ዝመፀ ናይ ስንፍናና ውፅኢት እዩ፡፡
4. ቀፃሊ ዕላማታት እቲ ኣዋጅ
እዚ ኣዋጅ ሃልሃልታ እዩ ከጥፍእ እምበር ንቲ ሓዊ ኣየጥፈኦን። ምንጪ እቲ ፀገምን መፍትሒኡን ፖለቲካዊ እዩ እንትንብል እቲ ዝተፈጠረ ቅልውላው ናይቲ ሓዊ ሃልሃልታ ምዃኑ ተገንዚብና ንቲ ረመፅ ዘጥፈኦ ወይ ከይቀፃፀል ዝገብሮ ሕገ መንግስቲ ተግባራዊ ምግባር ምዃኑ ብምእማን እዩ።
ዕላማ እዚ ኣዋጅ እቲ ሃልሃልታ ከየቃፅለና ምክልኻልን ብኡ ኣቢልካ ድማ ዘላቕን መሰረታዊን መፍትሒ ንምምፃእ እምበር ካብዚ ንላዕሊ ደው ዝብል ዕላማ ክህልዎ ኣይኽእልን። ግዝያዊ መፍትሒ ከም ምዃኑ መጠን ድማ፦
1. ዋና ተዋሳኢ ናይቲ ቅልውላው ዝኾነ መንእሰይ፤ ዓመፅ ምልዕዓል ወይ ምድጋፍ ወይ’ውን ኣብኡ ምእታው ስሕተት ምኳኑ ዝኣምነሉ ከይዲ ምፍጣር ክኾን ኣለዎ። ንፅንፈኛታትን ናይ ደገ ፀላእቲን ግቡእን መምሀሪን ስጉምቲ ወሲድካ ብዋናነት ግን ምስቲ መንእሰይ ምርድዳእን ምትእምማንን ፈጢርካ እቲ ኣዋጅ እንትለዓል ህዝቢ እፎይ ኢሉ ናብ ስርሑን ልምዓቱን ዝኣትወሉ ኩነታት ምፍጣር የድሊ። ዝበዝሕ መንእሰይ ምጥቃዕቲ በፂሑኒ እዩ ኢሉ እንተኣሚኑን ቂም እንተቛፂሩን ግን እቲ ኣዋጅ ዕላምኡ ኣየዕውትን ዘሎ ማለት እዩ።
2. ኣብ ብሄርን ብሄረሰባትን ዝርአ ዘሎ ምልክት ምጥርጣር ዝንኪ ኢሉ ‘ውን ዘውግድ ክኸውን ኣለዎ። እንቋዕ እዚ ኣዋጅ መፀልና ዝብሉ ከም ዘለው ኩሉ ንምንታይ መፀ ዝበሉ ከይህልው ካብ መጀመርትኡ ከከም ከባቢኡን ኩነታቱን እናተረኣየ ዝበዝሕ እንቋዕ መፀልና ዝብል ክኾን ክግበር ኣለዎ።
እቶም እንቋዕ መፀሊና ዝብሉ ንግዜ እቲ ኣዋጅ abuse ከይገብርዎ እውን ምጥንቃቕ ከድሊ እዩ። ህዝቢ ዝላዓለ ግደን ተሳትፎን ክህልዎ ምግባር እውን ኣገዳሲ ይመስለኒ።
3. ኣፈፃፅምኡ ምእኹልነት ዘለዎ ብምዃኑ ምስ ፌደራሊዝም ዝጓነፅ አዩ። ልክዕ ከምቲ ንዴሞክራስያዊ ስርዓት ብዘይ ዴሞክራስያዊ መንገዲ ንክከላኸል ዘጋጥሞ ዘሎ ምጉናፅ(tension) ማለት እዩ። ዕላማ እቲ ኣዋጅ ጎኒ ንጎኒ ምስቲ ምስፋን ሰላም መሰል ብሄርን ብሄረሰባትን እውን ብምሕላው እቲ ፌደራላዊ ስርዓት ተጠናኺሩ ክቕፅል ክገብር ይግበኦ።
ሕገ መንግስቲ፤ ቤት ምኽሪ ተወከልቲ ህዝቢ ዘጣይሾ 7 ኣባላት ዘለውዎ መርማሪ ቦርድ ክህሉ ዝፈቅድ ዋላ እንተኾነ፤ ዘላቒ መፍትሒ ንምምፃእ ግን ኣብቲ ፀገም ዘለዎ ቦታ ዘለው ህዝብታት ከም ቁልፊ ፈታሕቲ እቲ ፀገም ገይርካ ክውሰዱ ኣለዎም። በቢ ደረጅኡ ዘለው ኣብያተ ምኽሪ፣ ሰብ ሞያ ሕጊ፣ ዓበይቲ ዓዲ፣ ብቲ ህዝቢ ተቐባልነትን ተኣማንነትን ዘለወዎም ውልቀሰባት ወዘተ ኣፈታትሓ አቲ ፀገም ዘየድሊ ቂም ገዲፉ ከይሓልፍ፤ ኣብ ሞንጎ ህዝብታት ዘሎ ርክብ ብምጥንኻር ፌደራላዊ ስርዓትና ውሕስና ክረክብ ዝለዓለ ግደ ከብርክት ኣለዎ።
5. ኪራይ ኣካብነትን ህፁፅ ጊዜ አዋጅን
ኣብ ላዕሊ ተደጋጊሙ ከም ዝተገለፀ ፕሮፌሰር ግሮስን ኦሌን (2006፡71) Democracy must assume autocratic methods to servive and to ensure its preservation. አውቶክራቲክ (ዴሞክራሲያዊ ዘይኮነ ኣካይዳ) ግድን እንተበለ እውን ንቕዲሚት ብዝህልዎ ፅልዋ ብዝግባእ እንተዘይተራእዩ ሓደጋኛ ክኾን ይኽእል እዩ። ኪራይ ኣካብቲ አውቶክራቲክ ኣካይዳ ይደልይዎ እዮም፡፡ መሕብኢኦም ስለ ዝኾነ፡፡ ብኻሊእ መንገዲ ድማ አውቶክራቲክ ኣካይዳ ኪራይ ኣካብነት ክሰፍሕን ክዓሙቕን ቀፃልነት ክህልዎን ዝተመቻቸወ ኩነታት ዝፈጥር እዩ። ይመጋገቡ እዮም።
ስለዚ ብመንግስቲ ደረጃ ዝግበር ፀረ-ኪራይ ኣካብነት ቃልሲ ዝተፈለየ(dimension)ን ዕምቆት ዘለዎ ምዃኑን ተገንዚብካ ምቅላስ የድሊ። እቲ ህፁፅ ግዜ ኣዋጅ ኣድላዪ እኳ እንተኾነ ክራይ ኣካብነት ግን መንገዱ ከስሕቶ ይኽእል እዩ። እዚ ብጣዕሚ ዘተሓሳስብ ጉዳይ ፕሮፌሰር ግሮስን ኦሌን ን (2006፡57) ከምዙይ ይገልፅዎ፡
Machiavelli is clearly aware of the significance of this for he cautions that where people are willing to confer unlimited powers on the government for an unspecified duration, they would not be saved the fate of tyranny merely because they themselves were not corrupt in character, for ‘‘absolute authority corrupts the matter in a very short time and makes friends and partisans for itself.’’35 Interestingly, whereas Lord Acton’s famous parable regarding power and absolute power focuses on the wielders of power, i.e., the rulers, Machiavelli refers in this context to the people rather than the government.
እዚ ኣበሃህላ አውቶክራቲክ ኣካይዳ ልክዑ እንተሓሊፉ ክራይ ኣካብነት ክሰፍሕን ካብ ቁፅፅር ወፃእ ክገብሮን ይኽእል ንምባል አዩ። መንግስቲ ክራይ ኣካብነት ሕማመይ አዩ እሞ ክቃለሶ ኣለኒ ኢሉ ምድላው ኣብ ዝጀመረሉ ግዜ፤ ኩነታት ኣገዲዱ እዚ ኣዋጅ ተኣዊጁ፡፡ ክራይ ኣካቢነት ኣሽንኳይ ዶ ኣብ እዋን ህፁፅ ጊዜ አዋጅ ዝተማለአ ዴሞክራሲያዊ ሃውህው ኣብ ዘለሉ እኳ ዓንቃፋይነቱ ዝለዓለ እዩ። ክራይ ኣካብነት ክሰዓር ዝኽእል ዴሞክራሲያዊ ምህዳር ብምስፋሕ እዩ። ህፁፅ ግዜ ኣዋጅ ዴሞክራሲያዊ መሰላት ይነፍግ እዩ። ኣብ ከምዚ ዝበለ ኩነታት ድማ ክራይ ኣካብነት ብዝተማለአ መልክዑ ምቅላስ ኣይከኣልን፡፡ ክራይ ኣከብቲ ንክስዕሩ ዝተመቻቸወ ኩነታት ይፈጥር እዩ።
መንግስታዊ ስልጣን ንውልቀ ረብሓኻ ናይ ምውዓል ዝንባለ ክሳብ ጣብያ ዝወርድ እዩ። ክራይ ኣከብቲ ግዜና ሐዚ እዩ ኢሎም ውልቃዊ ረብሐኦም ንምምላእ ካብ ማንም ግዜ ንላዕሊ ክነጥፉ ይኽእሉ፤ ቂም በቀል፣ ምፍርራሕ ወ.ዘ.ተ መሳሪሕኦም ይገብርዎ። ህዝቢ ተበዲለ ኢሉ ከይዛረብ ዘየለ ቅፅዓት ከውርድሉ ይኽእሉ። በዚ ምኽንያት ድማ ኣብቲ ህዝቢ ናይ ክራይ ኣካብነት መማረፂ እንዳሰፍሐ ይኸይድ።
ብሓፈሻ መንግስቲ ዋና ፀገመይ ክራይ ኣካብነት አዩ ኢሉ ኣብ ዝበለሉ እዋን ቅልውላው ተፈጢሩ ኢትዮጵያ ብህፁፅ ጊዜ አዋጅ ክትመሓደር ምግባር ንቃልሲ ፀረ-ክራይ ኣካብነት ሚሒር ክሓላልኾን ከናውሖን ከም ዝኽእል ምግንዛብ የድሊ እዩ፡፡ ካብ ላዕሊ ጀሚሩ ክሳብ ጣብያ vested interest ዘለዎም ክራይ ኣከብቲ ዝሓሸ ግዜ መፂኡልና ኢሎም ከበሮ ሓምሓሞም ክዘብጡ ይኽእሉ እዮም።
6. ኣገዳስነት ሲቪል/ፖለቲካዊ ቁፅፅር ኣብ እዋን ህፁፅ ጊዜ ኣዋጅ
ኣብ ዝማዕበሉ ዓድታት ቅልቅላው ይሃሉ ኣይሃሉ ሲቪል/ፖለቲካዊ ቁፅፅር ንቲ ዴሞክራሲ ስርዓት መኸታ እዩ። ኣብ ምዕባይ ንዘለው ‘ውን ወሳኒ እዩ። ሕገ-መንግስታዊ ትካላት ገና ዘይደልደሉ ብምዃኖምን ንቕሓተ ሕሊና ማሕበረሰብ ዘይማዕበለን ትካለት እውን ዘይደልደሉ ብምዃኖምን ንባዕሉ ምክልኻል ስለ ዝፅገም እዩ።
ብሓፈሽኡ እንትርአ ኣብ እዋን ህፁፅ ጊዜ ¬separation of powers ዝዳኸመሉ፣ ፈፃሚ ስራሕ ናይ መሪሕነት ተርኡ ስለ ዝወስድ ኩሎም ኣካላት መንግስቲ ናይ ምቁፅፃር ዝንባለ ይህሉ።፡፡ ይኹን እምበር ሕገ-መንግስቲ ኢፌዴሪ ንቤት ምኽሪ ተወከልቲ ብመሰረት ዓንቀፅ 93፣ ፈፃሚ ስራሕ ዝሓገጎ አዋጅ ንክስዕር ስልጣን ሂብዎ እዩ፡፡ ኣብዚ ዓንቀፅ ንኡሳን ዓንቀፃት 5ን 6ን ብዝእዝዝዎ መሰረት ህፁፅ ጊዜ አዋጅ መፈፀሚ መርማሪ ቦርድ ብምጥያሽ ንቲ ከይዲ ዝከታተለሉ ኩነታት ፈጢሩ እዩ፡፡ ቤት ምኽሪ ንቲ ኣዋጅ ብምፅዳቕ ወይ ብምስዓር፣ ብቕዓቶም ዘረጋገፁ አባላት ንመርማሪ ቦርድ ብምምዳብ ቀፃልነት ዘለዎ ድጋፍን ክትትልን ብምግባር እቲ አዋጅ ካብ ዝድለዮ ንላዕሊ ንከይቕፅል ብምውሳን ንሕገ-መንግስቲ፣ ንሕልንኡን ንህዝብን ጥራይ ንኸገልግል ብፍሉይ ኩነታት ፍሉይ ዕድል ዝረኸበ ይመስለኒ።
ኣብ እዋን ቅልውላው panic, ፍርሒ፣ ፅልኢ፣ ስሚዒታዊነት ዝዕብልል ዋላ እንተኾነ እቲ ዋና ፀገም ግን መራሕቲ ሃገር ዝገጥማ ዘሎ ቅልውላው ብትኽክል ኣብ ምግምጋም እዩ። ወይ ንቲ ቅልውላው ኣንኢሶም ይሪእዎ እሞ ክሰፍሕን ሓደጋኛ ክኸውንን ይኽእል። ወይ ድማ ብጣዕሚ ኣጋኒኖም ብምግምጋም አልያም አውቶክራቲክ ኣካይዳ ንኽጥንከርን ግዚኡ ክነውሕን ብምግባር ዝበኣሰ ሓደጋ ክፈጥሩ ይኽእሉ፡፡ ብዝተኸኣለ መጠን ኣብ ሓፂር ግዜ ክውዳእ ምግባር ብጣዕሚ ኣድላዪ እዩ። እዙይ ንምግባር በቢግዚኡ እናገምገምካ ቅልጡፍ ስጉምቲ ምውሳድ የድሊ።
መበገሲ ናይቲ ቅልውላው ፖለቲካዊ እዩ። መሰረታዊ መፍቲሕኡ እውን ፖለቲካዊ እዩ፡፡ ብመንፅር እዚ ቤት ምኽሪ ሚኒስትራት ይኹን ንሱ ዝወከሎ ኮማንድ ፖስት ካብ ዝኾነ እዋን ንላዕሊ ፖለቲካዊ ቁፅፅሩ ከሕይል ኣለዎ፤ ህፁፅ ጊዜ አዋጅ abuse እንተተገይሩ ጉድኣቱ ዓብዪ ስለ ዝኾን፡፡
O r e n Gross and Fionnuala NI Aoláin (2006), Law in Times of Crisis Emergency powers in theory and practice, Cambridge studies in international and comparative law.


text:
ትምህርቲ 12
ዕዮ ስብከት መንግስቲ ኣምላኽ ብኸመይ እዩ ተወዲቡ፧
የሱስ ቀቅድሚ ሙማቱ፡ “እዚ ብስራት መንግስቲ ኸኣ፡ ንምስክር ኵሎም ኣህዛብ ኣብ ኵላ ዓለም ኪስበኽ እዩ፣ ሽዑ፡ መወዳእታ ኺመጽእ እዩ” ኢሉ ነይሩ እዩ። (ማቴዎስ 24:14) እዚ ዓለምለኻዊ ዕዮ ስብከት ግና፡ ብኸመይ እዩ ዚፍጸም፧ ነቲ የሱስ ኣብ ምድሪ ኸሎ ዝሓደጎ ኣብነት ብምስዓብ እዩ ዚፍጸም።—ሉቃስ 8:1።
ንሰባት ኣብ ኣባይቶም ክንረኽቦም ንጽዕር። የሱስ ንደቀ መዛሙርቱ፡ ኣብ በቤት ንኺሰብኩ ኣሰልጢንዎም እዩ። (ማቴዎስ 10:11-13፣ ግብሪ ሃዋርያት 5:42፣ 20:20) እቶም ኣብ ቀዳማይ ዘመን ዝነበሩ ወንጌላውያን፡ ዚሰብኩሉ ኽልታት ይምደበሎም ነበረ። (ማቴዎስ 10:5, 6፣ 2 ቈረንቶስ 10:13) ሎሚ ድማ ብተመሳሳሊ፡ ዕዮ ስብከትና ብግቡእ እተወደበ እዩ፣ ነፍሲ ወከፍ ጉባኤ ኽትሽፍኖ ዘለዋ ቦታ ይምደበላ እዩ። እዚ ኸኣ፡ ነቲ የሱስ፡ “ንህዝቢ ኽንሰብኽን ኣጸቢቕና ኽንምስክርን” ዝሃበና ትእዛዝ ክንፍጽም የኽእለና።—ግብሪ ሃዋርያት 10:42።
ሰባት ኣብ ዚርከቡሉ ዘበለ ኼድና፡ ንሰባት ክንረኽቦም ንጽዕር። የሱስ ኣብ ከም ጥቓ ባሕሪ ወይ ጥቓ ዒላ ዝኣመሰለ ህዝባዊ ቦታታት ብምስባኽ፡ ኣብነት ሓዲጉልና እዩ። (ማርቆስ 4:1፣ ዮሃንስ 4:5-15) ንሕና እውን ኣብ መገዲ፡ ኣብ ቦታታት ንግዲ፡ ኣብ መናፈሻ፡ ብተሌፎን፡ ኰታስ ኣብ ዝዀነ ይኹን ቦታ፡ ንሰባት ብዛዕባ መጽሓፍ ቅዱስ ከነዘራርቦም ንፍትን ኢና። ጽቡቕ ኣጋጣሚ ኽንረክብ ከለና እውን፡ ንጐረባብትናን ንመሳርሕትናን ንመማህርትናን ንኣዝማድናን ንምስክረሎም ኢና። እዚ ዅሉ ጻዕርታት እዚ፡ ኣብ ብዘላ ምድሪ ዚርከቡ ሚልዮናት ሰባት ‘ብስራት ድሕነት’ ኪሰምዑ ኣኽኢሉ እዩ።—መዝሙር 96:2።
ብስራት መንግስቲ ኣምላኽ ከተበስሮ እትደልዮ ሰብ ኣሎዶ፧ እዚ ብስራት እዚኸ ንመጻኢ እቶም እትነግሮም ሰባት ኽሳዕ ክንደይ እዩ ዚቕይሮ፧ ነዚ መልእኽቲ ተስፋ እዚ ሒዝካዮ ስቕ ኣይትበል። ብእተኻእለካ መጠን ቀልጢፍካ ኣካፍሎም!
እንታይ “ብስራት” እዩ ኺስበኽ ዘለዎ፧
ናይ የሆዋ መሰኻኽር ነቲ የሱስ ዚጥቀመሉ ዝነበረ ኣሰባብኻ ዝቐድሑ ብኸመይ እዮም፧
ብዝያዳ ፍለጥ
ናይ የሆዋ መሰኻኽር—ብስራት መንግስቲ ኣምላኽ ንምክፋል እተወደቡ
ናይ የሆዋ መሰኻኽር በቲ ዓለምለኻዊ ትምህርቲ መጽሓፍ ቅዱስ እዮም ዚፍለጡ። ዕዮኦም ብኸመይ እዩ ዚውደብን ዚምራሕን ዚምወልን፧


text:
ካብ ከባቢ ዓለም
ሕቡራት መንግስትታት ኣመሪካ
ሓደ መጽናዕቲ ኸም ዝሓበሮ፡ ዳርጋ ሲሶ ዚዀኑ ኣጋር፡ በቲ ማካይን ብብዝሒ ዚሓልፋሉ ጐደናታት ኪሳገሩ ኸለዉ፡ ብሙዚቃን ብሞባይልን ብኻልእ ከምኡ ዝኣመሰለ ነገራትን ኣቓልቦኦም ይስረቕ እዩ። ካብ ኵሉ ንላዕሊ ኣቓልቦ ዚሰርቕ ሓደገኛ ተግባር ግና፡ ብሞባይል መልእኽቲ ምልእኣኽ እዩ። እቶም መልእኽቲ ዚለኣኣኹ ሰባት ንኺሳገሩ ዚወስድዎ ግዜ፡ ካብቲ እቶም ኣቓልቦኦም ዘይተሰርቀ ሰባት ዚወስድዎ ግዜ፡ ብ18 ሚእታዊት ዝዛየደ እዩ፣ ብዘይካዚ፡ ሰማፎሮ ንኺጥሕሱ፡ ኣብ ዘይግቡእ ቦታ ንኺሳገሩ፡ ወይ ከኣ የማነ ጸጋም ከይረኣዩ ንኺሳገሩ ዘለዎም ኣጋጣሚ፡ ብ3.9 ዕጽፊ ዝበዝሐ እዩ።
ናይጀርያ
እተን ብዘይ ሕጋውያን ኣስገርቲ ሰብ ካብ ናይጀርያ ናብ ኤውሮጳ ዚውሰዳ ደቂ ኣንስትዮ፡ ኣብቲ ጠንቈልቲ ጁጁ ዚርከቡሉ ቕዱስ ቦታ፡ ምስጢር ከም ዘየውጽኣ ይምሕላ። ነቲ ኻብ መንፈሳዊ ዓለም ኪመጽእ ዚኽእል መቕጻዕቲ ኣመና ስለ ዚፈርሃኦ፡ እቶም ኣስገርቲ ነቲ ፍርሂ ተጠቒሞም፡ ነተን ደቂ ኣንስትዮ ይቈጻጸርወን፡ ንዓታቶም ጥራይ ከም ዚእዘዛ ብምግባር ድማ፡ መርወዪ ጾታዊ ስምዒት ይገብርወን።
ስጳኛ
እቶም ካብ 5 ክሳዕ 10 ሚእታዊት ዚዀኑ ብሽቕለት ኣልቦነት ዚሽገሩ ሰባት፡ ነቲ ኣብቲ ብዛዕባ ትምህርቶምን ስራሖምን ዚሕብር ሰነድ ዚርከብ፡ ናይ ዩኒቨርሲቲ ዲግሪ ወይ ከኣ ሞያዊ ተመክሮ ኸም ዘለዎም ዚገልጽ ሓበሬታ የውጽእዎ፣ ምኽንያቱ፡ እቲ ሓበሬታ ነቶም ኣመልከትቲ፡ ካብቲ ዚድለ ንላዕሊ ተመክሮ ዘለዎም ስለ ዜምስሎም እዩ።
ዓለም
ኣብተን ኣብ ምምዕባል ዘለዋ ሃገራት፡ ካብ ባህላዊ እቶን ዚወጽእ ትኪ፡ ጠንቂ ሞት ይኸውን ኣሎ፣ በብዓመቱ ኣርባዕተ ሚልዮን ዚዀኑ ሰባት ብሰንኪ እቲ ብትኪ ዚመጽእ ሕማም ስርዓተ ምስትንፋስ ይሞቱ እዮም። ተመራመርቲ ኸም ዚገልጽዎ፡ እቲ ኻብ ዕንጨይትን ካብቲ ብፈሓም ዚሰርሕ እቶንን ዚወጽእ ጐዳኢ ኬሚካላት፡ ልክዕ ከምቲ ኣብ ትኪ ሽጋራ ዚርከብ መርዚ፡ ቀታሊ እዩ።


text:
ርእይቶ መጽሓፍ ቅዱስ
ሃይማኖት
ብዙሓት ሃይማኖታት ዘለዋ ስለምንታይ እየን፧
“ትእዛዝ ኣምላኽ ሓዲግኩም፡ ስርዓት ሰብ ትሕልዉ ኣለኹም።”—ማርቆስ 7:8።
መጽሓፍ ቅዱስ እንታይ ይብል፧
ሰባት ብተፈጥሮኦም ‘መንፈሳዊ ህርፋን’ ኣለዎም። መንፈሳዊ ዕግበት ንኪረኽቡ ድማ ንኣምላኽ ኬምልኽዎ ኣለዎም። (ማቴዎስ 5:3) ደቂ ሰብ፡ መንፈሳዊ ህርፋኖም ንኼዕግቡ ኢሎም ኣብ ክንዲ ኣብ ሓሳባት ኣምላኽ፡ ኣብ ሓሳባት ሰባት እተመስረታ ሓያሎ ሃይማኖታት ፈጠሩ።
ንኣብነት፡ መጽሓፍ ቅዱስ፡ ሃዋርያ ጳውሎስ ብዛዕባ ኣባላት ሓንቲ ኣብ ቀዳማይ ዘመን ዝነበረት ጕጅለ ሃይማኖት፡ “ኣብ ልክዕ ፍልጠት እተመስረተ ደኣ ኣይኰነን እምበር፡ ንኣምላኽ ቅንኣት ከም ዘለዎምሲ፡ ኣነ እምስክረሎም እየ፣ ጽድቂ ኣምላኽ ሰኣን ምፍላጦም፡ ጽድቂ ርእሶም እውን ኪስርቱ ብምድላዮም፡ ንርእሶም ኣብ ትሕቲ ጽድቂ ኣምላኽ ኣየግዝእዋን” ከም ዝበለ ይገልጽ። (ሮሜ 10:2, 3) ሎሚ እውን፡ “ትምህርቲ ትእዛዛት ሰብ” ዚምህራ፡ ሓያሎ ሃይማኖታት ኣለዋ።—ማርቆስ 7:7።
ኣባል ሓንቲ ሃይማኖት ክትከውን ግድን ኣድላዪ ድዩ፧
“ንፍቕርን ንሰናይ ግብርን ንምንቕቓሕ ኣብ ንሓድሕድና ነስተብህል። . . . ኣኼባና ኣይንሕደግ።”—እብራውያን 10:24, 25።
መጽሓፍ ቅዱስ እንታይ ይብል፧
ኣብ እብራውያን 10:25፡ “ኣኼባና ኣይንሕደግ” ዚብል ሓረግ ኣሎ። እዘን ቃላት እዚአን፡ ኣምላኽ ንሰባት ብጕጅለ ተወዲቦም ኬምልኽዎ ኸም ዚደልዮም ይሕብራ። ግናኸ፡ ኣምላኽ መን ምዃኑን ካብ ኣምለኽቱ እንታይ ከም ዚደልን ብዚምልከት ነፍሲ ወከፍ ሰብ ናይ ገዛእ ርእሱ ትርጕም ድዩ ኺህብ ዘለዎ፧ ኣይፋሉን። መጽሓፍ ቅዱስ፡ እቶም ንኣምላኽ በቲ ንሱ ዚሰምሮ መገዲ ዜምልኽዎ ሰባት፡ ‘ሓደ ዘረባ ኺዛረቡ፡ ብሓደ ኣእምሮን ብሓደ ሓሳብን ድማ ኪሰምሩ’ ኸም ዘለዎም እዩ ዚገልጽ። (1 ቈረንቶስ 1:10) ብዘይካዚ፡ ብጉባኤታት ኪውደቡን ኣብ መላእ ዓለም ንዘለዉ ‘ዅሎም ኣሕዋት ኬፍቅሩን’ ኣለዎም። (1 ጴጥሮስ 2:17፣ 1 ቈረንቶስ 11:16) ከምዚ ዝኣመሰለ ሓድነትን ውዳበን እንተ ኣልዩ ጥራይ እዩ ንኣምላኽ ዜሐጕስ ኣምልኾ ኪቐርብ ዚኽእል።
ናይ ሓቂ ሃይማኖት ክትልለ ትኽእል ድያ፧
“ንሓድሕድኩም ፍቕሪ እንተ ኣላትኩም፡ በዚ ደቀ መዛሙርተይ ምዃንኩም ኵሉ ኺፈልጥ እዩ።”—ዮሃንስ 13:35።
መጽሓፍ ቅዱስ እንታይ ይብል፧
መጽሓፍ ቅዱስ ናይ ሓቂ ሃይማኖት ንዘለዎም ሰባት ብኸመይ ከነለልዮም ከም እንኽእል ብምሳሌ ይገልጽ እዩ። ከምዚ ይብል፦ “ብፍሪኦም ከተለልይዎም ኢኹም። ካብ እሾዅዶ ወይኒ፡ ካብ ተዀርባዶኸ በለስ ይቕንጠብ እዩ፧” (ማቴዎስ 7:16) ንኦም በለስ ካብ ተዀርባ ንኽትፈልዮ ግድን ምሁር ስነ ኣትክልቲ ኽትከውን ኣየድልየካን እዩ። ብዛዕባ ሃይማኖት ሓቂ ኻብ ሓሶት ንኽትፈሊ እውን፡ ግድን ምሁር ስነ ሃይማኖት ክትከውን ኣየድልየካን እዩ። ገለ ኻብቲ ፍረ ወይ መለለዪ ናይ ሓቂ ሃይማኖት ደኣ እሞ እንታይ እዩ፧
ናይ ሓቂ ሃይማኖት ካብቲ ቓል ኣምላኽ ዝዀነ መጽሓፍ ቅዱስ ሓቂ ትምህር እያ። (ዮሃንስ 4:24፣ 17:17) ኣብ ፍልስፍና ሰባት እተመርኰሰት ኣይኰነትን።
ናይ ሓቂ ሃይማኖት ሰባት ንኣምላኽ፡ እንተላይ ነቲ “የሆዋ” ዚብል ስሙ ንኺፈልጥዎ ትሕግዞም እያ።—ዮሃንስ 17:3, 6።
ናይ ሓቂ ሃይማኖት እንኮ ተስፋ ደቂ ሰብ፡ ሰብኣውያን መንግስትታት ዘይኰናስ፡ መንግስቲ ኣምላኽ ከም ዝዀነት እያ እትምህር።—ማቴዎስ 10:7፣ 24:14።
ናይ ሓቂ ሃይማኖት፡ ኣባላታ ጥቕሚ ርእሳ እትስውእ ፍቕሪ ኸንጸባርቑ እያ እትምህር። (ዮሃንስ 13:35) ንሰባት ንዅሎም ዓሌታት ኬኽብሩ፡ ግዜኦምን ጥሪቶምን ንኻልኦት ንምሕጋዝ ኪጥቀሙሉ፡ ኣብ መንጎ ህዝብታት ኣብ ዚግበር ውግእ ካብ ምክፋል ድማ ኪቝጠቡ እያ እትምህር።—ሚክያስ 4:1-4።
ናይ ሓቂ ሃይማኖት፡ ብልምዲ ዚግበር ጽምብል ወይ ወግዒ ዘይኰነትስ፡ መገዲ ህይወት እያ። ኣባላታ ንዚሰብክዎ ነገራት ይትግብርዎ እዮም።—ሮሜ 2:21፣ 1 ዮሃንስ 3:18።
እቶም ኣሕተምቲ እዛ መጽሔት እዚኣ ዝዀኑ ናይ የሆዋ መሰኻኽር፡ ንኣምላኽ ብዘረባኦምን ብግብሮምን ኬኽብርዎ ይጽዕሩ እዮም። ኣብ ኣዳራሽ መንግስቲ ኣምላኽ ብምእካብ ንምንታይ ባዕልኻ ዘይተረጋግጽ፧
ብዝያዳ ፍለጥ
ኣብ ኣዳራሽ መንግስቲ ኣምላኽ እንታይ እዩ ዚግበር፧
ኣብኡ እንታይ ከም ዚግበር እስከ ርአ።
ናይ የሆዋ መሰኻኽር ክርስትያናት ድዮም፧
ክርስትያናት ካብ ዚብሃሉ ኻልኦት ሃይማኖታት ብኸመይ ከም እንፍለ ኣንብብ።


text:
ልምዓት ሰፊሕ ናይ ህዝቢ ክፋል ተጠቓሚ ገይሩ እዩ፡፡ እዚ ክፋል ሕብረተሰብ ነዚ ተጠቃሚነት ንምርግጋፅ ኣድካሚ ግን ተኣምራዊ ናይ ተፈጥሮ ምሕዋይ ስራሕቲ ሰሪሑ እዩ፡፡ እዚ ተሳትፎኡ ብናይ ክረምቲ ዝናብን መስኖን ክለምዕ ዝግበኦ መሬቱ ዝሓሸ ምህርቲ ዘምፅኣሉ እንትኾን ካብዚ እውን ስድርኡን ከባቢኡን ኣብ ምልዋጥ ዓብዪ ኣስተዋፅኦ ኣበርኪቱ እዩ፡፡
መማረፂ ኢንቨስትመንት ሕርሻ ልምዓት:
ክልል ትግራይ ኣብ ሕርሻን ተዛመድቲ ዘርፊታትን ሰፊሕ ናይ ኢንቨስትመንት መማረፂ ዝርከበላ ክልል እያ፡፡ ነዚ እንቨስትመንት ምችዊ ዝገብሩ ፖሊሲታን ስትራቴጂታትን ሕጊታን እውን ብትኹረት ዝፍፀሙላ ዘተባብዕ ባይታ ዘለዋ ክልል እያ፡፡ እዚ ዕድል ኢንቨስትመንት ብምጥቃም ሰብ ሃፍትን ማሕበራትን ብምውፋር ዘለዎም መዋእለ ንዋይ ብምፍሳስ ንባዕሎም ተጠቒሞም ናይ ስራሕ ዕድል ብምፍጣርን ክልላዊ ኢሉ እውን ሃገራዊ ዕብየት ንምርግጋፅ ኣስተዋፅኦ ከበርክቱን ታሪኻዊ ሓላፊነቶም ክዋፅኡን ይኽእሉ እዮም፡፡ ስጋብ ሐዚ ዘይናዓቕ መዋእለ ንዋይ ሰብ ሃፍቲ ኣብ ከምዚ ዝበለ ታሪኻዊ ክንውን ብምውዓል ዝለዓለ ዕብየት ክልልና ክረጋገፅ እናደገፉ ይርከቡ፡፡
ፕሮጀክት ምፍራይን ምድላውን ቅብኣት እኽልታትን ውፅኢቶምን
አብ ክልልና ዘይቲን ካልኦት ፍርያትን ንምድላው ዝውዕሉ ዝተፈላለዩ ቅብኣት እኽልታት (ሰሊጥ፣ ኒሁግን) ይፈርዩ፡፡ ኣብ ሃገርና ኣብ ዓመት ከባቢ 4 ሚሊዮን ኩንታል ሰሊጥ ዝፈሪ እንትኾን ካብዚ ውሽጢ ኣብ ክልልና ከባቢ 1.5 ሚሊዮን ኩንታል ይፈሪ፡፡ ኣብ 2005/2006 መፍረያይነት ብማእኸላይ 6 ኩ/ል ኣብ ሄ/ር ዝነበረ እንትኾን በቢዓመቱ ምምሕያሽ ኣርእዩ እዩ፡፡ ኣብ ዞባ ምዕራብ ወረዳታት ቃ/ሑመራ፣ ፀገዴን ወልቃይትን ዝርከብ ምህርቲ ሰሊጥ ብዓይነቱ ፃዕዳ ብጣዕሙ ድማ ተመራፂ መዓዛ ዝወነነ ብምዃኑ ንምቕላጥ (hulling)፣ ጥሕንያን ቸኮሌትን ካልኦት ፍረያትን ግልጋሎት ዝውዕል ኮይኑ ኣብ ዕዳጋ ዓለም ሑመራ ታይፕ እንዳተባህለ ይፍለጥ። ሕዚ እንጥቀመሉ ዘለና ኣገባብ ምፍራይ ምህርቲ ሰሊጥ ብወሳናይ መልክዑ ባህላውን ድሑርን ኮይኑ ብርክት ዝበለ ጉልበት ሓይሊ ሰብ ስለዝጠልብን ብምኳኑ ካብ ካልኦት ከባብታት ሃገርና እውን ብፍላይ ድማ ኣብ እዋን ዘርኢ፣ ፃህያይን ዓፂድን ብርክት ዝበለ ሓይሊ ሰብ ዘዋፍር እዩ።
ፕሮጀክት ምፍራይምሩፅ ዓሌት ስርናይን ሕሩጭፋ ብሪካ (Food complex)
ኣብ ትግራይ ኣብ ዝሓለፈ 10 ዓመታት ኣብ ሕርሻ ዝላዓለ ምውሳኽ መፍረያይነትን ፍርያትን ተራእዩ እዩ። እዙይ ብኣጋጣሚ ዝተፈጠረ ዘይኮነስ ዘመናዊ ሜላ ሕርሻ ብምትእትታውን ዘመናዊ እታወታትን ቴክኖሎጅታትን ብምጥቃምን ተታሓሒዙ ዝመፀ እዩ። ስለዝኾነ ብፍላይ ፍርያት ስርናይ ደጉዓን ወይና ደጉዓን ዝምቸውን ስርናይ ብስፍሓት ንምፍራይ ፃዕሪ እንዳተገበረ ፀኒሑ እዩ። ኣብዞም ከባብታት ልዕሊ 132,577 ሄ/ር ንልምዓት ምህርቲ ስርናይ ዝምችው መሬት ይርከብ። ዝተመሓየሸ ወይ ምሩፅ ዓሌት ስርናይ ንፋብሪካታት ብፍላይ ንምግቢ መቀነባበርቲ ( Food complex ) ከቕርብን ዓቕሚ መፍረያይነት ዝውስኹ ቴክኖሎጅታት ብምትእትታው ፍርያት ስርናይ ካብዚ ሐዚ ዘሎዎ ብማእኸላይ ከባቢ 38 (ከምኡ ድማ ሓልሓሊፉ ክሳብ 70 ኩ/ኣብ ሄክታር ክርከብ ዝጀመረ) ናብ ማእኸላይ ልዕሊ 80 ኩንታል ብሄክታር ንምብፃሕ ይከኣል እዩ።
እዙይ ክሳብ ሐዚ ዘሎ ዓመታዊ ፍርያት ምህርቲ ከባብን ሙ/ዘርእን ስርናይ ክልልና 4,459,108.9 ኩንታል ኮይኑ ሐዚ እውን ዘይተመልአ ክፍተት ዕዳጋ ኣሎ። ስለዝኾነ ሰብ ሃፍትን ማሕበራትን ኣብዚ ዘርፊ ምፍራይ ዝተመሓየሸ ዓሌት ስርናይ ናይ ምቅንብባር ስራሕቲ ክስርሐሉ ዝግባእ ዓውደ ስራሕ እዩ።
ፕሮጀክት ምድላውን ምቅንብባርን ምህርቲ ጥራምረ
ኣብ ደጉዓታትን ወይና ደጉዓታትን ካብ ዘሎ ተሓራሲ መሬት ልዕሊ 50,261 ሄ/ር ንልምዓት ምህርቲ ጥራምረ ዝምችውን እዩ። ዓቕሚ መፍረያይነት ዝውስኹ ቴክኖሎጅታት ብምትእትታው ካብዚ ሕዚ ዘለዎ ብርኪ መፍረያይነት ከባቢ 15 ናብ ኩንታል ብሄክታር ንምብፃሕ ምስራሕ ዝሓትትን ትፅቢት ዝግበረሉን ዓውደ ስራሕ እዩ።
ምህርትታት ጥራምረ ትሕዝቶ ሃናፂ ምግቢ ልዑል ብምኻኑን ንመጣዕምቲ ምግቢ ግልጋሎት ዝውዕል ብምኻኑ ኣብ ዕዳጋ ዘለዎ ተጠላብነት እናወሰኽ ይመፅእ ኣሎ። ካብዚ ብተወሳኺ ኣብ ዕዳጋ ዓለም ዝሓሸ ጠለብን ዋጋ ዘርክብ ምህርቲ ብምዃኑ ኣቀነባቢርካን ክብሪ ወሲኽካ ምልኣኽ ወሳኒ ዝኾነሉ ሃዋህው ይረአ ኣሎ። ስለ ዝኾነ ናይ ውሽጢ ዓዲ ይኹን ወፃኢ ዓዲ ዕዳጋ ኣማሪፅካ ምጥቃም ዘኽእል ሰፊሕ ዕድል ዘለዎ ዘርፊ ስራሕ እዩ።
ብተወሳኺ ምስ ዕቤት ቁጠባ ክልልን ምስ ምስፋሕ ከተማታትን ተጠቃምነት ተቐነባበረ ምግቢ ናይ ኣመጋግባ ስርዓትን ዘመናውነትን ብፍላይ ናይ መንግስትን ድርጅታትን ቑፃር ሰራሕተኛታት ዝኾኑ ናይ ግዜ ፅበት ዘለዎም ካልኦት ተጠቀምትን ስሉጥ ምድላው ሰዓት ዝሓትት ዝተቐነባበረ ብትሕዝቶ ዝበልፀገን ምህርቲ ተመራፅነቱ እንዳሰፍሐን እናማዕበለን ዝመፅእ ዘሎ ፅቡቕ ናይ ዕዳጋ ኣማራፂ እዩ።
ኣብዚ ዘርፊ ተዋፊሮም ንዝሰርሑ ሰብ ሃፍትን ማሕበራትን ኣብዚ ከባቢ ብትሑት ዋጋ ኣቕርቦት ጉልበት ሓይሊ ሰብ ዘሎ ምኳኑ ናይ መሬት ልሙዕነት ብምህላዉን ተወዳደሪ ምህርቲ ንምፍራይ ዘኽእል ዕድል ኣሎ። ብተወሳኺ ፅሬትን መጠንን ኽዓቢ ንምግባር ንዘን ምግቢ መቀነባበርቲ ንጥረ ኣቕሓ ተጠላብነት ዘለዎም ዓይነታት ስርናይ ብምምራትን ብምቕራብን ዝሓሸ ዋጋ ከርክብ ዝኽእል መዋፃኣይ እዩ።


text:
ምስ ውድብ የሆዋ ትስጕምዶ ኣሎኻ፧
“ኣዒንቲ የሆዋ ናብ ጻድቃን እየን።” —1 ጴጥ. 3:12።
1. ነቶም ከሓድቲ ዝነበሩ እስራኤላውያን ተኪኣ ንስም የሆዋ ኽትውክል ዝጀመረት ውድብ ኣየነይቲ እያ፧ (ኣብዛ ገጽ እዚኣ ዘላ ስእሊ ርአ።)
ነታ ኣብ ቀዳማይ ዘመን ዝነበረት ክርስትያናዊት ጉባኤ ዝመስረታ የሆዋ እዩ። ኣብዚ ቐረባ ግዜ፡ ናይ ሓቂ ኣምልኾ ኸም ዚምለስ ዝገበረ እውን ንሱ እዩ። ኣብታ ቕድሚ እዚኣ ዝነበረት ዓንቀጽ ከም እተገልጸ፡ እታ ንቐዳሞት ሰዓብቲ ክርስቶስ ዝሓቘፈት ውድብ፡ ነቶም ከሓድቲ ዝነበሩ እስራኤላውያን ተኪኣ ንስም የሆዋ ኽትውክል ጀሚራ እያ። ስምረት ኣምላኽ ስለ ዝነበራ ድማ፡ ካብቲ ብ70 ድ.ክ. ዘጋጠመ ጥፍኣት የሩሳሌም ድሒና እያ። (ሉቃ. 21:20, 21) ብተመሳሳሊ፡ ስርዓት ሰይጣን ድሕሪ ቐረባ ግዜ ኺጠፍእ ከሎ፡ እዛ ሎሚ ዘላ ውድብ ኣምላኽ እውን ክትድሕን እያ። (2 ጢሞ. 3:1) ብዛዕባዚ ብኸመይ ርግጸኛታት ክንከውን ንኽእል፧
2. የሱስ ብዛዕባ እቲ “ብርቱዕ ጸበባ” እንታይ እዩ ኢሉ፧ እቲ ጸበባ እቲኸ ብኸመይ እዩ ዚጅምር፧
2 የሱስ ነቲ ብዘይርአ ኣብዚ ዚህልወሉ እዋንን ንመደምደምታ እዚ ስርዓት ዓለምን ኣመልኪቱ፡ “ካብ መጀመርታ ዓለም ክሳዕ ሕጂ ዘይኰነ፡ ከቶ ድማ ዘይከውን ብርቱዕ ጸበባ ኪኸውን እዩ” በለ። (ማቴ. 24:3, 21) እዚ መዳርግቲ ዘይብሉ ጸበባ እዚ፡ የሆዋ ብፖለቲካውያን ሓይልታት ተጠቒሙ ነታ ንብዘሎ ሃጸያዊ ግዝኣት ናይ ሓሶት ሃይማኖት እተመልክት ዓባይ ባቢሎን ኬጥፍኣ ኸሎ እዩ ዚጅምር። (ራእ. 17:3-5, 16) ቀጺሉኸ እንታይ እዩ ኺፍጸም፧
ተግባር ሰይጣን ናብ ኣርማጌዶን ይመርሕ
3. ናይ ሓሶት ሃይማኖት ምስ ጠፍአት፡ ኣብ ህዝቢ የሆዋ እንታይ መጥቃዕቲ እዩ ኺወርድ፧
3 ናይ ሓሶት ሃይማኖት ምስ ጠፍአት፡ ሰይጣንን እተፈላለዩ ባእታታት እዛ ንሱ ዚቈጻጸራ ዓለምን ንኣገልገልቲ የሆዋ ኼጥቅዕዎም እዮም። ንኣብነት፡ መጽሓፍ ቅዱስ ብዛዕባ “ጎግ ኣብ ሃገር ማጎግ” ከምዚ ብምባል ተነብዩ ኣሎ፦ “ንስኻ ኽትድይብ፡ ከም ህቦብላ ንፋስ ከኣ ክትመጽእ ኢኻ፡ ንስኻ ምስ ኵሉ ጭፍራታትካን ምስቶም ምሳኻ ዘለዉ ብዙሓት ህዝብታትን ከምቲ ንምድሪ ዜጐልብብ ደበና ኽትከውን ኢኻ።” ናይ የሆዋ መሰኻኽር ኣጽዋር እተዓጥቁ ሰራዊት ስለ ዘይብሎም፡ ኣዝዮም ሰላማውያን ድማ ስለ ዝዀኑ፡ ብቐሊሉ ኺጥቅዑ ዚኽእሉ እዩ ዚመስል። ከተጥቅዖም ኢልካ ምፍታን ግና ዓብዪ ጌጋ እዩ።—ህዝ. 38:1, 2, 9-12።
4, 5. ሰይጣን ንኣገልገልቲ ኣምላኽ ኬጥፍኦም ኣብ ዚጽዕረሉ እዋን፡ የሆዋ እንታይ ኪገብር እዩ፧
4 ሰይጣን ንህዝቢ ኣምላኽ ንምጥፋእ ኣብ ዚጽዕረሉ እዋን፡ የሆዋ እንታይ ኪገብር እዩ፧ ልዑላዊ ኣምላኽ ስለ ዝዀነ፡ ኣብ ክንዲ ህዝቡ ኺዋጋእ እዩ። ከመይሲ፡ ናብ ኣገልገልቱ ንዚፍኖ መጥቃዕቲ ናብኡ ኸም እተፈነወ ገይሩ እዩ ዚቘጽሮ። (ዘካርያስ 2:8 ኣንብብ።) ስለዚ ሰማያዊ ኣቦና፡ ንኼድሕነና ኢሉ ቕልጡፍ ስጕምቲ ኺወስድ እዩ። እዚ ኸኣ ንናይ ሰይጣን ዓለም ኣብቲ ኣርማጌዶን ዚብሃል “ውግእ እታ ዓባይ መዓልቲ እቲ ዅሉ ዚኽእል ኣምላኽ” ብምጥፋእ እዩ ዚፍጽሞ።—ራእ. 16:14, 16።
5 መጽሓፍ ቅዱስ ብዛዕባ ኣርማጌዶን ከምዚ ብምባል ይንበ፦ “እግዚኣብሄር ምስ ህዝብታት ነገር ገይሩ ስጋ ንዝለበሰ ዅሉ ኸኣ ኪፈርድ እዩ እሞ፡ እቲ ህማም ክሳዕ ወሰን ምድሪ ኺበጽሕ እዩ። ነቶም ረሲኣን ድማ ንኣደዳ ሰይፊ ኺምጥዎም እዩ፡ ይብል እግዚኣብሄር። እግዚኣብሄር ጐይታ ሰራዊት ከምዚ ይብል አሎ፡ እንሆ፡ መዓት ካብ ህዝቢ ናብ ህዝቢ ኺሐልፍ፡ ብርቱዕ ህቦብላ ኸኣ ካብ ወሰን ምድሪ ኺለዐል እዩ። በታ መዓልቲ እቲኣ እቶም ቅቱላት እግዚኣብሄር ካብ ወሰን ምድሪ ኽሳዕ ወሰን ምድሪ ለም ኪብሉ እዮም። ኣብ ዝባን ምድሪ ንድዅዒ ኪዀኑ እዮም እምበር፡ ኣይኪብከዮምን እዩ፡ ኣይኪእከቡን ኣይኪቕበሩን ድማ እዮም።” (ኤር. 25:31-33) እዚ እኩይ ስርዓት ዓለም እዚ፡ ኣብ ኣርማጌዶን ኪጠፍእ እዩ። ናይ ሰይጣን ዓለም ክትጠፍእ ከላ፡ ምድራዊ ኽፋል ውድብ የሆዋ ግና ኪድሕን እዩ።
ሎሚ ውድብ የሆዋ እትስስነሉ ዘላ ምኽንያት
6, 7. (ሀ) እቶም “ብዙሓት ህዝቢ” ኻበይ እዮም ዚመጹ፧ (ለ) ኣብዚ ቐረባ ግዜ እንታይ ወሰኽ እዩ ዚርአ ዘሎ፧
6 ሎሚ፡ እዛ ኣብ ምድሪ ዘላ ውድብ ኣምላኽ ስምረት የሆዋ ዘለዎም ህዝቢ ስለ ዝሓቘፈት ትስስን ኣላ። መጽሓፍ ቅዱስ፡ “ኣዒንቲ የሆዋ ናብ ጻድቃን እየን፡ ኣእዛኑ እውን ናብ ምህለላኦም እየን” ብምባል የረጋግጸልና እዩ። (1 ጴጥ. 3:12) ጻድቃን፡ ነቶም “ካብቲ ብርቱዕ ጸበባ ዝወጹ” “ብዙሓት ህዝቢ” የጠቓልሉ። (ራእ. 7:9, 14) እዞም ደሓንቲ እዚኦም፡ “ህዝቢ” ጥራይ ዘይኰኑስ፡ “ብዙሓት ህዝቢ” እዮም። ኣብ መንጎኦም ኴንካ “ኻብቲ ብርቱዕ ጸበባ” ኽትድሕንሲ ኣብ ኣእምሮኻ እሞ ስኣሎ!
7 እዞም ብዙሓት ህዝቢ ኻበይ እዮም ዚመጹ፧ ብምኽንያት እቲ የሱስ ከም ምልክት እቲ ኣብዚ ዚህልወሉ እዋን እተዛረቦ ትንቢት እዮም ዚመጹ። የሱስ፡ “እዚ ብስራት መንግስቲ ኸኣ፡ ንምስክር ኵሎም ኣህዛብ ኣብ ኵላ ዓለም ኪስበኽ እዩ፣ ሽዑ፡ መወዳእታ ኺመጽእ እዩ” ኢሉ ተነብዩ ነይሩ እዩ። (ማቴ. 24:14) ኣብዘን ዳሕሮት መዓልትታት፡ ቀንዲ ዕዮ ውድብ የሆዋ፡ ዕዮ ስብከት መንግስቲ ኣምላኽ እዩ። ናይ የሆዋ መሰኻኽር ኣብ መላእ ዓለም ስለ ዚሰብኩን ስለ ዚምህሩን፡ ብሚልዮናት ዚቝጸሩ ሰባት ንኣምላኽ “ብመንፈስን ብሓቅን” የምልኽዎ ኣለዉ። (ዮሃ. 4:23, 24) ንኣብነት፡ ኣብዚ ቐረባ ዓሰርተ ዓመት፡ ማለት ካብ 2003 ክሳዕ 2012 ኣብ ዝነበረ ኣገልግሎት ዓመት፡ ልዕሊ 2,707,000 ሰባት ርእሶም ንኣምላኽ ወፍዮም ተጠሚቖም እዮም። ሎሚ ኣብ መላእ ዓለም ልዕሊ 7,900,000 ናይ የሆዋ መሰኻኽር ኣለዉ፣ ብፍላይ ኣብ ዓመታዊ በዓል ዝኽሪ ምሳታቶም ዚእከቡ ብሚልዮናት ዚቝጸሩ ሰባት እውን ኣለዉ። “እቲ ዜብቍል ኣምላኽ” ስለ ዝዀነ፡ ብቝጽሪ ዘይንሕበን እኳ እንተ ዀንና፡ እቶም ብዙሓት ህዝቢ ዓመት ዓመት እናወሰኹ ይኸዱ ኸም ዘለዉ ምርኣይና ግና የሐጕሰና እዩ።—1 ቈረ. 3:5-7።
8. ኣብዛ ሎሚ ዘላ ውድብ የሆዋ መጠነ ሰፊሕ ዕቤት ኪርአ ዝኸኣለ ብኸመይ እዩ፧
8 የሆዋ ንመሰኻኽሩ ስለ ዝባርኾም፡ ኣገልገልቱ መጠነ ሰፊሕ ዕቤት ይገብሩ ኣለዉ። (ኢሳይያስ 43:10-12 ኣንብብ።) እዚ ወሰኽ እዚ፡ “እቲ ንእሽቶስ ሽሕ፡ እቲ ኣዝዩ ውሑድ ከኣ ብርቱዕ ህዝቢ ኪኸውን እዩ። ኣነ እግዚኣብሄር ነዚ ብጊዜኡ ቐልጢፈ ኽገብሮ እየ” ብዚብል ትንቢታዊ ቓላት ተገሊጹ ኣሎ። (ኢሳ. 60:22) ተረፍ ቅቡኣት፡ “ንእሽቶ” ዝነበሩሉ እዋን ነይሩ እዩ፣ ካልኦት ኣባላት መንፈሳውያን እስራኤል ናብ ውድብ ኣምላኽ ምስ መጹ ግና ቍጽሮም ወሰኸ። (ገላ. 6:16) ኣብቲ ቐጺሉ ዝነበረ ዓመታት በረኸት የሆዋ ስለ ዘይተፈልዮም ከኣ፡ ብዙሓት ህዝቢ እውን ተወሰኽዎም።
የሆዋ ኻባና ዚደልዮ ብቕዓት
9. ነቲ ኣብ ቃል ኣምላኽ ዚርከብ ብሩህ ተስፋ ኣብ ህይወትና ምእንቲ ኽንምከሮ እንታይ ክንገብር ኣሎና፧
9 ቅቡኣት ክርስትያናት ንኹን ኣባላት እቶም ብዙሓት ህዝቢ ብዘየገድስ፡ ነቲ ኣብ ቃል ኣምላኽ ዚርከብ ብሩህ ተስፋ ኣብ ህይወትና ኽንመከሮ ንኽእል ኢና። ግናኸ፡ ምስቲ የሆዋ ኻባና ዚደልዮ ብቕዓታት ተሰማሚዕና ኽንነብር ኣሎና። (ኢሳ. 48:17, 18) ብዛዕባ እቶም ኣብ ትሕቲ ሕጊ ሙሴ ዝነበሩ እስራኤላውያን እሞ ንመርምር። ሓደ ኻብቲ ዕላማታት ሕጊ ሙሴ፡ ንህዝቢ እስራኤል ንኼዕቝቦም እዩ ነይሩ፣ ከመይሲ እቲ ሕጊ፡ ሕጕስቲ ስድራ ቤትን ጥዑያት ፈተውትን ብኸመይ ከም ዚረኽቡ፡ ኣብ ንግዳዊ ጕዳያት ብኸመይ ብቕንዕና ኸም ዚመላለሱ፡ ከምኡ እውን ንሰባት ብኸመይ ብለውሃት ኪሕዝዎም ከም ዘለዎም ዚምህር እዩ ነይሩ። (ዘጸ. 20:14፣ ዘሌ. 19:18, 35-37፣ ዘዳ. 6:6-9) ንሕና እውን ነቲ ኣምላኽ ካባና ዚደልዮ ብቕዓታት ምስ እነማልኦ ኽንጥቀም ኢና። ፍቓዱ ምግባር ከቢድ ከም ዘይኰነ ኸኣ ንሰማምዓሉ ኢና። (1 ዮሃንስ 5:3 ኣንብብ።) ልክዕ ከምቲ እስራኤላውያን ብሕጊ ሙሴ እተዓቝቡ፡ ንሕግታትን ስርዓታትን ኣምላኽ ምእዛዝና የዕቝበና ጥራይ ዘይኰነስ፡ ‘ብእምነት ጥዑያት’ ኴንና ንኽንነብር እውን ይሕግዘና እዩ።—ቲቶ. 1:13።
10. ንመጽናዕቲ መጽሓፍ ቅዱስን ንሰሙናዊ ኣምልኾ ስድራ ቤትን ዚኸውን ግዜ ኽንምድብ ዘሎና ስለምንታይ ኢና፧
10 ምድራዊ ኽፋል ውድብ የሆዋ ብእተፈላለየ መዳያት ይስጕም ኣሎ። ንኣብነት፡ ብዛዕባ ሓቅታት መጽሓፍ ቅዱስ ዘሎና ምርዳእ፡ በብግዜኡ እናነጸረ ይኸይድ ኣሎ። መጽሓፍ ቅዱስ፡ “መገዲ ጻድቃን ግና ከም ብርሃን ወገግታ እያ፡ ፍጹም መዓልቲ ኽሳዕ ዚኸውን ከኣ፡ እናወሰኸት ትበርህ” ብምባል ነዚ ሓቂ እዚ የረጋግጸልና እዩ። (ምሳ. 4:18) ግናኸ፡ ‘ብዛዕባ ቕዱስ ጽሑፋዊ ሓቂ ዘሎና ምርዳእ ኪንጽር ከሎ፡ ምስቲ ለውጥታት ማዕረ ማዕረ እስጕምዶ ኣሎኹ፧ መጽሓፍ ቅዱስ መዓልቲ መዓልቲ አንብብ ድየ፧ ነቲ ዚወጽእ ሓደስቲ ሕታማትና ብህንጥዮት አንብቦ ድየ፧ ሰሙናዊ ኣምልኾ ስድራ ቤት እገብር ድየ፧’ ኢልና ንርእስና ኽንሓትታ ኣሎና። ነዚ ነገራት እዚ ምግባር ከቢድ ከም ዘይኰነ፡ መብዛሕትና ንሰማምዓሉ ኢና። ንኽንገብሮ ግዜ ምምዳብ ጥራይ እዩ ዜደሊ። ብፍላይ ከኣ፡ እቲ ብርቱዕ ጸበባ ኣብ ዚቐርበሉ ዘሎ እዋን፡ ቅዱስ ጽሑፋዊ ፍልጠት ክንቀስም፡ ነቲ ዝፈለጥናዮ ኣብ ግብሪ ኸነውዕሎ፡ መንፈሳዊ ዕቤት ከኣ ክንገብር ኣዝዩ ኣገዳሲ እዩ።
11. ጥንታዊ በዓላት ኰነ እዚ ሎሚ ዚግበር ኣኼባታት ጉባኤን ዓበይቲ ኣኼባታትን ጠቓሚ ዝዀነ ብኸመይ እዩ፧
11 ውድብ የሆዋ ንጥቕምና ስለ እትሓሊ፡ ነቲ ሃዋርያ ጳውሎስ ከምዚ ዚስዕብ ብምባል ዝሃበና ምኽሪ ንኽንዓይየሉ ተተባብዓና እያ፦ “ንፍቕርን ንሰናይ ግብርን ንምንቕቓሕ ኣብ ንሓድሕድና ነስተብህል። ንሓድሕድና ንተባባዕ እምበር፡ ከምቲ ገሊኦም ልማድ ዚገብርዎ፡ ኣኼባና ኣይንሕደግ። እታ መዓልቲ እቲኣ ትቐርብ ከም ዘላ ኽትርእዩ ኸለኹም ከኣ፡ ነዚ ብዝያዳ ግበርዎ።” (እብ. 10:24, 25) እቲ እስራኤላውያን ዜብዕልዎ ዝነበሩ ዓመታዊ በዓላትን ንኣምልኾ ዚገብርዎ ዝነበሩ ኻልእ ኣኼባታትን ብመንፈሳዊ መዳይ ንኺድልድሉ ሓጊዝዎም እዩ። ከምቲ ብግዜ ነህምያ እተገብረ ኸም በዓል ዳስ ዝኣመሰለ ፍሉይ በዓላት እውን፡ ዜሐጕስ ኣጋጣሚ እዩ ነይሩ። (ዘጸ. 23:15, 16፣ ነህ. 8:9-18) ሎሚ እውን ብተመሳሳሊ፡ ኣኼባታት ጉባኤን ዓበይቲ ኣኼባታትን ንገብር ኢና። እዚ ኣኼባታት እዚ ብመንፈሳዊ መዳይ ጥዑያትን ሕጉሳትን ንኽንከውን ስለ ዚሕግዘና፡ ኣብ ኵሉ እቲ ኣኼባታት ንኽንእከብ ክንጽዕር ኣሎና።—ቲቶ. 2:2።
12. ብዛዕባ ዕዮ ስብከት መንግስቲ ኣምላኽ እንታይ ኪስምዓና ኣለዎ፧
12 ኣባላት ውድብ ኣምላኽ ከም ምዃንና መጠን፡ “ኣብቲ ቕዱስ ዕዮ ብስራት መንግስቲ ኣምላኽ” ብሓጐስ ንጽመድ ኢና። (ሮሜ 15:16) ኣብዚ “ቕዱስ ዕዮ” እዚ ብምጽማድና ድማ፡ መዓይይቲ እቲ “ቕዱስ” ኣምላኽ ዝዀነ የሆዋ ኢና እንኸውን። (1 ቈረ. 3:9፣ 1 ጴጥ. 1:15) ስብከት ብስራት መንግስቲ ኣምላኽ፡ ስም የሆዋ ከም ዚቕደስ ዚገብር እዩ። ነቲ “ኽቡር ብስራት እቲ ሕጉስ ኣምላኽ” ንኽንነግር ሕድሪ ተዋሂቡና ኣሎ። እዚ ኸኣ ኣዝዩ ፍሉይ መሰል እዩ።—1 ጢሞ. 1:11።
13. ብመንፈሳዊ መዳይ ጥዑያት ምእንቲ ኽንከውንን ብህይወት ምእንቲ ኽንነብርን እንታይ ክንገብር ኣሎና፧
13 ኣምላኽ ብመንፈሳዊ መዳይ ጥዑያት ኴንና ኽንነብር ስለ ዚደልየና፡ ንዕኡ ኽንቀርቦን ንዅሉ ንጥፈታት ውድቡ ኽንድግፍን ይጽበየና እዩ። ሙሴ ንእስራኤላውያን ከምዚ በሎም፦ “ህይወትን ሞትን፡ በረኸትን መርገምን ኣብ ቅድሜኻ ኣንቢረልካ ኸም ዘሎኹ፡ ኣባኻ ንምስክር ሎሚ ሰማይን ምድርን ጸዊዔ አሎኹ። እምበኣርሲ ንስኻን ዘርእኻን ብህይወት ምእንቲ ኽትነብር፡ ህይወት ሕረ። ንሱ ህይወትካን ምናሕ ዕድሜኻን እዩ እሞ፡ ኣብታ እግዚኣብሄር ነቦታትካ፡ ንኣብርሃምን ንይስሃቅን ንያእቆብን፡ ኪህቦም ዝመሐለሎም ምድሪ ኽትነብርሲ፡ ንእግዚኣብሄር ኣምላኽካ ኣፍቅሮ፡ ቃሉ ድማ ስማዕ ናብኡውን ልገብ።” (ዘዳ. 30:19, 20) ብህይወት ምእንቲ ኽንነብር፡ ንየሆዋ ኸነፍቅሮን ፍቓዱ ኽንገብርን ድምጹ ኽንሰምዕን ናብኡ ኽንለግብን ኣሎና።
14. ሓደ ሓው ብዛዕባ እቲ ዚርአ ኽፋል ውድብ ኣምላኽ እንታይ ስምዒት እዩ ነይርዎ፧
14 ሓውና ፕራይስ ህዩዝ ምስ ኣምላኽ ጥብቂ ርክብ ዝነበሮን ምስ ውድብ ኣምላኽ ዝሰጐመን ሓው እዩ። ከምዚ ድማ በለ፦ ‘ካብቲ ቕድሚ 1914 ዝነበረ ቐዳሞት መዓልትታት ኣትሒዘ፡ በቲ ብዛዕባ ዕላማታት የሆዋ ዚገልጽ ፍልጠት እምራሕ ብምህላወይ ኣዝየ እየ ዘመስግን። ምስታ እትርአ ውድብ የሆዋ ጠቢቕካ ምምልላስ፡ ልዕሊ ዅሉ ኣገዳሲ ጕዳይ ገይረ እየ ዝርእዮ። እቲ ናይ ቅድም ተመክሮይ፡ ኣብ ሰብኣዊ ኣተሓሳስባ ምውካል ክሳዕ ክንደይ ዘይጥዑይ ምዃኑ ምሂሩኒ እዩ። ከምኡ ኢለ ምስ ወሰንኩ፡ ምስታ እምንቲ ውድብ ክጠብቕ ቈረጽኩ። ካብዚ ሓሊፉ ሓደ ሰብ ብኸመይ እዩ እሞ ሞገስ የሆዋን በረኸቱን ኪረክብ ዚኽእል፧’
ምስ ውድብ ኣምላኽ ሰጕም
15. ብዛዕባ ትምህርትታት መጽሓፍ ቅዱስ ኣብ ዘሎና ምርዳእ ምትዕርራይ ክንገብር ምስ ዜድልየና፡ ብኸመይ ክንቅበሎ ኸም ዘሎና ዜብርህ ቅዱስ ጽሑፋዊ ኣብነት ሃብ።
15 ሞገስ የሆዋን በረኸቱን ምእንቲ ኽንረክብ፡ ንውድቡ ኽንድግፍ፡ ብዛዕባ ቕዱሳት ጽሑፋት ኣብ ዘሎና ምርዳእ ምትዕርራይ ኪግበር ከሎ ድማ ክንቅበሎ ይግብኣና። ነዚ ዚስዕብ እሞ ሕሰበሉ፦ ድሕሪ ሞት የሱስ፡ ንሕጊ ሙሴ ቐናኣት ዝነበሩ፡ ካብቲ ሕጊ ኺላቐቑ ድማ ዝኸበዶም ብኣሽሓት ዚቝጸሩ ካብ ኣይሁድ ዝዀኑ ክርስትያናት ነይሮም እዮም። (ግብ. 21:17-20) ብሓገዝ እታ ጳውሎስ ንሰብ እብራውያን ዝጸሓፈሎም መልእኽቲ ግና፡ “በቲ ሓንሳእ ንሓዋሩ እተሰውአ ሰብነት የሱስ ክርስቶስ” ደኣ እምበር፡ በቲ “ኸምቲ ሕጊ ጌርካ ዚቐርብ” መስዋእትታት ከም ዘይተቐደሱ ንዚገልጽ ሓቂ ተቐበልዎ። (እብ. 10:5-10) መብዛሕትኦም እቶም ካብ ኣይሁድ ዝነበሩ ክርስትያናት ኣተሓሳስባኦም ኣዐርዮም፡ ብመንፈሳዊ መዳይ ንቕድሚት ከም ዝሰጐሙ ፍሉጥ እዩ። ንሕና እውን ብትግሃት ከነጽንዕ፡ ብዛዕባ ቓል ኣምላኽ ኰነ ብዛዕባ ዕዮ ስብከትና ኣብ ዘሎና ምርዳእ ምትዕርራይ ክንገብር ምስ ዜድልየና ኸኣ ብኽፉት ኣእምሮ ኽንቅበሎ ይግብኣና።
16. (ሀ) ኣብ ሓዳስ ዓለም እንታይ ንህይወት ባህ ዜብል በረኸት እዩ ኺህሉ፧ (ለ) ኣብ ሓዳስ ዓለም እንታይ ክትረክብ ኢኻ እትጽበ፧
16 ኵሎም እቶም ምስ የሆዋን ምስ ውድቡን እሙናት ኰይኖም ዚመላለሱ ሰባት፡ በረኸቱ ኣይክፍለዮምን እዩ። እቶም እሙናት ቅቡኣት ክርስትያናት፡ መዋርስቲ ክርስቶስ ኰይኖም ኣብ ሰማይ ናይ ምንባር ፍሉይ መሰል ኣለዎም። (ሮሜ 8:16, 17) ምድራዊ ተስፋ እንተ ኣልዩና ድማ፡ ኣብ ገነት ምንባር ክሳዕ ክንደይ ዜሐጕስ ከም ዚኸውን እሞ ንሕሰብ። ከም ኣባላት ውድብ የሆዋ መጠን፡ ብዛዕባ እታ ኣምላኽ እተመባጽዓልና ሓዳስ ዓለም ንሰባት ክንነግሮም የሐጕስና እዩ። (2 ጴጥ. 3:13) መዝሙር 37:11፡ “ትሑታት ግና ንምድሪ ኺወርስዋ እዮም፡ ብብዝሒ ሰላም ከኣ ደስ ኪብሎም እዩ” ትብል። ሰባት፡ “ኣባይቲ ኺሰርሑን ኪነብሩለንን እዮም፡ . . . ጻማ ግብሪ ኣእዳዎም ኪበልዑ እዮም።” (ኢሳ. 65:21, 22) ጭቈናን ድኽነትን ጥሜትን ኣይኪህሉን እዩ። (መዝ. 72:13-16) ዓባይ ባቢሎን ስለ ዘይትህሉ፡ ንሰባት ኣይከተታልሎምን እያ። (ራእ. 18:8, 21) ምዉታት ክትንስኡን ንዘለኣለም ናይ ምንባር ኣጋጣሚ ኪኽፈተሎምን እዩ። (ኢሳ. 25:8፣ ግብ. 24:15) ኵሎም እቶም ርእሶም ንየሆዋ ዝወፈዩ ብሚልዮናት ዚቝጸሩ ሰባትሲ፡ ኣየ ኸመይ ዝበለ ዜሐጕስ ኣጋጣሚታት ኰን እዩ ዚጽበዮም ዘሎ! ነዚ ቕዱስ ጽሑፋዊ መብጽዓታት እዚ፡ ብደረጃ ውልቀ ሰብ ምእንቲ ኽንረኽቦ ግና፡ ብቐጻሊ መንፈሳዊ ዕቤት ክንገብርን ምስ ውድብ የሆዋ ማዕረ ማዕረ ኽንስጕምን ኣሎና።
ኣብ ገነት ትነብር ከም ዘሎኻ ጌርካ እሞ ሕሰብ! (ሕጡብ ጽሑፍ 16 ርአ)
17. ብዛዕባ ኣምልኾ የሆዋን ውድቡን እንታይ ኣረኣእያ እዩ ኺህልወና ዘለዎ፧
17 እዚ ስርዓት ዓለም እዚ ዚጠፍኣሉ ግዜ ቐሪቡ ኣሎ። ስለዚ፡ ብእምነት ንጽናዕ፡ ነቲ ኣምላኽ ዝገበሮ ስርዓት ኣምልኾ ድማ ሞሳና ነርኢ። እቲ ሓደ ኻብቶም ጸሓፍቲ መጽሓፍ መዝሙር ዝነበረ ዳዊት ከምዚ ዓይነት ኣረኣእያ እዩ ነይርዎ። ከምዚ ኢሉ ድማ ዘመረ፦ “ካብ የሆዋ ሓንቲ ነገር እየ ለሚነ፣ ነዚኣ ኸኣ እየ ዝደሊ፦ ኵለን መዓልትታት ህይወተይ ኣብ ቤት የሆዋ ክቕመጥ፡ የሆዋ ኽሳዕ ክንደይ ደስ ዜብል ምዃኑ ኽጥምት፡ ንቤተ መቕደሱ ድማ ተመሲጠ ኽርኢ።” (መዝ. 27:4፡ NW) ሃየ እምበኣር፡ ነፍሲ ወከፍና ናብ ኣምላኽ ንልገብ፡ ምስ ህዝቡን ምስ ውድቡን ከኣ ማዕረ ማዕረ ንሰጕም።


text:
ምዕራፍ 4
ንስልጣን ከነኽብር ዘሎና ስለምንታይ ኢና፧
“ንዅሉ ሰብ ኣኽብሩ።”—1 ጴጥሮስ 2:17
1, 2. (ሀ) ንስልጣን ብዚምልከት እንታይ ቃልሲ እዩ ዜጋጥመና፧ (ለ) እንታይ ሕቶታት ኢና ኽንምርምር፧
ንእሽቶ ቘልዓ ኺገብሮ ዘይደሊ ነገር ኪገብር ኪሕተት ከሎ ርኢኻዶ ትፈልጥ፧ ኪገብሮ ኸም ዘይደለየ ኣብ ገጹ ተንብቦ ትኸውን። ድምጺ ወላዲኡ ይሰምዕ: ንስልጣን ወላዲኡ ድማ ኬኽብር ከም ዘለዎ ይፈልጥ እዩ። ኣብታ ህሞት እቲኣ ግን ኪእዘዝ ኣይደለየን። እዚ ቓልሲ እዚ ንዅላትና የጋጥመና እዩ።
2 ንስልጣን ምኽባር ወትሩ ብቐሊሉ ዚመጸልና ነገር ኣይኰነን። ሓድሓደ ግዜ ነቶም ኣብ ልዕሌኻ እተወሰነ ስልጣን ዘለዎም ምኽባሮም የጸግመካዶ፧ ዜጸግመካ እንተ ዀይኑ: ንዓኻ ጥራይ ኣይኰነን ከምዚ ዝኣመሰለ ቓልሲ ዜጋጥመካ። ንስልጣን ዚግባእ ኣኽብሮት ኣብ ዝተሓተ ደረጃኡ ኣብ ዝበጽሓሉ እዋን ኢና እንነብር ዘለና። ኰይኑ ግን: መጽሓፍ ቅዱስ ነቶም ኣብ ልዕሌና ስልጣን ዘለዎም ከነኽብሮም ከም ዘሎና ይነግረና። (ምሳሌ 24:21) ብፍቕሪ ኣምላኽ ክንጸንዕ እንተ ደሊና: ንስልጣን ከነኽብር ኣሎና። እዚ ድማ ገለ ሕቶታት የበግስ። ንስልጣን ምኽባር ኣመና ኣጸጋሚ ዚዀነና ስለምንታይ ኪኸውን ይኽእል፧ የሆዋ እዚ ብቕዓት እዚ ኸነማልእ ዚሓተና ስለምንታይ እዩ፧ ንምምላኡ እንታይ ኪሕግዘና ይኽእል፧ ንስልጣንከ ብኸመይ ኢና ኣኽብሮት ከነርኢ እንኽእል፧
በዳሂ ዝዀነ ስለምንታይ እዩ፧
3, 4. ሓጢኣትን ዘይፍጽምናን ብኸመይ ጀመረ፧ ንስልጣን ኣኽብሮት ከነርኢ ኸለና ሓጥእ ዝንባለና ዚብድሃናኸ ስለምንታይ እዩ፧
3 ስልጣን ንዘለዎም ኣኽብሮት ምሃብ በዳሂ ዝዀነሉ ኽልተ ምኽንያታት እስከ ኣሕጽር ኣቢልና ንርአ። ቀዳማይ: ንሕና ዘይፍጹማት ኢና፣ ካልኣይ: እቶም ኣብ ልዕሌና ስልጣን ዘለዎም ሰባት ዘይፍጹማት እዮም። ሰብኣዊ ሓጢኣትን ዘይፍጽምናን ቅድሚ ነዊሕ እዋን ኣዳምን ሄዋንን ኣብ ገነት ኤድን ካብ ስልጣን የሆዋ ምስ ዓለዉ እዩ ጀሚሩ። ስለዚ: ሓጢኣት ምስ ዕልወት እዩ ጀሚሩ። ክሳዕ ሎሚ ድማ ናይ ዕልወት ዝንባለ ወሪስና ኢና እንውለድ።—ዘፍጥረት 2:15-17፣ 3:1-7፣ መዝሙር 51:5፣ ሮሜ 5:12
4 ሓጥእ ዝንባለ ስለ ዘሎና: ኵርዓትን ትዕቢትን ንመብዛሕትና ብቐሊሉ ኺጠብቀና ኸሎ: ትሕትና ንኸነማዕብልን ንኽንዕቅብን ግን ክንጽዕር ኣሎና። ንሓያሎ ዓመታት ንኣምላኽ ብተኣማንነት ድሕሪ ምግልጋልና እውን: ብቐሊሉ ንቕጽናን ኵርዓትን ኪሓድረና ይኽእል እዩ። ንኣብነት: ቆራሕ እስከ ንውሰድ። ንሱ ኣብ ሓያሎ ጸገማት ምስ ህዝቢ የሆዋ ብተኣማንነት ጸኒዑ ቐጸለ። ኰይኑ ግን: ዝያዳ ስልጣን ስለ ዝደለየ: ነቲ ኣብ ልዕሊ ገጽ ምድሪ ኻብ ዘሎ ትሕትና ዝመልኦ ሰብ ዝነበረ ሙሴ ንምግልባጥ እተገብረ ዕልወት ብድፍረት መርሐ። (ዘሁልቍ 12:3፣ 16:1-3) ብዛዕባ ንጉስ ዑዝያ እውን እሞ ሕሰብ። ንሱ ብትዕቢት ተመሪሑ ኣብ ቤተ መቕደስ የሆዋ ኣትዩ ንኻህናት ጥራይ እተሓዝአ ቕዱስ ዕዮ ኺዓዪ ፈተነ። (2 ዜና መዋእል 26:16-21) እዞም ሰብኡት እዚኣቶም ብሰንኪ ዕልወቶም ከቢድ መቕጻዕቲ ተቐጽዑ። ኰይኑ ግን: እቲ ዝገደፉልና መለበሚ: ንዅላትና ጠቓሚ መዘኻኸሪ እዩ። ነታ ንስልጣን ኣኽብሮት ንኸይንህብ እተሸግረና ትዕቢት ንኸነሰንፍ ክንቃለስ ኣሎና።
5. ዘይፍጹማት ሰባት ንስልጣኖም ብዘይግቡእ እተጠቕሙሉ ብኸመይ እዮም፧
5 በቲ ኻልእ ሸነኽ: ስልጣን ዘለዎም ዘይፍጹማት ሰባት ንስልጣን ዚግባእ ኣኽብሮት ከም ዚንኪ ገይሮም እዮም። ብዙሓት ጨካናት: ዓመጽቲ: ወይ ጨቈንቲ እዮም። አረ ታሪኽ ወዲ ሰብሲ ስልጣን ብዘይግቡእ ብምጥቃም ዝመልአ እዩ። (መክብብ 8:9) ንኣብነት: ሳኦል ንጉስ ኪኸውን ብየሆዋ ኣብ እተመርጸሉ እዋን ጥዑይን ትሑትን ሰብ ነበረ። ጸኒሑ ግን: ትዕቢትን ቅንእን ኣሕደረ፣ ድሕሪኡ ነቲ እሙን ዝነበረ ዳዊት ሰጐጎ። (1 ሳሙኤል 9:20, 21፣ 10:20-22፣ 18:7-11) ዳዊት ጸኒሑ ሓደ ኻብቶም ኣብ እስራኤል ዝነገሱ ብሉጻት ነገስታት ኰነ: እንተዀነ ግን ሰበይቲ ኡርያ እቲ ሔታዊ ሰሪቑ ነቲ ንጹህ ሰብኣያ ኣብ ግንባር ውግእ ከም ዚቕተል ምስ ገበረ: ንስልጣኑ ብዘይግቡእ ተጠቕመሉ። (2 ሳሙኤል 11:1-17) እወ: ሰባት ዘይፍጽምና ስለ ዘለዎም: ንስልጣኖም ብግቡእ ምጥቃም የጸግሞም እዩ። እቶም ስልጣን ዘለዎም ንየሆዋ ዘየኽብሩ ምስ ዚዀኑ ኸኣ: ዝገደደ እዮም ዚገብሩ። ሓደ ናይ ብሪጣንያ ብዓል ስልጣን ብዛዕባ እቲ ገሊኦም ርእሰ ሊቃነ ጳጳሳት ካቶሊክ ዘተኣታተውዎ መስጐጕቲ ድሕሪ ምግላጹ: “ስልጣን የበላሹ: ምሉእ ዘይጕዱል ስልጣን ከኣ ምሉእ ብምሉእ የበላሹ” ኢሉ ጸሓፈ። ነዚ ኣብ ኣእምሮና ብምሓዝ: ‘ንስልጣን ከነኽብር ዘሎና ስለምንታይ ኢና፧’ ንእትብል ሕቶ እስከ ንመርምር።
ንስልጣን ከነኽብር ዘሎና ስለምንታይ ኢና፧
6, 7. (ሀ) ንየሆዋ ዘላትና ፍቕሪ እንታይ ክንገብር እያ እትድርኸና፧ ስለምንታይከ፧ (ለ) ተኣዛዝነት እንታይ ኣረኣእያ የጠቓልል፧ ብኸመይከ ነዚ ኸነርኢ ንኽእል፧
6 ንስልጣን እነኽብረሉ ብሉጽ ምኽንያታት ካብ ፍቕሪ እዩ ዚምንጭ፣ እዛ ፍቕሪ እዚኣ ድማ ንየሆዋን ንብጻይናን ንርእስናን ዘላትና ፍቕሪ እያ። ንየሆዋ ኻብ ኵሉ ንላዕሊ ስለ እነፍቅሮ: ንልቡ ኸነሐጕሶ ንደሊ ኢና። (ምሳሌ 27:11፣ ማርቆስ 12:29, 30) ልዑላውነቱ: ማለት ንዅሉ ፍጥረት ኪገዝእ ዘለዎ መሰል: ካብቲ ኣብ ኤድን እተፈጸመ ዕልወት ንደሓር ብድሆ ኸም ዘጋጠሞ: ከምኡውን መብዛሕትኦም ደቂ ሰብ ምስ ሰይጣን ወጊኖም ንግዝኣት የሆዋ ኸም ዝነጸጉ ንፈልጥ ኢና። ንሕና ግን ተሓጒስና ኣብ ጐድኒ የሆዋ ንቐውም ኢና። ነቲ ኣብ ራእይ 4:11 ዚርከብ ግርማ ዝዓሰሎ ቓላት ከነንብብ ከለና: ልብና ይትንከፍ እዩ። የሆዋ ንዅሉ ፍጥረት ኪገዝእ መሰል ዘለዎ ምዃኑ ብንጹር ይርድኣና እዩ። ንልዑላውነት የሆዋ ንድግፍ: ግዝኣቱ እውን ኣብ መዓልታዊ ህይወትና ንቕበሎ ኢና።
7 እዚ ኣኽብሮት እዚ ተኣዛዝነትን ካልእ ነገራትን የጠቓልል። ንየሆዋ ስለ እነፍቅሮ ብፍታው ኢና እንእዘዞ። ይኹን እምበር: ተኣዛዝነት ኣዝዩ ኣጸጋሚ ዚዀነሉ እዋን ኣሎ። ኣብ ከምዚ ዝኣመሰለ እዋን: ከምቲ ኣብ መእተዊ እተጠቕሰ ንእሽቶ ቘልዓ: ተገዛእነት ክንመሃር የድልየና። የሱስ ኣብ ኣዝዩ ኣጸጋሚ ዚመስል ኵነታት እውን ንኣቦኡ ተገዚእዎ እዩ። ንኣቦኡ: “ፍቓድካ እምበር: ፍቓደይሲ ኣይኹን” በሎ።—ሉቃስ 22:42
8. (ሀ) ሎሚ ንስልጣን የሆዋ ዘሎና ተገዛእነት መብዛሕትኡ ግዜ እንታይ የጠቓልል፧ ኣብዚ መዳይ እዚ የሆዋ ዚስምዖ ስምዒት ዚገልጽከ እንታይ እዩ፧ (ለ) ምኽሪ ንኽንሰምዕን ተግሳጽ ንኽንቅበልን ኪሕግዘና ዚኽእል እንታይ እዩ፧ (ኣብ ገጽ 46-7 እትርከብ ሳጹን ርአ።)
8 የሆዋ ሎሚ በብውልቂ ኣየዘራርበናን እዩ፣ የግዳስ: ቃሉን ኣብ ምድሪ ዘለዉ ሰብኣውያን ወኪላቱን እዩ ዚጥቀም። መብዛሕትኡ ግዜ እምበኣር ንስልጣን የሆዋ ዘሎና ተገዛእነት በቲ ነቶም ኣብ ልዕሌና ስልጣን ዝሃቦም ወይ ስልጣን ኪህልዎም ዝፈቐደሎም ሰባት ብምኽባር ኢና እነርኢ። ካብዞም ሰባት እዚኣቶም እንተ ዓሊና—ንኣብነት: ቅዱስ ጽሑፋዊ ምኽሪ ወይ መአረምታ ምቕባል እንተ ኣቢና—ንኣምላኽ ኢና እነጕህዮ። እስራኤላውያን ኣብ ሙሴ ምስ ኣጕረምረሙ: የሆዋ ኣብኡ ኸም ዘጕረምረሙ ገይሩ እዩ ርእይዎ።—ዘሁልቍ 14:26, 27
9. ንብጻይና ዘላትና ፍቕሪ ንስልጣን ንኸነኽብር እትድርኸና ስለምንታይ እያ፧ ብምሳሌ ኣረድእ።
9 ንብጻይና ብዘላትና ፍቕሪ ተደሪኽና እውን: ንስልጣን ኣኽብሮት ነርኢ ኢና። ብኸመይ፧ ኣብ ሓደ ሰራዊት እተገልግል ወተሃደር ከም ዝዀንካ ጌርካ እሞ ሕሰብ። ዓወትን ህልውናን እቲ ሰራዊት: ኣብቲ ነፍሲ ወከፍ ወተሃደር ንመዋቕር ትእዛዝ ዘለዎ ምትሕብባርን ተኣዛዝነትን ኣኽብሮትን እዩ ዚምርኰስ። ትእዛዝ ብምሕንጋድ ነቲ ውድብ እንተ ኣዳኺምካዮ: ኵሎም ብጾትካ ወተሃደራት ኣብ ሓደጋ እዮም ዚወድቁ። ልክዕ እዩ: ሎሚ ሰብኣዊ ሰራዊት ኣብ ዓለም ዜስካሕክሕ ዕንወት እዩ ዜስዕብ ዘሎ። ይኹን እምበር: የሆዋ ሰናይ ጥራይ ዚገብር ሰራዊት ኣለዎ። መጽሓፍ ቅዱስ ንኣምላኽ ኣማእታት ሳዕ “ጐይታ ሰራዊት” ኢሉ ይጽውዖ። (1 ሳሙኤል 1:3) ኣዛዚ እቶም ኣዝዮም ብዙሓት ሓያላት መንፈሳውያን ፍጡራት እዩ። ሓድሓደ ግዜ የሆዋ ነቶም ምድራውያን ኣገልገልቱ ምስ ጭፍራ ሰራዊት የመሳስሎም እዩ። (መዝሙር 68:11፣ ህዝቅኤል 37:1-10) ካብቶም የሆዋ ኣብ ልዕሌና ስልጣን ዝሃቦም ሰባት እንተ ዓሊና: ነቶም ብጾትና ዝዀኑ ወተሃደራት ደይኰንናን ኣብ ሓደጋ እነእትዎም፧ ሓደ ክርስትያን ካብ እተሸመ ሽማግለ ኺዓሉ ኸሎ: ካልኦት ኣብታ ጉባኤ ዘለዉ እውን ይጕድኡ እዮም። (1 ቈረንቶስ 12:14, 25, 26) ሓደ ቘልዓ ዓለወኛ ምስ ዚኸውን: ብምልእታ እታ ስድራ ቤት እያ እትሳቐ። ስለዚ: ናይ ኣኽብሮትን ናይ ምትሕብባርን መንፈስ ብምምዕባል: ንብጻይና ፍቕሪ ኸም ዘላትና ኸነርኢ ንኽእል።
10, 11. ርእስና ንምጥቃም ዘሎና ግቡእ ድሌት ንስልጣን ንኽንእዘዝ ዚድርኸና ብኸመይ እዩ፧
10 ንስልጣን እነኽብረሉ ኻልእ ምኽንያት ከኣ ንጥቕምና ስለ ዝዀነ እዩ። የሆዋ ንስልጣን ከነኽብር ኪሓተና ኸሎ: መብዛሕትኡ ግዜ ኸምኡ ብምግባርና ዚርከብ ረብሓታት ይጠቕሰልና እዩ። ንኣብነት: ውሉዳት ንወለዶም ኪእዘዙ ኸም ዘለዎም ኪነግሮም ከሎ: ነዊሕን ጽቡቕን ህይወት ምእንቲ ኺህልዎም ምዃኑ ገሊጹሎም እዩ። (ዘዳግም 5:16፣ ኤፌሶን 6:2, 3) ንሽማግለታት ጉባኤ ኻብ እነኽብረሉ ሓደ ምኽንያት: ከምኡ እንተ ዘይጌርና መንፈሳዊ ጕድኣት ስለ ዜምጽኣልና ምዃኑ ነጊሩና ኣሎ። (እብራውያን 13:7, 17) ንዓለማውያን ሰበ-ስልጣን እውን ንዕቝባና ኢልና ኽንእዘዞም ነጊሩና ኣሎ።—ሮሜ 13:4
11 የሆዋ ኽንእዘዝ ዝደለየሉ ምኽንያት ምፍላጥና: ንስልጣን ከነኽብር ይሕግዘናዶ ኣይምበልካን፧ እምበኣር ኣብ ሰለስተ ቐንዲ መዳያት ህይወትና ብኸመይ ንስልጣን ኣኽብሮት ከም እነርኢ እስከ ንመርምር።
ኣብ ስድራ ቤት ኪህሉ ዚግባእ ኣኽብሮት
12. የሆዋ ንሰብኣይን ኣቦን ኣብ ስድራ ቤት እንታይ ግደ እዩ ሂብዎ፧ ሓደ ሰብኣይከ ነዚ ሓላፍነቱ ብኸመይ ኪፍጽሞ ኣለዎ፧
12 ስርዓት ስድራ ቤት ዝሰርዐ የሆዋ ባዕሉ እዩ። ንሱ ወትሩ ናይ ስርዓት ኣምላኽ ስለ ዝዀነ: ንስድራ ቤት ብግቡእ ከም እትዓዪ ገይሩ እዩ ሰሪዕዋ። (1 ቈረንቶስ 14:33) ንሰብኣይን ኣቦን ርእሲ ስድራ ቤት ናይ ምዃን ስልጣን ሃቦ። ሰብኣይ ነቲ የሱስ ኣብ ልዕሊ እታ ጉባኤ ዘለዎ ርእስነት ዚጥቀመሉ ኣገባብ ብምቕዳሕ: ነቲ ርእሱ ዝዀነ ክርስቶስ የሱስ ኣኽብሮት የርእዮ እዩ። (ኤፌሶን 5:23) በዚ ኸምዚ: ሰብኣይ ሓላፍነቱ ኽርሕርሖ ዘይኰነስ: ብስብእነት ኪፍጽም ኣለዎ፣ ጨቋኒ ወይ ሕሱም ኪኸውን የብሉን: የግዳስ ፈቃርን ርትዓውን ሕያዋይን ኪኸውን ኣለዎ። ስልጣኑ ድሩትን ኣብ ትሕቲ ስልጣን የሆዋን ምዃኑ ኺዝክር ይግባእ።
ክርስትያን ኣቦ ነቲ ክርስቶስ ንርእስነቱ ዚሕዘሉ መገዲ ይቐድሖ
13. ሓንቲ ሰበይትን ኣደን ኣብ ስድራ ቤት ንዘለዋ ግደ ንየሆዋ ብዜሐጕስ መገዲ ብኸመይ ክትፍጽም ትኽእል፧
13 ሓንቲ ሰበይትን ኣደን ከኣ ንሰብኣያ ደጋፊት ወይ መመላእታ እያ። መጽሓፍ ቅዱስ ብዛዕባ “ትምህርቲ ወላዲት” ስለ ዚዛረብ: ንሳ እውን ኣብታ ስድራ ቤት ስልጣን ኣለዋ። (ምሳሌ 1:8) ልክዕ እዩ: ስልጣና ኻብ ናይ ሰብኣያ ዝተሓተ እዩ። ሓንቲ ክርስትያን ሰበይቲ ንሰብኣያ ኸም ርእሲ ስድራ ቤት መጠን ዘለዎ ግደ ንኺፍጽም ብምድጋፍ: ንስልጣኑ ኣኽብሮት ተርኢ። ኣይተቈናጽቦን: ኣይትዝውሮን: ወይ ንስልጣኑ ኣይትምንዝዖን። ኣብ ክንዳኡስ: ትድግፎን ትተሓባበሮን። ንውሳነታቱ እንተ ዘይተሰማሚዓትሉ: ብኣኽብሮት ሓሳባታ ኽትገልጽ ትኽእል እኳ እንተ ዀነት: ወትሩ ግን ትግዝኦ እያ። ሰብኣያ ዘይኣማኒ እንተ ዀይኑ: ኣጸጋሚ ዅነታት የጋጥማ ይኸውን፣ ግናኸ እቲ ተገዛእነታ ንሰብኣያ ናብ የሆዋ ንኪቐርብ ኪድርኾ ይኽእል እዩ።—1 ጴጥሮስ 3:1
14. ውሉዳት ንወለዶምን ንየሆዋን ሓጐስ ኬምጽኡ ዚኽእሉ ብኸመይ እዮም፧
14 ውሉዳት ንኣቦኦምን ኣዴኦምን ኪእዘዙ ኸለዉ ንልቢ የሆዋ የሐጕስዎ። ንወለዶም እውን ክብርን ሓጐስን የምጽኡ። (ምሳሌ 10:1) ንጽል ወላዲ ኣብ ዘለወን ስድራታት: ውሉዳት እቲ ወላዲኦም ዝያዳ ደገፍን ምትሕብባርን ከም ዜድልዮ ብምፍላጥ: ነቲ ስርዓት ተኣዛዝነት ይዓዩሉ እዮም። ኣብተን ኵሎም ኣባላተን ነቲ ኣምላኽ ዝሃቦም ግደ ዚፍጽሙለን ስድራታት: ብዙሕ ሰላምን ሓጐስን ይፈሪ። እዚ ኸኣ ነቲ ዅሉ ስድራታት ካብኡ ዝመነጨ የሆዋ ኣምላኽ ክብሪ የምጽኣሉ።—ኤፌሶን 3:14, 15
ኣብ ጉባኤ ኺህሉ ዚግባእ ኣኽብሮት
15. (ሀ) ኣብ ጉባኤ ንስልጣን የሆዋ ኸም እነኽብር ብኸመይ ከነርኢ ንኽእል፧ (ለ) ነቶም መሪሕ ግደ ዘለዎም ንኽንእዘዝ እንታይ መሰረታዊ ስርዓት ኪሕግዘና ይኽእል፧ (ኣብ ገጽ 48-9 እትርከብ ሳጹን ርአ።)
15 የሆዋ ንወዱ ኣብ ልዕሊ ክርስትያናዊት ጉባኤ ገዛኢ ገይሩ ሸይምዎ እዩ። (ቈሎሴ 1:13) የሱስ እውን ብግዲኡ ነቲ “እሙን ኣስተውዓሊ ባርያ:” ኣብ ምድሪ ንዘለዉ ህዝቢ ኣምላኽ ብመንፈስ ዜድልዮም ነገራት ንኺከናኸን መዚዝዎ ኣሎ። (ማቴዎስ 24:45-47) እቲ ኣመሓዳሪ ኣካል ናይ የሆዋ መሰኻኽር ነቲ ብጕጅለ ዝቘመ ባርያ እዩ ዚውክል። ከምቲ ኣብ ቀዳማይ ዘመን ኣብ ዝነበራ ክርስትያናዊ ጉባኤታት ዚግበር ዝነበረ: ሎሚ እውን ሽማግለታት ካብቲ ኣመሓዳሪ ኣካል ብቐጥታ ወይ ብኸም ገየሽቲ ሓለውቲ ዝኣመሰሉ ወኪላቱ ኣቢሎም መምርሕን ምኽርን ይቕበሉ እዮም። ንሕና ብውልቂ ንስልጣን ክርስትያን ሽማግለታት ምስ እነኽብር: ንየሆዋ ኢና እንእዘዞ።—እብራውያን 13:17
16. ሽማግለታት ብመንፈስ ቅዱስ ይሽየሙ ኺበሃል ዚከኣል ብኸመይ እዩ፧
16 ሽማግለታትን ኣገልገልቲ ጉባኤን ፍጹማት ኣይኰኑን። ከማና ጕድለት ኣለዎም። ኰይኑ ግን: ሽማግለታት ንጉባኤ ብመንፈስ ድልድልቲ ንኽትከውን ኪሕግዙ እተዋህቡ “ውህበት” እዮም። (ኤፌሶን 4:8) ብመንፈስ ቅዱስ እዮም ተሸይሞም። (ግብሪ ሃዋርያት 20:28) ብኸመይ፧ እቶም ሰብኡት ቅድሚ ምሻሞም ኣብቲ መንፈስ ዝነፈሶ ቓል ኣምላኽ ተመዝጊቡ ዚርከብ ብቕዓታት ኬማልኡ ኣለዎም። (1 ጢሞቴዎስ 3:1-7, 12፣ ቲቶስ 1:5-9) ብተወሳኺ: እቶም ንብቕዓት ሓደ ሓው ዚግምግሙ ሽማግለታት ናይ የሆዋ መንፈስ ቅዱስ ኪመርሖም ልባዊ ጸሎት ይገብሩ እዮም።
17. ሓድሓደ ግዜ ክርስትያን ኣንስቲ ኣብ ንጥፈታት ጉባኤ ርእሰን ዚጕልበባ ስለምንታይ እየን፧
17 ሓድሓደ ግዜ ኣብ ጉባኤ ነቲ ኣብ ንቡር ኵነታት ንሽማግለታትን ኣገልገልቲ ጉባኤን ዚወሃብ: ከም ኣኼባ ኣገልግሎት ወፍሪ ምምራሕ ዝኣመሰለ ዕዮ ዚዓዩ ኣይርከቡን ይዀኑ። ኣብ ከምዚ ዝኣመሰለ ዅነታት: ካልኦት እተጠምቁ ኣሕዋት ነቲ ዕዮ ኺዓይዎ ይኽእሉ እዮም። ኣሕዋት እንተ ተሳኢኖም ከኣ: ብቕዓት ዘለወን ክርስትያን ኣሓት ኪዓይኦ ይኽእላ እየን። ይኹን እምበር: ሓንቲ ሓብቲ ነቲ ብንቡር ንእተጠምቀ ወዲ ተባዕታይ ዚወሃብ ዕዮ ኽትፍጽም ከላ: ርእሳ ትጕልበብ እያ። * (1 ቈረንቶስ 11:3-10) እዚ ነገር እዚ ንኣንስቲ ዜዋርድ ኣይኰነን። ኣብ ክንዳኡስ: ነቲ የሆዋ ኣብ ስድራ ቤትን ኣብ ጉባኤን ዝሰርዖ ስርዓት ርእስነት: ኣኽብሮት ንኸርእያ ኣጋጣሚ ይኸፍተለን።
ንዓለማዊ ስልጣን ኪህሉ ዚግባእ ኣኽብሮት
18, 19. (ሀ) ኣብ ሮሜ 13:1-7 ሰፊሩ ዘሎ ስርዓታት ብኸመይ ምገለጽካዮ፧ (ለ) ንዓለማውያን ስልጣናት ብኸመይ ኣኽብሮት ነርኢ፧
18 ናይ ሓቂ ክርስትያናት ነቲ ኣብ ሮሜ 13:1-7 ዚርከብ ስርዓት ተጠንቂቖም ይሕልውዎ እዮም። ነዛ ጥቕሲ እዚኣ ምስ እተንብባ: እቶም ኣብኡ ተጠቒሶም ዘለዉ ‘ላዕለዎት ስልጣናት’ ንናይ ዓለማውያን መንግስትታት ሰበ-ስልጣን ዜመልክት ምዃኑ ኽትርዳእ ትኽእል ኢኻ። የሆዋ ነዞም ሰብኣውያን ሰበ-ስልጣን ኪቕጽሉ ኽሳዕ ዝፈቐደሎም: እተወሰነ ስርዓትን ኣድላዪ ኣገልግሎትን ብምሃብ: እተወሰነ ስርዓት ከም ዚሰፍን ይገብሩ። ነዞም ስልጣናት እዚኣቶም ዘሎና ኣኽብሮት: ሕጊ ብምኽባር ነርኢ ኢና። ዝዀነ ይኹን እተሰልዓልና ግብሪ ተጠንቂቕና ንኸፍል: መንግስቲ ዚደልዮ ዝዀነ ይኹን ፎርም ወይ ሰነድ ተጠንቂቕና ንመልእ: ከምኡውን ንዓና: ንስድራ ቤትና: ንስራሕና: ወይ ንንብረትና ዚምልከት ዝዀነ ይኹን ሕግታት ተጠንቂቕና ንሕሉ ኢና። ዓለማውያን ስልጣናት ንኣምላኽ ከይንእዘዝ እንተ ሓቲቶምና ግን: ኣይንግዝኦምን ኢና። ኣብ ክንዳኡስ: ከምቲ ጥንቲ ዝነበሩ ሃዋርያት ዝገበርዎ: “ካብ ንሰብሲ ንኣምላኽ ምእዛዝ እዩ ዚግባእ” ኢልና ንምልስ።—ግብሪ ሃዋርያት 5:28, 29፣ ኣብ ገጽ 42 እትርከብ “ ንስልጣን መን እየ ኽእዘዝ ዘሎኒ፧” እትብል ሳጹን ርአ።
19 ንዓለማውያን ስልጣናት ዘሎና ኣኽብሮት ብጠባይና እውን ነርእዮም ኢና። ሓድሓደ ግዜ ምስ ሰበ-ስልጣን መንግስቲ ብቐጥታ ንራኸብ ኢና። ሃዋርያ ጳውሎስ ምስ ከም እኒ ንጉስ ሄሮድስ ኣግሪጳን ኣመሓዳሪ ዝነበረ ፌስጦስን ዝኣመሰሉ ገዛእቲ እተራኸበሉ እዋን ነይሩ። እዞም ሰባት እዚኣቶም ከቢድ ጕድለት እኳ እንተ ነበሮም: ጳውሎስ ግን ብኣኽብሮት እዩ ተዛሪብዎም። (ግብሪ ሃዋርያት 26:2, 25) እቲ እነዘራርቦ ብዓል ስልጣን ዓብዪ ስልጣን ዘለዎ ገዛኢ ይኹን ተራ ፖሊስ ብዘየገድስ: ኣብነት ጳውሎስ ንስዕብ ኢና። መንእሰያት ክርስትያናት ኣብ ቤት ትምህርቲ ንመምህራኖም ኰነ ንሓለፍትን ንሰራሕተኛታትን ቤት ትምህርቲ ተመሳሳሊ ኣኽብሮት ኬርእዩ ይጽዕሩ እዮም። ከምዚ ዝኣመሰለ ኣኽብሮት ነቶም ንእምነትና ዜኽብሩልና ጥራይ ኣይኰንናን እንህብ፣ ነቶም ንናይ የሆዋ መሰኻኽር ዚጻረሩ እውን ኣኽብሮት ነርእዮም ኢና። እምበኣር: ኣኽብሮት ከም እነርኢ: ዘይኣመንቲ ብሓፈሻ ኼስተውዕሉ ኪኽእሉ ኣለዎም።—ሮሜ 12:17, 18፣ 1 ጴጥሮስ 3:15
20, 21. ንስልጣን ግቡእ ኣኽብሮት ብምሃብ ዚርከብ ገለ በረኸት እንታይ እዩ፧
20 ኣኽብሮት ንምሃብ ድሕር ምሕር ኣይንበል። ሃዋርያ ጴጥሮስ: “ንዅሉ ሰብ ኣኽብሩ” ኢሉ ጸሓፈ። (1 ጴጥሮስ 2:17) ሰባት ናይ ብሓቂ ኸም እነኽብሮም እንተ ተረዲኦም: ኣመና ኺምሰጡ ይኽእሉ እዮም። እዚ ባህርይ እዚ እናጠፍአ ይኸይድ ምህላዉ ኣይትረስዕ። ኣኽብሮት ምሃብ እምበኣር ሓደ ኻብቲ ነዚ ዚስዕብ ትእዛዝ የሱስ እንስዕበሉ መገዲ እዩ:- “ከምኡ ኸኣ ነቲ ጽቡቕ ግብርኹም ርእዮም: ኣብ ሰማያት ንዘሎ ኣቦኹም ምእንቲ ኼመስግንዎ: ብርሃንኩም ኣብ ቅድሚ ሰብ ይብራህ።”—ማቴዎስ 5:16
21 ኣብዛ ጸልማት ዝመልኣ ዓለም: ጽቡቕ ዝልቦም ሰባት ናብ መንፈሳዊ ብርሃን ይሰሓቡ እዮም። ስለዚ: ኣብ ስድራ ቤትን ኣብ ጉባኤን ንዓለማውያንን እነርእዮ ኣኽብሮት: ንገሊኦም ኪስሕቦምን ምሳና ብብርሃን ንኺመላለሱ ኺድርኾምን ይኽእል እዩ። እዚ ብሓቂ ዜደንቕ ተስፋ እዩ! ዋላ እውን ከምኡ እንተ ዘይኰነ: ሓደ ኽንጠራጠረሉ ዘይብልና ነገር ኣሎ። ንሰባት እነርእዮ ኣኽብሮት ንየሆዋ ኣምላኽ የሐጕሶ: ኣብ ፍቕሩ ንኽንጸንዕ ድማ የኽእለና። ካብዚ ዚዓቢ እንታይ ዓስቢ ኺህሉ ይኽእል፧
^ ሕ.ጽ. 17 ኣብ መመላእታ ጽሑፍ: ኣብ ገጽ 209-12 ነዚ መሰረታዊ ስርዓት እዚ ኣብ ግብሪ ዚውዕለሉ ገለ ግብራዊ መገድታት ይሕብር።
ብዝያዳ ፍለጥ
ንጓሶት የሆዋ ተኣዘዞም
ሓለውቲ ንጉባኤ ኣምላኽ ንኺጓስዩ ብመንፈስ ቅዱስ ተሸይሞም እዮም። እተን ኣባጊዕ ኪሰምዓኦም ዘለወን ስለምንታይ እዩ፧


text:
1ዓሲ ጌስታ ሙኡቺታቴያ ሃሣ ፆሲ ኪኢታንቻ ጌስታ ሙኡቺያ ጌስቲ ታ ዔሬንቴ ናሹሞ ታኣኮ ባኣያታቴ ዖኦላ ሉኡሊና ሂቾናጉዲ ታ ማዔኔ ጌይሢኬ። 2ፆሲ ማሊሢ ኬኤዚሢ ዒንጊሢ ታኣኮ ዓኣቶዋ ሃሣ ዓኣሺንቴ ባኣዚ ቢያ ታ ዔራያ ማዔቴያ ዬያጉዲ ቢያ ባኣዚ ታ ዔሬቴያ ሃሣ ዹኮ ፔቴ ቤስካፓ ሺኢሻንዳ ፆሲ ጉሙርቂሢ ታኣኮ ዓኣቴያ ናሹሞ ባኣያታቴ ዬይ ታኣኮ ጉሪኬ። 3ታኣኮ ዓኣ ባኮ ቢያ ማንቆ ዓሶም ታ ዒንጋያ ማዔቴያ፥ ታ ዑፆታዖ ታሚዳ ሚጫንዳያጉዲ ታ ማሃያ ማዔቴያ ናሹሞ ታኣኮ ባኣቴ ዓይጎዋ ታና ዬይ ማኣዳዓኬ። 4ናሹሞ ጊቢ ዳንዳዒሳያኬ፤ ሃሣ ኮሺ ባኣዚ ማዺሻኔ፤ ቂኢሪሱዋሴ፤ ሄርሺንቲሱዋሴ፤ ዖቶርሱዋሴ፤ 5ኮይሱዋያ ባኣዚ ማዺሹዋሴ፤ ፔ ባኣዚ ሌሊ ኮይሲሱዋሴ፤ ዻጋሱዋሴ፤ ዻቦናቴያ ዻቢንቶ ዓርቂሱዋሴ። 6ናሹሞ ዓኣ ዓሲ ጎኔ ማዔ ባኣዚና ዎዛዻኣፓዓቴም ፑርታ ባኣዚና ዎዛዹዋሴ፤ 7ቢያ ባኣዚ ጊቢ ዳንዳዒሳኔ፤ ቢያ ባኣዚና ፆሲ ጉሙርቂሳኔ፤ ቢያ ባኣዚዳ ሃጊ ማዓንዳ ዎዛ ጌሢሳኔ፤ ቢያ ባኣዚያ ዶዲ ዓኣሢሳኔ። 8ናሹሞ ዓኣ ዓሲ ቢያ ዎዴ ናናንጋኔ፥ ባይቁዋሴ፤ ፆሲ ማሊሢ ኬኤዚሢ ዒንጊሢ ማዔቴያ ዻካ ዎዴሮ ማዔሢሮ ባባይቃኔ፤ ዓኪ ሙኡቺና ጌስቲሢ ማዔቴያ ዻካ ዎዴሮታሢሮ ዓታኔ፤ ዔራቶ ማዔቴያ ባይቃኔ። 9ዎይቲ ጌዔቴ ኑኡኒ ዔራ ባኮ ማዔቴያ ፆሲ ማሊፆ ኬኤዛሢታቴያ ዛላ ኑ ዔሪ ኬኤዛያ ማዔሢሮኬ። 10ጋዓንቴ ጉቤ ማዔ ባካ ሙካዛ ዛላ ማዔ ባካ ዓታንዳኔ። 11ናይ ታ ዓኣ ዎዶና ናይጉዲ ታ ጌስታኔ፥ ማላኔ፤ ሃሣ ቢያ ባኮ ታ ዛጋኔ። ዶዲ ዓሲ ታ ማዓዖ ጋዓንቴ ናኣቱሞ ማሊፆ ታ ሓሼኔ። 12ሓሢ ኑኡኒ ሌማሌኤሼና ዛጎሢጉዲ ሌም ሌም ጌዔ ባኣዚ ዛጋኔ፤ ዬኖና ጋዓንቴ ኑ ጌኤሺ ዛጋንዳኔ። ሃሢ ታ ዔራሢ ዔቦኮ ዛላኬ፤ ዬኖና ጋዓንቴ ፆሲ ታና ዔራ ጎይፆጉዴያ ኩሙሢ ዔራቶ ዓኣያ ታ ማዓንዳኔ። 13ዓካሪ ጉሙርቂሢና ሓጊ ማዓንዳ ዎዛና ናሹሞና፥ ዬንሢ ሃይሦንሢ ባይቁዋያ ማዒ ናንጋንዳኔ፤ ዬንሢ ባኮይዳፓ ባሼዛ ናሹሞኬ።
Copyright
Learn More


text:
‘ስማዕን ኣስተውዕልን’
“ኵላትኩም ስምዑንን ኣስተውዕሉን።”—ማር. 7:14።
1, 2. ብዙሓት ንየሱስ ዝሰምዕዎ ሰባት፡ ንትርጕም ቃላቱ ዘይተረድእዎ ስለምንታይ እዮም፧
ሓደ ሰብ፡ ካልእ ሰብ ኪዛረቦ ኸሎ ኺሰምዕ ይኽእል እዩ። ንቓና እቲ ዚዛረቦ ዘሎ ሰብ እውን ኪፈልጦ ይኽእል እዩ። ኰይኑ ግና፡ ነቲ ዘረባ ዘይርድኦ እንተ ዀይኑ እንታይ ጥቕሚ ኣለዎ፧ (1 ቈረ. 14:9) ብተመሳሳሊ፡ ብዙሓት ሰባት ንዘረባ የሱስ ሰሚዖምዎ እዮም። አረ ብዚርድእዎ ቛንቋ እዩ ዚዛረቦም ነይሩ። ይኹን እምበር፡ ንትርጕም ቃላቱ እተረድእዎ፡ ኵላቶም ኣይኰኑን። በዚ ምኽንያት እዚ፡ የሱስ ንሰማዕቱ፡ “ኵላትኩም ስምዑንን ኣስተውዕሉን” በሎም።—ማር. 7:14።
2 ኰይኑ ግና፡ ብዙሓት ሰባት ንትርጕም እቲ የሱስ ዚዛረቦ ዝነበረ ነገራት ዘይተረድእዎ ስለምንታይ እዮም፧ ገሊኣቶም ኣቐዲሞም ናይ ገዛእ ርእሶም ርእይቶን ግጉይ ድራኸን ስለ ዝነበሮም እዮም። የሱስ ነዞም ሰባት እዚኦም፡ “ስርዓትኩም ምእንቲ ኽትሕልዉ፡ ትእዛዝ ኣምላኽ ብሜላ ተፍርሱ ኣለኹም” በሎም። (ማር. 7:9) እቶም ሰባት፡ ንትርጕም እቲ የሱስ ዚዛረቦ ዝነበረ ቓላት ኪርድእዎ ኣይጸዓሩን። መገዶምን ኣረኣእያኦምን ኪቕይሩ ኣይደልዩን እዮም ነይሮም። ብእዝኖም ይሰምዑ እኳ እንተ ነበሩ፡ ልቦም ግና ተዓጽዩ እዩ ነይሩ። (ማቴዎስ 13:13-15 ኣንብብ።) ንሕናኸ ኻብ ትምህርቲ የሱስ ምእንቲ ኽንጥቀም፡ ልብና ኽንከፍት እንኽእል ብኸመይ ኢና፧
ካብ ትምህርቲ የሱስ ብኸመይ ከም እትጥቀም
3. ደቀ መዛሙርቲ ንቓላት የሱስ ኪርድእዎ ዝኸኣሉ ስለምንታይ እዮም፧
3 ነቲ እቶም ትሑታት ደቀ መዛሙርቲ የሱስ ዝሓደግዎ ኣብነት ክንስዕብ ኣሎና። የሱስ ንዓታቶም፡ “ኣዒንትኹም ዚርእያ፡ ኣእዛንኩም ከኣ ዚሰምዓ እየን እሞ፡ ሕጉሳት እየን” በሎም። (ማቴ. 13:16) ደቀ መዛሙርቲ የሱስ ካብ ካልኦት ንላዕሊ ንትምህርቲ የሱስ ኪርድእዎ ዝኸኣሉ ስለምንታይ እዮም፧ ቀዳማይ፡ ሕቶታት ንኺሓትቱን ነቲ የሱስ ዚዛረቦ ዝነበረ ቓላት ጽቡቕ ገይሮም ምእንቲ ኺርድእዎ ምርምር ንኺገብሩን ፍቓደኛታት እዮም ነይሮም። (ማቴ. 13:36፣ ማር. 7:17) ካልኣይ፡ ነቲ ድሮ ኣብ ልቦም ዝነበረ ትምህርቲ ንኺውስኹሉ ፍቓደኛታት እዮም ነይሮም። (ማቴዎስ 13:11, 12 ኣንብብ።) ሳልሳይ፡ ነቲ ዝሰምዕዎን እተረድእዎን ንውልቃዊ ጥቕሞም ጥራይ ዘይኰነስ፡ ንኻልኦት ንምሕጋዝ እውን ኪጥቀሙሉ ፍቓደኛታት እዮም ነይሮም።—ማቴ. 13:51, 52።
4. ንምሳሌ የሱስ ምእንቲ ኽንርድኦ፡ እንታይ ሰለስተ ስጕምቲ ኢና ኽንወስድ ዘሎና፧
4 ንምሳሌ የሱስ ክንርድኦ እንተ ደሊና፡ ነቲ እቶም እሙናት ደቀ መዛሙርቲ የሱስ ዝሓደግዎ ኣብነት ክንስዕቦ ኣሎና። እዚ እውን እንተ ዀነ ሰለስተ ስጕምቲ ዚሓትት እዩ። ብቐዳምነት፡ ግዜ ወሲድና ብዛዕባ እቲ የሱስ ዝበሎ ንኸነጽንዕን ንኸነስተንትንን፡ ኣድላዪ ምርምር ንኽንገብር፡ ከምኡ እውን ግቡእ ሕቶታት ንኽንሓትት ፍቓደኛታት ክንከውን ኣሎና። እዚ ድማ ናብ ፍልጠት ይመርሓና። (ምሳ. 2:4, 5) ቀጺሉ፡ እቲ ዘጥረናዮ ፍልጠት ምስቲ ድሮ ዝነበረና ፍልጠት ብኸመይ ከም ዚተሓሓዝ ከነስተውዕልን ብውልቂ ብኸመይ ኪጠቕመና ኸም ዚኽእል ክንግንዘብን ኣሎና። እዚ ኸኣ፡ ምስትውዓል ከም ዚህልወና ይገብር። (ምሳ. 2:2, 3) ኣብ መወዳእታኡ፡ ነቲ እተመሃርናዮ ተጠቒምና ኣብ ህይወትና ተግባራዊ ኽንገብሮ ኣሎና። እዚ ድማ፡ ጥበብ ከም ዘሎና ዜርኢ እዩ።—ምሳ. 2:6, 7።
5. ኣብ መንጎ ፍልጠትን ምስትውዓልን ጥበብን ንዘሎ ፍልልይ ብምሳሌ ኣረድእ።
5 ኣብ መንጎ ፍልጠትን ምስትውዓልን ጥበብን እንታይ ፍልልይ እዩ ዘሎ፧ ብምሳሌ ንምርዳእ፦ ኣብ ማእከል ጽርግያ ደው ኢልካ ኸም ዘለኻን ሓንቲ ኣውቶቡስ ናባኻ ገጻ ትመጽእ ከም ዘላን ጌርካ እሞ ሕሰብ። ብቐዳምነት፡ እታ ናባኻ ገጻ እትመጽእ ዘላ ማኪና፡ ኣውቶቡስ ምዃና ተገንዚብካ፣ እዚ ፍልጠት እዩ። ቀጺልካ፡ ኣብቲ ዘለኻዮ ደው እንተ ኢልካ፡ እታ ኣውቶቡስ ከም እትገጭወካ ተረዲኡካ፣ እዚ ኸኣ ምስትውዓል እዩ። ኣብ መወዳእታኡ፡ በታ ኣውቶቡስ ምእንቲ ኸይትግጮ፡ ካብቲ ጽርግያ ቐልጢፍካ ተልግስ፣ እዚ ድማ ጥበብ እዩ። በዚ ምኽንያት እዚ እዩ መጽሓፍ ቅዱስ፡ ‘ንጥበብ ተጠንቂቕና ኽንሕዛ’ ዚመኽረና። ከመይሲ፡ ህይወትና ኣብኣ እተመርኰሰ እዩ።—ምሳ. 3:21, 22፣ 1 ጢሞ. 4:16።
6. ንሸውዓተ ምሳሌ የሱስ ክንምርምር ከለና፡ እንታይ ኣርባዕተ ሕቶታት ኢና ኽንሓትት፧ (ኣብ እትቕጽል ገጽ ዘላ ሳጹን ርአ።)
6 ኣብዛ ዓንቀጽ እዚኣን ኣብታ ቐጺላ ዘላን፡ ሸውዓተ ምሳሌታት የሱስ ክንምርምር ኢና። ነዚ ዚስዕብ ሕቶታት ድማ ክንሓትት ኢና፦ እዛዚ ምሳሌ እዚ እንታይ እዩ ትርጕሙ፧ (እዚ፡ ፍልጠት ንኸነጥሪ ይሕግዘና።) የሱስ ነዛ ምሳሌ እዚኣ ዝሃበና ስለምንታይ እዩ፧ (እዚ ናብ ምስትውዓል ይመርሓና።) ነዚ ሓበሬታ እዚ ንገዛእ ርእስና ዀነ ንኻልኦት ንምሕጋዝ ክንጥቀመሉ እንኽእል ብኸመይ ኢና፧ (እዚ ኸኣ ጥበብ እዩ።) እታ ምሳሌ ብዛዕባ የሆዋን የሱስን እንታይ ትምህረና፧
ፍረ ኣድሪ
7. እቲ የሱስ ዝጠቐሶ ምሳሌ እታ ፍረ ኣድሪ፡ ትርጕሙ እንታይ እዩ፧
7 ማቴዎስ 13:31, 32 ኣንብብ። እቲ የሱስ ዝጠቐሶ ምሳሌ እታ ፍረ ኣድሪ፡ ትርጕሙ እንታይ እዩ፧ እታ ፍረ ኣድሪ ንመልእኽቲ መንግስቲ ኣምላኽን ነታ ሳላ እቲ መልእኽቲ ዝቘመት ክርስትያናዊት ጉባኤን እያ እተመልክት። እታ ክርስትያናዊት ጉባኤ ብ33 ድ.ክ. ክትምስረት ከላ፡ ልክዕ ከምታ ፍረ ኣድሪ “ኻብ ኵሉ ዘርኢ ዝደቐቐት” እያ ነይራ። ይኹን እምበር፡ ኣብ ውሽጢ ሒደት ዓሰርተታት ዓመታት፡ እታ ጉባኤ ብቕልጡፍ ዓበየት። ካብቲ ትጽቢት እተገብረላ ንላዕሊ ድማ ኣዝያ ሰፍሐት። (ቈሎ. 1:23) ዕቤት እታ ክርስትያናዊት ጉባኤ ጠቓሚ እዩ ነይሩ፣ ከመይሲ፡ ከምቲ የሱስ ዝገለጾ፡ ‘ኣዕዋፍ ሰማይ መጺአን ኣብ ጨናፍራ ኺሰፍራ’ ኽኢለን እየን። እዘን ምሳልያውያን ኣዕዋፍ እዚአን፡ ነቶም ኣብ ክርስትያናዊት ጉባኤ መንፈሳዊ ምግብን ጽላልን ዕቝባን ዚረኽቡ ቕኑዕ ዝልቦም ሰባት እየን ዜመልክታ።—ምስ ህዝቅኤል 17:23 ኣረኣኢ።
8. የሱስ ንምሳሌ እታ ፍረ ኣድሪ እተጠቕመ ስለምንታይ እዩ፧
8 የሱስ ነታ ምሳሌ እተጠቕመ ስለምንታይ እዩ፧ የሱስ ነቲ እታ ፍረ ኣድሪ እትገብሮ ዜደንቕ ዕቤት ከም ምሳሌ ተጠቒሙ፡ እቲ ምስ መንግስቲ ኣምላኽ ዚተሓሓዝ እተፈላለየ ንጥፈታት፡ ኣዝዩ ኸም ዝሰፍሐን ንዅሉ ዕንቅፋታት ኪሰግሮ ኸም ዝኸኣለን ገለጸ። እቲ ብዓይኒ ዚርአ ውድብ ኣምላኽ ካብ 1914 ንነጀው ዝገበሮ ዕቤት ኣዝዩ ዜገርም እዩ። (ኢሳ. 60:22) እቶም ምስዚ ውድብ እዚ ዚተሓባበሩ ሰባት ድማ፡ ዜደንቕ መንፈሳዊ ዕቝባ ረኺቦም እዮም። (ምሳ. 2:7፣ ኢሳ. 32:1, 2) ኣብ ርእሲኡ እውን፡ ነቲ ምስ መንግስቲ ኣምላኽ ዚተሓሓዝ ዕዮ ማንም ኪዓግቶ ስለ ዘይክእል፡ ንዅሉ ምጽራር ሰጊሩ የስፋሕፍሕ ኣሎ።—ኢሳ. 54:17።
9. (ሀ) ካብ ምሳሌ እታ ፍረ ኣድሪ እንታይ ክንመሃር ንኽእል፧ (ለ) ምሳሌ እታ ኣድሪ ብዛዕባ የሆዋን የሱስን እንታይ እዩ ዚምህረና፧
9 ካብ ምሳሌ እታ ፍረ ኣድሪ እንታይ ክንመሃር ንኽእል፧ ምናልባት ሒደት ናይ የሆዋ መሰኻኽር ኣብ ዘለዉሉ ወይ ከኣ ካብ ዕዮ ስብከትና ቕልጡፍ ውጽኢት ኣብ ዘይንርእየሉ ኸባቢ ንነብር ንኸውን። ይኹን እምበር፡ እቲ ምስ መንግስቲ ኣምላኽ ዚተሓሓዝ እተፈላለየ ንጥፈታት ንዝዀነ ይኹን ዕንቅፋት ኪሰግሮ ኸም ዚኽእል ምዝካርና፡ ንኽንጸንዕ ኪሕግዘና ይኽእል እዩ። ንኣብነት፡ ሓውና ኤድዊን ስኪነር ብ1926 ኣብ ህንዲ ኣብ ዝበጽሓሉ እዋን፡ ኣብ ብምልእታ እታ ሃገር ዝነበሩ ናይ የሆዋ መሰኻኽር ብኣጻብዕ ዚቝጸሩ እዮም ነይሮም። ኣብ ፈለማ፡ ሒደት ዕቤት ጥራይ እዩ ነይሩ፣ እቲ ዕዮ “ኣዝዩ ኣጸጋሚ” ኸም ዝዀነ ኸኣ ተገሊጹ ነበረ። ኰይኑ ግና፡ ሓውና ስኪነር ዕዮ ስብከቱ ኣየቋረጸን፣ መልእኽቲ መንግስቲ ኣምላኽ ብኸመይ ንዓበይቲ ዕንቅፋታት ኪሰግሮ ኸም ዚኽእል ከኣ ረኣየ። ሎሚ ኣብ ህንዲ ልዕሊ 37,000 ንጡፋት ናይ የሆዋ መሰኻኽር ኣለዉ፣ ዝሓለፈ ዓመት ድማ፡ ልዕሊ 108,000 ሰባት ኣብ በዓል ዝኽሪ ተኣኪቦም ነይሮም። እቲ ምስ መንግስቲ ኣምላኽ ዚተሓሓዝ እተፈላለየ ንጥፈታት ብኸመይ ብዜደንቕ መገዲ ኸም ዝዓበየ ዜርኢ ኻልእ ኣብነት እውን ንርአ። ኣብታ ሓውና ስኪነር ንህንዲ ዝበጽሓላ ዓመት፡ ኣብ ዛምብያ ዕዮ መንግስቲ ኣምላኽ ገና ይጅምር እዩ ነይሩ። ሎሚ ግና ልዕሊ 170,000 ኣስፋሕቲ ኣብ ዛምብያ ይሰብኩ ኣለዉ፣ ብ2013 ድማ 763,915 ሰባት ኣብ በዓል ዝኽሪ ተኣኪቦም እዮም። እዚ ኸኣ፡ ካብ 18 ተቐማጦ ዛምብያ እቲ ሓደ፡ ኣብ በዓል ዝኽሪ ተኣኪቡ እዩ ማለት እዩ። እዝስ ክሳዕ ክንደይ ዜደንቕ ዕቤት ኰን እዩ!
ማይ ብሑቝ
10. ምሳሌ እቲ ማይ ብሑቝ፡ እንታይ እዩ ትርጕሙ፧
10 ማቴዎስ 13:33 ኣንብብ። እቲ የሱስ ዝጠቐሶ ምሳሌ እቲ ማይ ብሑቝ፡ ትርጕሙ እንታይ እዩ፧ እዚ ምሳሌ እዚ እውን እንተ ዀነ፡ ንመልእኽቲ መንግስቲ ኣምላኽን ነቲ ዜፍርዮ ፍረን እዩ ዜመልክት። ‘ኵሉ እቲ ሓርጭ፡’ ንዅሎም ኣህዛብ የመልክት፣ እቲ መስርሕ ምብኳዕ ድማ፡ ነቲ ብዕዮ ስብከት ኣቢልካ ዚካየድ ዝርጋሐ መልእኽቲ መንግስቲ ኣምላኽ እዩ ዜመልክት። ዕቤት እታ ፍረ ኣድሪ ብንጹር እኳ እንተ ተራእየ፡ ዝርጋሐ እቲ ማይ ብሑቝ ግና ኣብ ፈለማ ብንጹር ኣይርአን እዩ። እቲ ለውጢ ብጋህዲ ዚርአ፡ እተወሰነ እዋን ጸኒሑ እዩ።
11. የሱስ ንምሳሌ እቲ ማይ ብሑቝ እተጠቕመ ስለምንታይ እዩ፧
11 የሱስ ነታ ምሳሌ እተጠቕመ ስለምንታይ እዩ፧ የሱስ ነታ ምሳሌ እተጠቕመ፡ መልእኽቲ መንግስቲ ኣምላኽ ኣብ ኵሉ ናይ ምዝርጋሕን ለውጢ ናይ ምምጻእን ሓይሊ ኸም ዘለዎ ንምግላጽ እዩ። መልእኽቲ መንግስቲ ኣምላኽ “ክሳዕ ወሰን ምድሪ” በጺሑ እዩ። (ግብ. 1:8) ይኹን እምበር፡ እቲ መልእኽቲ ዜምጽኦ ለውጢ፡ ወትሩ ኣይኰነን ዚርአ፣ ንገሊኡ ለውጢ እሞ ኸኣ፡ ኣብ ፈለማ ኣይነለልዮን ንኸውን። ኰይኑ ግና፡ ለውጢ ኣሎ፣ እዚ ኸኣ ምስ ኣሃዝ እተተሓሓዘ ጥራይ ዘይኰነስ፡ ኣብ ህይወት እቶም ነቲ ኣብ ኵሉ ዚዝርጋሕ መልእኽቲ ዚቕበልዎ ሰባት እውን ዚርአ ለውጢ እዩ።—ሮሜ 12:2፣ ኤፌ. 4:22, 23።
12, 13. ልክዕ ከምቲ ኣብ ምሳሌ እቲ ማይ ብሑቝ ተገሊጹ ዘሎ፡ መልእኽቲ መንግስቲ ኣምላኽ ብኸመይ ከም ዝዓበየ ዚሕብር ኣብነታት ሃብ።
12 ዕዮ ስብከት መንግስቲ ኣምላኽ ዜሕድሮ ጽልዋ፡ መብዛሕትኡ እዋን ካብቲ እቲ ዕዮ እተጀመረሉ እዋን ነዊሕ ጸኒሑ እዩ ዚርአ። ንኣብነት፡ ብ1982 ፍራንትስን ማርጂትን ዝስሞም ኣብ ቤት ጽሕፈት ጨንፈር ብራዚል ዜገልግሉ ዝነበሩ ሰብ ሓዳር (ሕጂ ኣብ ካልእ ቤት ጽሕፈት ጨንፈር እዮም ዜገልግሉ ዘለዉ)፡ ኣብ ሓንቲ ንእሽቶ ሓውሲ ገጠር ዝዀነት ከተማ ሰበኹ። ካብቶም መጽናዕቲ መጽሓፍ ቅዱስ ዘጀመርዎም ሰባት፡ ኣርባዕተ ደቂ ዝነበሩዋ ኣደ ትርከቦም። እቲ ሽዑ ወዲ 12 ዓመት ዝነበረ በዅሪ፡ ኣመና ሓፋር ስለ ዝነበረ፡ እቲ መጽናዕቲ ቕድሚ ምጅማሩ ኺሕባእ ይፍትን ነበረ። ድሕርዚ፡ እቶም ሰብ ሓዳር ናብ ካልእ ቦታ ስለ እተቐየሩ፡ ነቲ መጽናዕቲ ኪቕጽልዎ ኣይከኣሉን። ድሕሪ 25 ዓመት ግና ናብታ ኸተማ ኺበጽሑ ኸዱ። እሞኸ እንታይ ውጽኢት ርእዮም፧ ኣብ ሓድሽ ኣዳራሽ መንግስቲ ኣምላኽ እትእከብ 69 ኣስፋሕትን 13 ስሩዓት ፈለምትን ዘለዉዋ ጉባኤ ዀይና ጸንሓቶም። እቲ ሓፋር ወዲኸ፧ ሕጂ ኣተሓባባሪ ኣካል ሽማግለታት ኰይኑ የገልግል ኣሎ። ልክዕ ከምቲ ኣብ ምሳሌ የሱስ እተጠቕሰ ማይ ብሑቝ፡ መልእኽቲ መንግስቲ ኣምላኽ ዓብዩን ህይወት ብዙሓት ሰባት ቀይሩን እዩ፣ እዚ ኸኣ ነቶም ሰብ ሓዳር ኣዝዩ ኣሐጐሶም።
13 መልእኽቲ መንግስቲ ኣምላኽ ብዘይርአ መገዲ ንህይወት ሰባት ናይ ምቕያር ሓይሊ ኸም ዘለዎ፡ ብፍላይ ኣብተን ኣብ ትሕቲ እገዳ ዚርከባ ሃገራት ብንጹር ይርአ እዩ። ኣብ ከምዚአን ዝበላ ሃገራት፡ መልእኽቲ መንግስቲ ኣምላኽ ክሳዕ ክንደይ ከም ዝሰፍሐ ኽትፈልጥ ኣጸጋሚ እዩ፣ መብዛሕትኡ እዋን ድማ በቲ ውጽኢት ንግረም ኢና። ንኩባ እስከ ኸም ኣብነት ንውሰድ። መልእኽቲ መንግስቲ ኣምላኽ ብ1910 እዩ ኣብ ኩባ በጺሑ፣ ሓውና ራስል ድማ ብ1913 ናብኡ ኸይዱ ነይሩ እዩ። ይኹን እምበር፡ ኣብ ፈለማ ቕልጡፍ ዕቤት ኣይነበረን። ሎሚኸ፧ ልዕሊ 96,000 ኣስፋሕቲ፡ ብስራት መንግስቲ ኣምላኽ ይሰብኩ ኣለዉ፣ ብ2013 ኣብ እተገብረ በዓል ዝኽሪ ድማ፡ 229,726 ሰባት ተኣከቡ፣ ካብ 48 ተቐማጦ እታ ደሴት እቲ ሓደ፡ ኣብቲ በዓል ዝኽሪ ተኣኪቡ ማለት እዩ። ኣብተን ኣብ ትሕቲ እገዳ ዘይኰና ሃገራት እውን እንተ ዀነ፡ መልእኽቲ መንግስቲ ኣምላኽ ናብቲ እቶም ተቐማጦ እተን ሃገራት ዝዀኑ ናይ የሆዋ መሰኻኽር ዘይሓሰብዎ ኸባቢታት በጺሑ እዩ። *—መክ. 8:7፣ 11:5።
14, 15. (ሀ) ካብ ምሳሌ እቲ ማይ ብሑቝ ብውልቅና ኽንጥቀም እንኽእል ብኸመይ ኢና፧ (ለ) ምሳሌ እቲ ማይ ብሑቝ ብዛዕባ የሆዋን የሱስን እንታይ እዩ ዚምህረና፧
14 ካብቲ የሱስ ዝጠቐሶ ምሳሌ እቲ ማይ ብሑቝ፡ ብኸመይ ክንጥቀም ንኽእል፧ ብዛዕባ ትርጕም እቲ የሱስ ዝጠቐሶ ምሳሌ ኸነስተንትን ከለና፡ መልእኽቲ መንግስቲ ኣምላኽ ነቶም ብሚልዮናት ዚቝጸሩ ሰባት ብኸመይ ከም ዚበጽሖም ካብ መጠን ንላዕሊ ኽንጭነቕ ከም ዘየድልየና ኢና እንግንዘብ። የሆዋ ንዅሉ ነገራት ይቈጻጸሮ እዩ። እሞኸ ናትና እጃም እንታይ እዩ፧ ቃል ኣምላኽ ነዚ ኺምልሶ ኸሎ፡ “ኣየናዩ ኸም ዚበቍል፡ እዚ ወይስ እቲ ወይስ ክልቲኣቶም ሐቢሮም እንተ ጸበቑ፡ ኣይትፈልጥን ኢኻ እሞ፡ ዘርእኻ ኣንጊህካ ዝራእ፡ ንምሸቱውን ኢድካ ኣይተብኵር” ይብል። (መክ. 11:6) ኰይኑ ግና፡ ዕዮ ስብከት ብፍላይ ኣብተን ኣብ ትሕቲ እገዳ ዚርከባ ሃገራት ንኺዕወት ካብ ምጽላይ ዓዲ ኽንውዕል የብልናን።—ኤፌ. 6:18-20።
15 ብዘይካዚ፡ ንዕዮና ቕልጡፍ ውጽኢት እንተ ዘይርኢናሉ፡ ተስፋ ኽንቈርጽ የብልናን። “ንመዓልቲ ናእሽቱ ነገር” ክንንዕቕ ኣይግብኣናን እዩ። (ዘካ. 4:10) ከመይሲ፡ ኣብ መወዳእታኡ እቲ ውጽኢት ዝዓበየን ካብቲ እተጸበናዮ ንላዕሊ ዜደንቕን ኪኸውን ይኽእል እዩ።—መዝ. 40:5፣ ዘካ. 4:7።
ነጋዳይን መዝገብን
16. ምሳሌ እቲ ነጋዳይን እቲ መዝገብን፡ ትርጕሙ እንታይ እዩ፧
16 ማቴዎስ 13:44-46 ኣንብብ። ምሳሌ እቲ ነጋዳይን እቲ መዝገብን፡ ትርጕሙ እንታይ እዩ፧ ብግዜ የሱስ፡ ገሊኦም ነጋዶ ኽሳዕ ህንዳዊ ውቅያኖስ ብምኻድ፡ ዝጸበቐ ዓይነት ሉል ንምርካብ ይጽዕሩ ነበሩ። ኣብታ ምሳሌ እተጠቕሰ ነጋዳይ፡ ነቶም ብመንፈሳዊ ዜድልዮም ነገራት ንምምላእ ሓያል ጻዕሪ ዚገብሩ ቕኑዕ ዝልቦም ሰባት እዩ ዜመልክት። እታ “ኽብርቲ ሉል፡” ነቲ ኽቡር ሓቂ መንግስቲ ኣምላኽ እያ እተመልክት። እቲ ነጋዳይ ንዋጋ እታ ሉል ስለ እተገንዘቦ፡ ንዓኣ ንምዕዳግ፡ ዘለዎ ዅሉ “ብኡብኡ” ንኺሸይጥ ፍቓደኛ እዩ ነይሩ። የሱስ፡ ‘እተሓብአ’ መዝገብ ብዛዕባ ዝረኸበ ዓያዪ እውን ገሊጹ ነይሩ እዩ። እዚ ሰብኣይ እዚ፡ ልክዕ ከምቲ ነጋዳይ፡ መዝገብ ኪረክብ ኢሉ ኣይኰነን ዜናዲ ነይሩ። ኰይኑ ግና፡ ልክዕ ከምቲ ነጋዳይ፡ ነቲ መዝገብ ንምውናን፡ “ዘለዎ ዅሉ” ንኺሸይጥ ፍቓደኛ እዩ ነይሩ።
17. የሱስ ንምሳሌ እቲ ነጋዳይን እቲ መዝገብን እተጠቕመ ስለምንታይ እዩ፧
17 የሱስ ነተን ክልተ ምሳሌ እተጠቕመ ስለምንታይ እዩ፧ የሱስ፡ ሓቂ ብእተፈላለየ መገዲ ኸም እትርከብ እዩ ዚገልጽ ነይሩ። ገሊኦም ሰባት ንሓቂ የናድይዋን ንኺረኽቡዋ ብዙሕ ይጽዕሩን እዮም። ገሊኣቶም ድማ፡ ንኺረኽቡዋ ብዙሕ እኳ እንተ ዘይጸዓሩ፡ ምናልባት ብኻልእ ሰብ ኣቢሎም ግና ረኺቦምዋ እዮም። እዞም ሰባት እዚኦም ኣመጻጽኣኦም ብዘየገድስ፡ ነፍሲ ወከፎም ነቲ ሓቂ ዘለዋ ዋጋ ኣለልዮም፡ ንኺረኽብዋ ብዙሕ መስዋእትታት ኪገብሩ ፍቓደኛታት ኰይኖም እዮም።
18. (ሀ) ካብተን ክልተ ምሳሌታት ክንጥቀም እንኽእል ብኸመይ ኢና፧ (ለ) እተን ምሳሌታት ብዛዕባ የሆዋን የሱስን እንታይ እየን ዚምህራና፧
18 ካብተን ኽልተ ምሳሌ ብኸመይ ክንጥቀም ንኽእል፧ (ማቴ. 6:19-21) ንርእስኻ ኸምዚ ኢልካ ሕተታ፦ ‘ከምቲ እቲ ነጋዳይን እቲ ዓያዪን ዝነበሮም ዓይነት ኣረኣእያ ድዩ ዘሎኒ፧ ኣነ እውን ንሓቂ ኣኽቢረ ድየ ዝርእያ፧ ንሓቂ ምእንቲ ኸየጥፍኣ፡ መስዋእቲ ኽገብር ፍቓደኛ ድየ፡ ወይስ ከም ናብራ ዝኣመሰለ ኻልእ ነገራት ንኣቓልቦይ ኪስሕቦ እየ ዝፈቅድ ዘለኹ፧’ (ማቴ. 6:22-24, 33፣ ሉቃ. 5:27, 28፣ ፊል. 3:8) ሓቂ ብምርካብና ዚስምዓና ሓጐስ ብዝያዳ እናዓመቘ ብዝኸደ መጠን፡ ኣብ ህይወትና ቐዳማይ ቦታ ንኽንህባ ብዝያዳ ኽንቈርጽ ኢና።
19. ኣብ እትቕጽል ዓንቀጽ እንታይ ክንምርምር ኢና፧
19 ሃየ እምበኣር፡ ንትርጕም እተን ምሳሌታት መንግስቲ ኣምላኽ ከም ዝሰማዕናዮን ከም ዘስተውዓልናሉን ነርኢ። ነዚ ኸኣ ንትርጕመን ብምፍላጥ ጥራይ ዘይኰነስ፡ ነቲ ኻባታተን እንረኽቦ ትምህርቲ ብምትግባር ኢና ኸነርእዮ እንኽእል። ኣብ እትቕጽል ዓንቀጽ፡ ሰለስተ ተወሳኺ ምሳሌታት ክንምርምርን ካብኡ እንታይ ክንመሃር ከም እንኽእል ክንርእን ኢና።
^ ሕ.ጽ. 13 ኣብ ምብራቕ ጀርመን (መጽሓፍ ዓመት 1999 [እንግሊዝኛ]፡ ገጽ 83)፡ ኣብ ኣርጀንቲና (መጽሓፍ ዓመት 2001 [እንግሊዝኛ]፡ ገጽ 186)፡ ኣብ ደሴት ሮቢንሰን ክሩሶ (ግምቢ ዘብዐኛ፡ 15 ሰነ 2000፡ ገጽ 9)፡ ኣብ ፓፕዋ ኒው ጊኒ (መጽሓፍ ዓመት 2005 [እንግሊዝኛ]፡ ገጽ 63)፡ ተመሳሳሊ ተመክሮ ኣጋጢሙ እዩ።


text:
ዘልዓለም ጌዴዎን ምስ ኣርሴናል ክስለፍ‘ዩ
17 ዓመት ዝዕድሚኡ ዘልዓለም ጌዴዎን ኣርሰናል ኣንፃር ቶተንሃም ሃትስፐር ኣብ‘ዚ ሰሙን‘ዚ ኣብ ተካይዶ ግጥም FA Cup ንክስለፍ ብኣርሰን ዌንገር ክሕረ ከምዝኽእል ተገሊፁ።
ናይ ኣርሰናል ተኣምረኛ ቆልዓ ተባሂሉ ዝዝረበሉን ኣብ ማእከላይ ሜዳ ተሰሊፉ ዝፃወትን ዘልዓለም ጌደዎን ምስ ኣርሰናል ቀዋሚ ውዕል ገና ኣይከተመን ዘሎ።
ኣርሰን ዌንገር ግና ኣብ‘ቲ ቀዳም ጋንትኡ ምስ ቶተንሃም ተካይዶ ወሳናይ ግጥም ከስልፎ ከምዝደሊ እቲ ዜና ይጠቅስ።ዘልዓለም ኣብ ትሕቲ 17 ን 21ን ንኣርሴናል ወኪሉ ኣብ ግጥማት መፃረዪን ፅዋዕ መን ዓተረን ከምዝተሰለፈ ዝዝከር‘ዩ።
ናይ ኣርሰናል ተኣምረኛ ቆልዓ ተባሂሉ ዝዝረበሉን ኣብ ማእከላይ ሜዳ ተሰሊፉ ዝፃወትን ዘልዓለም ጌደዎን ምስ ኣርሰናል ቀዋሚ ውዕል ገና ኣይከተመን ዘሎ።
ኣርሰን ዌንገር ግና ኣብ‘ቲ ቀዳም ጋንትኡ ምስ ቶተንሃም ተካይዶ ወሳናይ ግጥም ከስልፎ ከምዝደሊ እቲ ዜና ይጠቅስ።ዘልዓለም ኣብ ትሕቲ 17 ን 21ን ንኣርሴናል ወኪሉ ኣብ ግጥማት መፃረዪን ፅዋዕ መን ዓተረን ከምዝተሰለፈ ዝዝከር‘ዩ።


text:
Erena on Facebook
Welcome to Radio Erena!
መንገዲ ኣየር ኤርትራ ናይ ፍራንክፈት በረራኡ ኣቋሪጹ
መንገዲ ኣየር ኤርትራ ናብ ጀርመን ፍራንክፈት ዘካይዶ ዝነበረ ናይ መጓዓዝያ በረራታት ምሉእ ብምሉእ ከምዝተቛረጸ ኤሮ ቴሌግራፍ ዝተባህለ ማዕከን ዜና ጀርመን ኣረጋጊጹ። እቲ መንገዲ ኣየር ንዓመታት ደስኪሉ ድሕሪ ምጽናሕ፣ ኣብ ወርሒ መጋቢት ናይ 2012 ዳግም ናብ ጀርመን ከተማ ፍራንክፈትር ናይ መጓዓዝያ በረራታት ምጅማሩ ጽዑቕ ምውዕዋዕ እኳ እንተካየደ፣ ሽዱሽተ ወርሒ ኣብ ዘይመልእ ግዜ ድማ እንደገና ኣቛሪጹ ኣሎ።
ኣህጉራዊ መዓልቲ መማህራን ብደረጃ ዓለም ተዘኪሩ
5 ጥቕምቲ ኣህጉራዊ መዓልቲ መማህራን ብደረጃ ዓለም ተዘኪሩ ኣብ ዝወዓለሉ ኣጋጣሚ፣ ሃገራት ዓለም ኣብ ትምህርቲ ዝልዓለ ወፍሪ ክገብራ ኣብ ትምህርቲ፣ ስነ ፍልጠን ባህልን ዘተኩር ኣካል ውድብ ሕቡራት ሃገራት ዩኔስኮ ጸዊዑ።
ኣብ ቀይሕ ባሕሪ፣ ሽዱሽተ የመናውያን ተሰዊሮም
ኣብቲ ንኤርትራን የመንን ዘራኽብ ክሊ ማይ ቀይሕ ባሕሪ፣ ሽዱሽተ የመናውያን ገፈፍቲ ዓሳ ዝጸዓነት ጃልባ ከምዝተሰወረት የመኒ ፖስት ሓቢሩ።
መርገጺ ኢትዮጵያ ኣብ ጉዳይ ኤርትራ ከምዘይቅየር ተገሊጹ
ኢትዮጵያ ኣብ ጉዳይ ኤርትራ ሒዛቶ ዝጸንሐት ፖሊሲ ከምዘይትቕይሮ ሓድሽ ቀዳማይ ሚኒስተር እታ ሃገር ኣቶ ሃይለማርያም ደሳለኝ ኣፍሊጡ።
ግጥማት ካፍ ብሰንኪ ኤርትራ እትርከበን ሃገራት፣ ንኻልእ እዋን ተሰጋጊሩ
ግጥማት ኩዕሶ እግሪ ኮንፈደረሽን ኣፍሪቃ ማለት ካፍ ነቲ ሃገራት ኣፍሪቃ ዘካይድኦ ናይ ጎባልል ምጽራይ ብሰንኪ ኤርትራ እትርከበን ሰለስተ ኣርባዕተ ሃገራት ንኻልእ እዋን ክሰጋገር ተሰማሚዑ።


text:
Erena on Facebook
ዜና ኤርትራ
ስዑዲ ዓረብ፣ ንወጻእተኛታት ዘውጽኣቶ ሓድሽ ናይ ግብሪ ሕጊ ንኤርትራውያን ኣሻቒሉ
Radio Erena: 04 January 2016
ስዑዲ ዓረብ፣ ኣብታ ሃገር ንዝርከቡ ናይ ወጻኢ ሰራሕተኛታት፣ ንነፍሲ ወከፍ ኣባል ስድራ ወርሓዊ 100 ሪያል ስዑዲ ክኸፍሉ ዘገድድ ሓድሽ ሕጊ ኣውጺኣ።
እዚ ካብ ወርሒ ሓምለ ናይዚ ዓመት'ዚ ኣብ ግብሪ ዝውዕል ሕድሽ ሕጊ፣ ኤርትራውያን ንዝርከብዎም ናይ ወጻኢ ዜጋታት ከቢድ ሻቅሎት ፈጢሩ ከምዘሎ'ውን ምንጭታት ሬድዮ ኤረና ካብታ ሃገር ሓቢሮም።
ብመሰረት እዚ ወጺኡ ዘሎ ሓድሽ ሕጊ፣ ንኣብነት ሰለስተ ቆልዑ ንዘለዎ ኣቦ፣ ናይ ደቁን ናይ በዓልቲ ቤቱን ብድምር ወርሓዊ 400 ሪያል ክኸፍል ክግደድ'ዩ።
ምስ ስርሒት ፎርቶ ብዝተሓሓዝ ኣብ ቀይዲ ዝጸንሑ ክልተ ሰበ ስልጣን ህግደፍ ከምዝተለቑ ይግለጽ ኣሎ
Radio Erena: 04 January 2016
ምስ ስርሒት ፎርቶ ብዝተሓሓዝ ካብ ለካቲት 2013 ኣትሒዙ ኣብ ቀይዲ ዝጸንሐ ሳልሕ መሓምድ ዑመር (ካፈኖ) ከምዝተለቐ ይግለጽ ኣሎ።
ብቋንቋ ዓረብ እትዝርጋሕ መርበብ ሓበሬታ ኣዱሊስ ንምንጭታታ ብምጥቃስ ኣብ ዘቕረበቶ ሓበሬታ፣ ገዲም ተጋዳላይ ህዝባዊ ግንባርን ሓላፊ ህግደፍ ኣብ ዞባ ደቡብን ዝነበረ ሳልሕ ካፈኖን ኣዛዚ ክፍሊ ሃንደሳ ኮለነል ዮሱፍ መሓመድን ብዓርቢ 30 ታሕሳስ 2016 ተለቒቖም ኣለዉ።
ኣብ 21 ጥሪ 2013፣ ብኣዛዘቲ ሰራዊት ኣብ ዝተመርሐ "ስርሒት ፎርቶ"፣ ኣብ ኤርትራ ለውጢ ንምምጻእ ዝገበሮ ጻዕሪ ድሕሪ ምፍሻሉ፣ ኣብቲ ስርሒት ተሓባቢሮም ዝተባህሉ 10ታት ላዕለዎት ኣዘዝቲ ሰራዊትን ሓለፍቲ ህግደፍን ኣብ ቀይዲ ከምዝኣተዉ ዝዝከር'ዩ።
ኣብ ስዊዘርላንድ፣ ልዕሊ 8 ሽሕ ሓተቲ ዑቕባ ተሰዊሮም
Radio Erena: 03 January 2017
ኣብ ዓመተ 2016 ዑቕባ ንምሕታት ዝተመዝገቡ 800 ኤርትራውያን ዝርከብዎም 8166 ሰባት ፣ ንመንግስቲ ስዊዘርላንድ ከይሓበሩ፣ ካብቲ መስርሕ ከምዝወጹ ቤት ጽሕፈት ኢምግሬሽን እታ ሃገር ኣፍሊጡ።
እዞም፣ ካብ መስርሕ ምሕታት ዑቕባ ዝተሰወሩ ሰባት፣ ገሊኦም ዑቕባ ከምዘይወሃቦም ስለዝጠርጠሩ ገሊኦም ድማ ስድራቤታቶም ናብ ዝርከብሉ ሃገራት ዝገዓዙ ክኾኑ ከምዝኽእሉ፣ ኣፈኛ እቲ ቤት ጽሕፈት ማርቲን ሬሽሊን ንኣገልግሎት ዜና ATS ኣብ ዝሃቦ ሓበሬታ የመልክት።
ፕረዚደንት ኢሳይያስ ኣብ ሕ/ኢ ዓረብ ዑደት የካይድ
Radio Erena: 03 Januray 2016
ፕረዚደንት ኢሳይያስ ኣፈወርቂ፣ ወግዓዊ ናይ ስራሕ ምብጻሕ ንምፍጻም ብሰኑይ 2 ጥሪ ናብ ሕቡራት ኢማራት ዓረብ ከምዝኣተወ ማዕከናት ዜና ዓረብ ሓቢረን።
እቲ ፕረዚደንት ምስ ወራስ ዓራት ሸኽ መሓመድ ቢን ዛይድ ብምርኻብ ኣብ ዝተፈላለየ ጉዳያት ከምዝተዘራረበ'ውን ገሊጸን።
ርክብ ክልቲኦም መራሕቲ፣ ብዛዕባ'ቲ ሕቡራት ኢማራት ዓረብ ኣብ ወደብ ዓሰብ እትረኽቦ ዘላ ሎጂስቲካዊ ኣገልግሎታትን ኣምሳይኡ ንኤርትራ ዝግበር ሓገዛትን ዘተኮረ ምንባሩ ዲፕሎማስያውን ምንጭታት ይጠቕሱ።
ኢትዮጵያ፣ ኣባል ባይቶ ጸጥታ ኮይና
Radio Erena: 03 January 2017
ኢትዮጵያ፣ ሓንቲ ካብተን 10 ዘይቀወምቲ ኣባላት ባይቶ ጸጥታ ምዃና ካብ ሕቡራት ሃገራት ዝተዘርግሐ ሓበሬታ ኣፍሊጡ።
እታ ሃገር ምስ ኢጣልያ፣ ሽወደን ቦሊቭያን ካዛኪስታንን ብምዃን'ያ መንበር ባይቶ ጸጥታ ተረኪባ ዘላ።
ባይቶ ጸጥታ ሕቡራት ሃገራት ብሓሙሽተ ቀወምቲ ኣባላት ሃገራት ማለት፣ ኣመሪካ፣ ብሪጣንያ፣ ፈረንሳ፣ ቻይናን ሩስያን ዝቖመ ክኸውን እንከሎ፣ ኣብ ነፍሲ ወከፍ ክልተ ዓመት ዝቀያየራ 10 ዘይቀወምቲ ኣባላት ሃገራት ድማ ኣለዎ።


text:
ምዕራፍ 5
ካብ ዓለም ክትፍለየሉ እትኽእል መገድታት
“ካብ ዓለም ኣይኰንኩምን።”—ዮሃንስ 15:19
1. የሱስ ኣብታ ሰብ ኰይኑ ኣብ ምድሪ ዝጸንሓላ ናይ መወዳእታ ምሸት እንታይ እዩ ኣጕሊሑ፧
የሱስ ኣብታ ሰብ ኰይኑ ኣብ ምድሪ ዝጸንሓላ ናይ መወዳእታ ምሸት: ብዛዕባ ናይ መጻኢ ድሕንነት ሰዓብቱ ኣጸቢቑ ኸም ዚሓስብ ገለጸ። ብዛዕባ እቲ ጕዳይ ከምዚ ዚስዕብ ብምባል እውን ናብ ኣቦኡ ጸለየ:- “ካብቲ ኽፉእ ክትሕልዎም እምበር: ካብ ዓለም ከተውጽኦም ኣይኰንኩን ዝልምን ዘሎኹ። ከምቲ ኣነ ኻብ ዓለም ዘይኰንኩ: ንሳቶምውን ካብ ዓለም ኣይኰኑን።” (ዮሃንስ 17:15, 16) ኣብዚ ልባዊ ለመና እዚ: ንሰዓብቱ ዘላቶ ዓማቝ ፍቕሪ ኸምኡውን ንኣገዳስነት እተን በታ ምሸት እቲኣ ኣቐዲሙ እተዛረበን “ካብ ዓለም ኣይኰንኩምን” ዚብላ ቓላቱ ገለጸ። (ዮሃንስ 15:19) ሰዓብቱ ኻብ ዓለም እተፈልዩ ምዃኖም ኣመና ኸም ዜገድሶ ብንጹር ክንርኢ ንኽእል ኢና!
2. እታ የሱስ ዝጠቐሳ “ዓለም” እንታይ እያ፧
2 እታ የሱስ ዝጠቐሳ “ዓለም” ንዅሎም እቶም ካብ ኣምላኽ ዝረሓቑ: ብሰይጣን ዚግዝኡ: ባሮት እቲ ኻብኡ ዚምንጭ ስስዐን ትዕቢትን ዝመልኦ መንፈስ ከኣ ዝዀኑ ደቂ ሰብ እያ እተመልክት። (ዮሃንስ 14:30፣ ኤፌሶን 2:2፣ 1 ዮሃንስ 5:19) እወ: “ፍቕሪ ንዓለምሲ ንኣምላኽ ጽልኢ ምዃኑ” ዜጠራጥር ኣይኰነን። (ያእቆብ 4:4) ኵሎም እቶም ኣብ ፍቕሪ ኣምላኽ ኪጸንዑ ዚደልዩ ደኣ እሞ ኣብ ዓለም እናነበሩ ኽነሶም ካብኣ እተፈልዩ ኪዀኑ ዚኽእሉ ብኸመይ እዮም፧ ሓሙሽተ መገድታት ክንርኢ ኢና፣ እዚ ኸኣ ነታ ኣብ ትሕቲ ክርስቶስ እትግዛእ መንግስቲ ኣምላኽ እሙናት ብምዃንን ካብ ፖለቲካ ዓለም ገለልትነትና ብምሕላውን: ንመንፈስ ዓለም ብምጽራር: ኣብ ኣከዳድናናን ኣመለኻኽዓናን ትሕትና ብምንጽብራቕ: ንዓይንና ጥዕይቲ ብምግባር: ከምኡውን መንፈሳዊ ኣጽዋር ብምልባስ እዩ።
እሙንን ገለልተኛን ምዃን
3. (ሀ) የሱስ ነቲ ብግዜኡ ዝነበረ ፖለቲካ ብኸመይ ይርእዮ ነበረ፧ (ለ) ቅቡኣት ሰዓብቲ የሱስ ከም ኣምባሳደራት ኰይኖም የገልግሉ ኺበሃል ዚከኣል ስለምንታይ እዩ፧ (እግረ-ጽሑፍ እውን ርአ።)
3 የሱስ ኣብቲ ብግዜኡ ዝነበረ ፖለቲካ ኣብ ክንዲ ዚሳተፍ: ብዛዕባ እታ ዚነግሰላ ሰማያዊ መንግስቲ ኣምላኽ ኣብ ምስባኽ ኣተኰረ። (ዳንኤል 7:13, 14፣ ሉቃስ 4:43፣ 17:20, 21) ስለዚ: ኣብ ቅድሚ እቲ ሮማዊ ኣመሓዳሪ ዝነበረ ጶንጥዮስ ጲላጦስ ምስ ቀረበ: “መንግስተይ ካብዛ ዓለም እዚኣ ኣይኰነትን” ኢሉ ኺምልስ ከኣለ። (ዮሃንስ 18:36) እቶም እሙናት ሰዓብቱ ከኣ ንክርስቶስን ንመንግስቱን እሙናት ብምዃን ከምኡውን ነታ መንግስቲ እቲኣ ንዓለም ብምእዋጅ ኣብነቱ ይስዕቡ እዮም። (ማቴዎስ 24:14) ሃዋርያ ጳውሎስ: “ንሕና ናይ ክርስቶስ ኣምባሳደራት ኢና፥ . . . ኣብ ክንዲ ክርስቶስ ኴንና ድማ ‘ምስ ኣምላኽ ተዓረቑ’ እናበልና ንልምነኩም ኣሎና” ኢሉ ጸሓፈ። *—2 ቈረንቶስ 5:20 ትርጕም 1990
4. ኵሎም ናይ ሓቂ ክርስትያናት ንመንግስቲ ኣምላኽ ተኣማንነቶም ዘርኣዩ ብኸመይ እዮም፧ (ኣብ “ ገጽ 52 እትርከብ ሳጹን ርአ።)
4 ኣምባሳደራት ንናይ ወጻኢ ልዑላዊ ወይ ሃገር ስለ ዚውክሉ: ኣብ ውሽጣዊ ጕዳያት እተን ዜገልግሉለን ሃገራት ጣልቃ ኣይኣትዉን እዮም፣ የግዳስ: ገለልተኛታት እዮም። ይኹን እምበር: ንመንግስቲ እታ ዚውክልዋ ሃገር ይሕለቑላ እዮም። እቶም ‘ሃገሮም ኣብ ሰማያት ዝዀኑ’ ቕቡኣት ሰዓብቲ ክርስቶስ እውን ተመሳሳሊ እዮም ዚገብሩ። (ፊልጲ 3:20) ሳላ እቲ ብቕንኣት ዝፈጸምዎ ስብከት መንግስቲ ኣምላኽ: ንሚልዮናት ናይ ክርስቶስ “ካልኦት ኣባጊዕ” ‘ምስ ኣምላኽ ንኺዕረቑ’ ሓጊዞምዎም እዮም። (ዮሃንስ 10:16፣ ማቴዎስ 25:31-40) እቶም ካልኦት ኣባጊዕ ነቶም ቅቡኣት ኣሕዋት የሱስ ብምድጋፍ: ከም ልኡኻት ክርስቶስ ኰይኖም የገልግሉ። ክልቲኦም ጕጅለ ንመሲሓዊት መንግስቲ ዚጣበቑ ሓደ መጓሰ ብምዃኖም: ኣብ ፖለቲካዊ ጕዳያት እዛ ዓለም እዚኣ ብጥብቂ ገለልትነቶም ይሕልዉ እዮም።—ኢሳይያስ 2:2-4
5. ክርስትያናዊት ጉባኤ ኻብ ጥንታዊት እስራኤል እተፈልየት ዝዀነት ብኸመይ እያ፧ እዚ ፍልልይ እዚኸ ብኸመይ እዩ ዚርአ፧
5 ናይ ሓቂ ክርስትያናት ገለልተኛታት ዚዀኑ: ብምኽንያት እቲ ንክርስቶስ ዘለዎም ተኣማንነት ጥራይ ኣይኰነን። ንሕና ኸምቶም ኣምላኽ ዝሃቦም ምድሪ ዝነበሮም ጥንታውያን እስራኤላውያን ዘይኰንናስ: ክፍሊ ዓለምለኻዊ ሕውነት ኢና። (ማቴዎስ 28:19፣ 1 ጴጥሮስ 2:9) ስለዚ: ንሓደ ኣብ ዓድና ዚርከብ ፖለቲካዊ ሰልፊ እንድግፍ እንተ ንኸውን ኔርና: ንመልእኽቲ መንግስቲ ኣምላኽን ንክርስትያናዊ ሓድነትናን ብዚምልከት ከይተሰከፍና ኽንዛረብ ኣይምኸኣልናን። (1 ቈረንቶስ 1:10) ብዘይካዚ: ኣብ እዋን ውግእ ምስቶም ከነፍቅሮም ትእዛዝ እተዋህበና ኣመንቲ ዝዀኑ ብጾትና ምተዋጋእና። (ዮሃንስ 13:34, 35፣ 1 ዮሃንስ 3:10-12) እምበኣር: የሱስ ንደቀ መዛሙርቱ ሰይፊ ኸየልዕሉ ዝኣዘዘሉ ብቑዕ ምኽንያት ኣለዎ። ንጸላእቶም እኳ ኸይተረፈ ኼፍቅሩ እውን ነገሮም።—ማቴዎስ 5:44፣ 26:52፣ ኣብ ገጽ 55 እትርከብ “ ገለልተኛ ድየ፧” ዘርእስታ ሳጹን ርአ።
6. ርእስኻ ንኣምላኽ ምውፋይካ ነቲ ምስ ቄሳር ዘሎካ ርክብ ብኸመይ ይጸልዎ፧
6 ናይ ሓቂ ክርስትያናት ከም ምዃንና መጠን: ህይወትና ንዝዀነ ይኹን ሰብ: ሰብኣዊ ውድብ: ወይ ሃገር ዘይኰነስ: ንኣምላኽ ኢና ወፊና። ቀዳማይ ቈረንቶስ 6:19, 20: “ብዋጋ ተዐዲግኩም ኢኹም እሞ: . . . ናይ ርእስኹምውን ከም ዘይኰንኩምዶ: ኣይትፈልጡን ኢኹም፧” ትብል። ስለዚ: ሰዓብቲ ክርስቶስ “ንቄሳር” ዚግብኦ ኽብረትን ግብርን ተዛማዲ ተገዛእነትን ኪህብዎ ኸለዉ: “ናይ ኣምላኽውን ንኣምላኽ” ይህቡ እዮም። (ማርቆስ 12:17፣ ሮሜ 13:1-7) እዚ ኸኣ ኣምልኾኦምን ብምሉእ ነፍሶም ዜርእይዋ ፍቕርን ብተኣማንነት ዚፍጽምዎ ተኣዛዝነቶምን የጠቓልል። ኣድላዪ እንተ ዀይኑ: ንኣምላኽ ህይወቶም እውን ከይተረፈት ንምሃብ ድሉዋት እዮም።—ሉቃስ 4:8፣ 10:27፣ ግብሪ ሃዋርያት 5:29፣ ሮሜ 14:8
ን“መንፈስ ዓለም” ምጽራሩ
7, 8. “መንፈስ ዓለም” እንታይ እዩ፧ እዚ መንፈስ እዚኸ ኣብ ሰብ ተግባሩ “ዚገብር” ብኸመይ እዩ፧
7 ክርስትያናት ካብ ዓለም እተፈልዩ ዚዀኑሉ ኻልእ መገዲ: ንእኩይ መንፈስ ብምጽራር እዩ። ጳውሎስ: “ነቲ ኻብ ኣምላኽ ዚኸውን መንፈስ እምበር: መንፈስ ዓለም ኣይተቐበልናን” ኢሉ ጸሓፈ። (1 ቈረንቶስ 2:12) ንሰብ ኤፌሶን: “ንስኻትኩም ቀደም ከም ንብረት እዛ ዓለም እዚኣ: ከምቲ መንፈሱ ሕጂ ኣብቶም ደቂ ዘይምእዛዝ ዚገብር ዘሎ ሓለቓ ስልጣን ኣየር እተመላለስኩም” ኢሉ ጸሓፈሎም—ኤፌሶን 2:2, 3
8 “ኣየር” ወይ መንፈስ ዓለም: ንኣምላኽ ከይትእዘዞ ዜለዓዕል: “ፍትወት ስጋን ፍትወት ኣዒንትን” ከኣ ዜተባብዕ ደራኺ ሓይሊ እዩ። (1 ዮሃንስ 2:16፣ 1 ጢሞቴዎስ 6:9, 10) “ስልጣን” እዚ መንፈስ እዚ: በቲ ንሓጥእ ስጋ ዘለዎ ስሕበት: ብውዲት: ዘየቋርጽ ብምዃን: ከምኡውን ከም ኣየር ኣብ ኵሉ ብምዝርጋሑ እዩ ዚግለጽ። ብዘይካዚ: ኣብ ሓደ ሰብ በብቝሩብ ከም ስስዐን ትዕቢትን ህርፋንን ብርእሰይ ክምራሕ ዚብል መንፈስን ዕልወትን ዝኣመሰለ ኣምላኽ ዘይፈትዎ ባህርያት ብምዅስኳስ እዩ ተግባሩ “ዚገብር።” * ብሓጺሩ: መንፈስ ዓለም ኣብ ልቢ ሰብ ባህርያት ድያብሎስ በብቝሩብ ከም ዚዓቢ ይገብር።—ዮሃንስ 8:44፣ ግብሪ ሃዋርያት 13:10፣ 1 ዮሃንስ 3:8, 10
9. መንፈስ ዓለም በየናይ መገድታት እዩ ኣብ ኣእምሮናን ልብናን ኪኣቱ ዚኽእል፧
9 መንፈስ ዓለም ኣብ ልብኻን ኣእምሮኻን ሱር ኪሰድድ ይኽእል ድዩ፧ ዘይጥንቁቕ ብምዃን ሱር ኪሰድድ እንተ ፈቒድካሉ: እወ ይኽእል እዩ። (ምሳሌ 4:23) ጽልዋኡ ብዝረቐቐ መገዲ እዩ ዚጅምር፣ ምናልባት ጥዑያት ዚመስሉ ግን ንየሆዋ ፍቕሪ ዘይብሎም ኣዕሩኽ ዜምጽእዎ ጽልዋ ኪኸውን ይኽእል እዩ። (ምሳሌ 13:20፣ 1 ቈረንቶስ 15:33) ዜተሓታትት ጽሑፍ: ስእለ-ጽዩፍ: ከሓድቲ ኣብ ኢንተርነት ዚዝርግሕዎ ሓበሬታ: ዘይጥዑይ መዘናግዒ: ብርቱዕ ውድድር ዘለዎ ስፖርት—ኰታስ ዝዀነ ይኹን ንኣተሓሳስባ ሰይጣን ኰነ ስርዓቱ ዜመሓላልፍ ነገር ነዚ እከይ እዚ ኼምጽኣልና ይኽእል እዩ።
10. መንፈስ ዓለም ብኸመይ ክንጻረሮ ንኽእል፧
10 ነቲ በካሊ መንፈስ ዓለም ክንጻረሮን ንርእስና ብፍቕሪ ኣምላኽ ክንሕልዋን እንኽእል ብኸመይ ኢና፧ ነቲ የሆዋ ዝገበሮ መንፈሳዊ መሰናድዎታት ምሉእ ብምሉእ ብምጥቃምን መንፈስ ቅዱስ ንኺወሃበና ኸየባተኽና ብምጽላይን እዩ። የሆዋ ኻብ ድያብሎስ ወይ ካብታ ኣብ ትሕቲ ቝጽጽር ሰይጣን ዘላ እክይቲ ዓለም ኣጸቢቑ ይሕይል። (1 ዮሃንስ 4:4) ብጸሎት ናብ የሆዋ ምልጋብና እምበኣር ኣዝዩ ኣገዳሲ እዩ።
ኣብ ኣከዳድናናን ኣመለኻኽዓናን ትሕትና ምንጽብራቕ
11. መንፈስ ዓለም ንኣከዳድና ብኸመይ እዩ ጸልይዎ፧
11 መንፈስ ዓለም ንሓደ ሰብ ጽልዋ ኸም ዝገበረሉ ዚሕብር ደጋዊ መሐበሪ: ኣከዳድናኡን ኣመለኻኽዓኡን ጽሬቱን እዩ። ኣብ ሓያሎ ሃገራት ኣከዳድና ኣመና እናተበላሸወ ኻብ ምኻዱ እተላዕለ: ሓደ ናይ ተለቪዥን ወሃብ ርእይቶ: ድሕሪ ሓጺር እዋን ኣመናዝር ዚኽደናኦ ኻብ ካልኦት እተፈልየ ኸም ዘይከውን ተዛረበ። ኣብ ሓንቲ ጋዜጣ ዝቐረበ ሓደ ጸብጻብ ከም ዚሕብሮ: ገና ዘይጐርዘዋ ኣዋልድ እኳ ኸይተረፋ “ኣካላተን ዚቐልዕ: ትሕትና ዘየርኢ” ኽዳን የዘውትራ ኣለዋ። ካልእ ዚዝውተር ዘሎ ኣከዳድና: መንፈስ ዕልወት ዜንጸባርቕን ዘይምዕሩግን ወጅሃላይ ኣከዳድና እዩ።
12, 13. እንታይ መሰረታዊ ስርዓታት እዩ ንኣከዳድናናን ኣመለኻኽዓናን መምርሒ ኪዀነና ዚግባእ፧
12 ኣገልገልቲ ኣምላኽ ከም ምዃንና መጠን: ጽቡቕ ትርኢት ኪህልወና ኢና እንደሊ፣ እዚ ኸኣ ጽፉፍን ንጹህን ባህ ዜብልን ነቲ ኣጋጣሚ ዚግባእን ክዳውንቲ ንኽደን ማለት እዩ። ኵሉ ሳዕ ትርኢትና ‘ፍርሃት ኣምላኽ ንዘለዎም’ ደቂ ተባዕትዮ ዀነ ደቂ ኣንስትዮ ዚግባእ: ‘ሕንክን [“ትሕትና ዜርእን:” ትርጕም 1990] ምቕጻዕ ነፍስን’ ከምኡውን “ሰናይ ግብሪ” ዜንጸባርቕ ኪኸውን ይግባእ። ቀንዲ ዜተሓሳስበና ነገር: ኣቓልቦ ምስሓብና ዘይኰነስ: ‘ርእስና ብፍቕሪ ኣምላኽ ምሕላውና’ እዩ። (1 ጢሞቴዎስ 2:9, 10፣ ይሁዳ 21) እወ: እቲ ልዕሊ ዅሉ ዝጸበቐ ስልማትና: ‘እቲ ኣብ ቅድሚ ኣምላኽ ክቡር ዝዀነ ሕቡእ ናይ ልቢ ሰብ’ ኪኸውን ኢና እንደሊ።—1 ጴጥሮስ 3:3, 4
13 ቅዲ ኽዳውንትናን ኣመለኻኽዓናን ነቲ ኻልኦት ብዛዕባ ናይ ሓቂ ኣምልኾ ዘለዎም ኣረኣእያ ኸም ዚጸልዎ እውን ኣይትረስዕ። እታ “ሕንኪ” ወይ “ትሕትና” ተባሂላ ተተርጒማ ዘላ ናይ ግሪኽ ቃል: ንስነ-ምግባር ብዚምልከት ኪዕየየላ ኸሎ: ንስምዒት ወይ ኣረኣእያ ኻልኦት ኣኽብሮትን ፍርሃትን ምሕዳር ዚብል ሓሳብ ሒዛ ኣላ። ሸቶና እምበኣር ሕልና ኻልኦት ካብቲ መሰልና ኢልና እንሓስቦ ነገራት ንላዕሊ ኽንሰርዖ እዩ። ልዕሊ ዅሉ ኸኣ: ንየሆዋን ንህዝቡን ክብሪ ኸነምጽእ: “ኵሉ ንኽብሪ ኣምላኽ” ብምግባር ድማ ከም ኣገልገልቲ ኣምላኽ ርእስና ኸነርኢ ኢና እንደሊ።—1 ቈረንቶስ 4:9፣ 10:31፣ 2 ቈረንቶስ 6:3, 4፣ 7:1
14. ንትርኢትናን ጽሬትናን ብዚምልከት: እንታይ ሕቶታት ኢና ንርእስና ኽንሓትት ዘሎና፧
14 ኣብ ኣገልግሎት ወፍሪ ኽንጽመድ ወይ ኣብ ክርስትያናዊ ኣኼባ ኽንእከብ ከለና: ኣከዳድናናን ኣመለኻኽዓናን ንጽህናናን ዝያዳ ኣገዳስነት ኣለዎ። ንርእስኻ ኸምዚ ኢልካ ሕተት:- ‘ትርኢተይን ጕድለት ጽሬተይን ናባይ ዘየድሊ ኣቓልቦ ይስሕብ ድዩ፧ ንኻልኦት የሕፍሮም ድዩ፧ ምስዚ ዚተሓሓዝ መሰለይ: ካብቲ ኣብ ጉባኤ ዚወሃብ ሓላፍነት ኣገልግሎት ዝያዳ ኣገዳሲ ገይረ ድየ ዝርእዮ፧’—መዝሙር 68:6፣ ፊልጲ 4:5 NW፣ 1 ጴጥሮስ 5:6
15. ቃል ኣምላኽ ብዛዕባ ኣከዳድናን ኣመለኻኽዓን ጽሬትን ዝርዝር ሕግታት ዘይሃበ ስለምንታይ እዩ፧
15 መጽሓፍ ቅዱስ ብዛዕባ ኣከዳድናን ኣመለኻኽዓን ጽሬትን ዚምልከት ንክርስትያናት ዚኸውን ዝርዝር ሕግታት ኣይሃበን። የሆዋ ናይ ምምራጽ ናጽነትና ወይ ንኣእምሮና እንጥቀመሉ መገዲ ኺድርቶ ኣይደልን እዩ። ኣብ ክንዳኡስ: ኣብ ስርዓታት መጽሓፍ ቅዱስ ተመርኲስና እነመዛዝን ከምኡውን ‘ጽቡቕን ክፉእን ንምፍላይ ብምልማድ ንልቦናና እነላምድ’ ብሱላት ሰባት ክንከውን እዩ ዚደልየና። (እብራውያን 5:14) ልዕሊ ዅሉ ድማ: ንኣምላኽን ንብጻይናን ብዘላትና ፍቕሪ ኽንምራሕ እዩ ዚደልየና። (ማርቆስ 12:30, 31) ኣብ ውሽጢ እዚ ደረት እዚ: ብዙሕ ዓይነት ኣከዳድናን ኣመለኻኽዓን ኣሎ። ኣብ ዝዀነ ይኹን ክፋል ዓለም ዚርከቡ ሕጉሳት ህዝቢ የሆዋ ኣብ ኣኼባታቶም ዚኽደንዎ እተፈላለየ ዓይነት ክዳውንቲ ነዚ መርትዖ ዚኸውን እዩ።
“ጥዕይቲ” ዓይኒ ትሃሉኻ
16. መንፈስ ዓለም ምስ ትምህርትታት የሱስ ዚጋጮ ብኸመይ እዩ፧ ንርእስናኸ እንታይ ሕቶታት ክንሓትት ኣሎና፧
16 መንፈስ ዓለም መታለሊ እዩ: ንሚልዮናት ሰባት ከኣ ገንዘብን ንዋይን ከም ምንጪ ሓጐስ ገይሮም ንኺርእይዎ ይድርኾም። የሱስ ግን: “ህይወት ሰብ ብብዝሒ ገንዘብ ኣይኰነትን” በለ። (ሉቃስ 12:15) የሱስ ንምናነ ወይ ንነፍሲ ምሕሳም ይድግፍ እኳ እንተ ዘይነበረ: ህይወትን ናይ ሓቂ ሓጐስን ኪረኽቡ ዚኽእሉ: እቶም “መንፈሳዊ ነገራት ከም ዜድልዮም ዚግንዘቡ” ኸምኡውን ቅንዕትን ኣብ መንፈሳዊ ነገራት ዘተኰረትን “ጥዕይቲ” ዓይኒ ዘላቶም ሰባት ምዃኖም መሃረ። (ማቴዎስ 5:3 NW፣ 6:22, 23) እምበኣር: ከምዚ ኢልካ ንርእስኻ ሕተት:- ‘የሱስ ዝመሃሮ ትምህርቲ ብሓቂ እኣምነሉ ድየ ወይስ በቲ “ንሓሶት ኣቦኣ” ዝዀነ እየ ዝጽሎ ዘለኹ፧ (ዮሃንስ 8:44) ቃላተይን ሸቶታተይን ቀዳምነት ዝህቦ ነገራትን ኣነባብራይን እንታይ እዩ ዚገልጽ፧’—ሉቃስ 6:45፣ 21:34-36፣ 2 ዮሃንስ 6
17. ገለ ኻብቲ እቶም ጥዕይቲ ዓይኒ ዘላቶም ዚረኽብዎ በረኸት ጥቐስ።
17 የሱስ: “ጥበብ ግና ብተግባራ ረትዐት” በለ። (ማቴዎስ 11:19 ትርጕም 1990) እቶም ጥዕይቲ ዓይኒ ዘላቶም ዚረኽብዎ ገለ ጥቕምታት እሞ ሕስብ ኣብለሉ። ብኣገልግሎት መንግስቲ ኣምላኽ ናይ ሓቂ ዕረፍቲ ይረኽቡ። (ማቴዎስ 11:29, 30) ዘየድሊ ጭንቀት የርሕቑ: በዚ ኸምዚ ድማ ካብ ኣእምሮኣውን ስምዒታውን ስቓይ ይናገፉ። (1 ጢሞቴዎስ 6:9, 10) በቲ ንህይወት ዜድሊ መሰረታዊ ነገራት ስለ ዚዓግቡ: ንስድራ ቤቶምን ንክርስትያናት ብጾቶምን ዝያዳ ግዜ ኣለዎም። ከም ውጽኢቱ ድማ ጥዑም ድቃስ ኪድቅሱ ይኽእሉ። (መክብብ 5:12) ብእተፈላለየ መገዲ ንኻልኦት ስለ ዚህቡ: ብምሃብ ዝያዳ ሓጐስ ይረኽቡ። (ግብሪ ሃዋርያት 20:35) ‘ብተስፋ ሃብታማት’ እዮም: ውሽጣዊ ሰላምን ዕግበትን ድማ ኣለዎም። (ሮሜ 15:13፣ ማቴዎስ 6:31, 32) እዚ በረኸት እዚ ብዋጋ ዘይሽነን እዩ!
“ብዘሎ ኣጽዋር ኣምላኽ” ምልዓል
18. መጽሓፍ ቅዱስ ንጸላኢናን ንሜላታቱን ንዓይነት ቃልስናን ብኸመይ ይገልጾ፧
18 እቶም ንርእሶም ብፍቕሪ ኣምላኽ ዚሕልዉ: ካብቲ ንክርስትያናት ሓጐስ ጥራይ ዘይኰነስ: ናይ ዘለኣለም ህይወት እውን ኬጥፍኣሎም ዚደሊ ሰይጣን ዚፍንዎ መጥቃዕቲ: መንፈሳዊ ዕቝባ ይረኽቡ እዮም። (1 ጴጥሮስ 5:8) ጳውሎስ: “እቲ ቕልስና ምስ ሕልቅነትን ስልጣናትን ምስ ናይ ጸልማት ገዛእቲ ዓለምን ምስ መናፍስቲ እከይን ኣብ ሰማያት እዩ እምበር: ምስ ስጋን ደምን ኣይኰነን” በለ። (ኤፌሶን 6:12) እታ “ቕልስ” እትብል ቃል ከም እትሕብሮ: እቲ ቓልስና ኣብ ከም ዕርዲ ዄንካ ብማዕዶ ዚግበር ዘይኰነስ: ኢድ ብኢድ ዚግበር ጥምጥም እዩ። ብተወሳኺ: እተን “ሕልቅነትን” “ስልጣናትን” “ናይ ጸልማት ገዛእቲ ዓለምን” ዚብል ቃላት: እቲ ኻብ መንፈሳዊ ዓለም ዚፍኖ መጥቃዕቲ ብስርዓት እተወደበን ደይ መደይ ኢልካ ዚፍኖን ምዃኑ ይሕብር።
19. ነቲ ሓደ ክርስትያን ኬልዕሎ ዘለዎ መንፈሳዊ ኣጽዋር ግለጾ።
19 ሰብኣዊ ድኽመትን ድሩት ዓቕምን እኳ እንተ ኣሎና: ዓወት ክንረክብ ንኽእል ኢና። ብኸመይ፧ “ብዘሎ ኣጽዋር ኣምላኽ” ብምልዓል ኢና እንዕወት። (ኤፌሶን 6:13) ኤፌሶን 6:14-18 ነዚ ኣጽዋር እዚ ኸምዚ ኢሉ ይገልጾ:- “ደጊም ሕቜኹም ብሓቂ ተዐጢቕኩም ድርዒ ጽድቂውን ተኸዲንኩም ቁሙ። ነቲ ናይ ወንጌል ሰላም ምድላው ኣብ ኣእጋርኩም ከም ኣሳእን ኣእቲኹም ደው በሉ። ምስናይ እዚ ዅሉ ነቲ ናይቲ ኽፉእ ርሱን መንትግ ዘበለ ኸተጥፍኡሉ እትኽእሉ ዋልታ እምነት ኣልዕሉ። ናይ ምድሓን ቍራዕ ርእሲ [ወይ ተስፋ] ኣእትዉ: ናይ መንፈስ ሰይፊውን: ማለት ቃል ኣምላኽ: ሐዙ። ብዅሉ ጸሎትን ልማኖን ኵሉ ሳዕ ብመንፈስ እናጸሌኹም . . . ንቕሑ።”
20. ኵነታትና ኻብ ናይ ሓደ ቓል ብቓሉ ወተሃደር እተፈልየ ዝዀነ ብኸመይ እዩ፧
20 ነዚ መንፈሳዊ ኣጽዋር: ኣምላኽ ስለ ዘዳለዎ: ኵሉ ሳዕ እንተ ለቢስናዮ: ብርግጽ ዕቝባ ይዀነና እዩ። ቃል ብቓሉ ወተሃደራት ኣብቲ ውግእ ዘይህልወሉ እዋን ንንውሕ ዝበለ እዋን ዜዕርፉ እኳ እንተ ዀኑ: ክርስትያናት ግን ክሳዕ እቲ ኣምላኽ ንናይ ሰይጣን ዓለም ዜጥፍኣሉን ንዅሎም እኩያት መናፍስቲ ኣብ መዓሙቝ ዚኣስረሉን እዋን ዘየቋርጽ ናይ ህይወትን ሞትን ቃልሲ እዩ ዘለዎም። (ራእይ 12:17፣ 20:1-3) ኵላትና ንየሆዋ እሙናት ኴንና ንኽንቅጽል ንርእስና ስለ ‘እነሰቅዮ:’ ንስኻ እውን ምስ ድኽመታት ወይ ሕማቕ ባህግታት ትቃለስ እንተ ኣሊኻ ኣይትተሓለል። (1 ቈረንቶስ 9:27) እወ: ቅልስ እንተ ዘይብልና እዩ ኼተሓሳስበና ዘለዎ!
21. ኣብ መንፈሳዊ ውግእና ብኸመይ ጥራይ ኢና ዓወት ክንረክብ እንኽእል፧
21 ብዘይካዚ: ኣብዚ ቓልሲ እዚ ብሓይልና ኽንዕወት ኣይንኽእልን ኢና። ስለዚ ድማ እዩ ጳውሎስ ናብ የሆዋ “ዅሉ ሳዕ ብመንፈስ” ክንጽሊ ኸም ዜድልየና ዘዘኻኸረና። ኣብ ርእሲ እዚ እውን ኣብ ኵሉ ኣጋጣሚ ቓል ኣምላኽ ብምጽናዕ: ከምኡውን ኣብዚ ቓልሲ እዚ እንቃለስ ዘለና በይንና ስለ ዘይኰንና ‘ምስቶም ምሳና ዀይኖም ዚዋግኡ’ ብምሕባር: ንየሆዋ ኽንሰምዖ ኣሎና። (ፊልሞን 2፣ እብራውያን 10:24, 25) እቶም ኣብ ኵሉ እዚ መዳያት እዚ እሙናት ዝዀኑ ዓወት ይረኽቡ ጥራይ ዘይኰነስ: ንእምነቶም ዚብድህ ኬጋጥሞም ከሎ ኺከላኸሉላ እውን ይኽእሉ እዮም።
ንእምነትካ ንኽትከላኸለላ ድሉው ኩን
22, 23. (ሀ) ኵሉ ሳዕ ንእምነትና ንኽንከላኸለላ ድሉዋት ክንከውን ዘሎና ስለምንታይ ኢና፧ ንርእስናኸ እንታይ ሕቶታት ክንሓትት ኣሎና፧ (ለ) ኣብ እትቕጽል ምዕራፍ እንታይ ጕዳይ እዩ ኺምርመር፧
22 የሱስ: “ካብ ዓለም ኣይኰንኩምን: ስለዚ ዓለም ትጸልኣኩም እያ” በለ። (ዮሃንስ 15:19) ስለዚ: ክርስትያናት ንእምነቶም ንኺከላኸሉላ ድሉዋት ኪዀኑ ኣለዎም: ነዚ ድማ ብኣኽብሮትን ብለውሃትን ኪገብርዎ ይግባእ። (1 ጴጥሮስ 3:15 ትርጕም 1990) ንርእስኻ ኸምዚ ኢልካ ሕተት:- ‘ሓድሓደ ግዜ ናይ የሆዋ መሰኻኽር: ሓፋሽ ዘይፈትዎ መትከል ዚሕዙሉ ምኽንያት ይርድኣኒ ድዩ፧ ከምዚ ዓይነት መትከል ብምሓዘይ ብድሆ ኼጋጥመኒ ኸሎ: እቲ መጽሓፍ ቅዱስን እቲ እሙን ባርያን ዚብሎ ቕኑዕ ምዃኑ ምሉእ ብምሉእ እኣምነሉ ድየ፧ (ማቴዎስ 24:45፣ ዮሃንስ 17:17) ኣብ ቅድሚ ዓይኒ የሆዋ ቕኑዕ ዘበለ ኽገብር ከለኹ: እተፈለኹ እኸውን ጥራይ ዘይኰነስ: እተፈለኹ ብምዃነይ እሕበን እውን ድየ፧’—መዝሙር 34:2፣ ማቴዎስ 10:32, 33
23 መብዛሕትኡ ግዜ ግን ካብ ዓለም እተፈለና ኽንከውን ዘሎና ባህጊ: ብዝረቐቐ መገዲ ይፍተን እዩ። ንኣብነት: ኣቐዲምና ኸም ዝረኣናዮ: ድያብሎስ ብዓለማዊ መዘናግዒ ገይሩ ንኣገልገልቲ የሆዋ ናብ ዓለም ኪስሕቦም ይፍትን እዩ። ከመይ ጌርና ኢና ንመንፈስና ዜሐድስን ንጹህ ሕልና ዚሓድገልናን መዘናግዒ ኽንመርጽ እንኽእል፧ ኣብ እትቕጽል ምዕራፍ: እዚ ጕዳይ እዚ ኺምርመር እዩ።
^ ሕ.ጽ. 3 ካብ ጴንጠቆስጠ 33 ድ.ክ. ኣትሒዙ: ክርስቶስ ኣብ ልዕሊ እታ ኣብ ምድሪ እትርከብ ጉባኤ ቕቡኣት ሰዓብቲ ኸም ንጉስ ኰይኑ ኣገልጊሉ እዩ። (ቈሎሴ 1:13) ብ1914 ክርስቶስ ኣብ ልዕሊ “መንግስቲ ዓለም” ንጉሳዊ ስልጣን ተቐበለ። ስለዚ: ሎሚ ዘለዉ ቕቡኣት ክርስትያናት ኣምባሳደራት እታ መሲሓዊት መንግስቲ ዀይኖም የገልግሉ እዮም።—ራእይ 11:15
^ ሕ.ጽ. 8 ኣብታ ብናይ የሆዋ መሰኻኽር እተሓትመት ሪዝኒን ፍሮም ዘ ስክሪፕቸርስ: ኣብ ገጽ 389-93 ርአ።
ብዝያዳ ፍለጥ
ብተኣማንነት ንመንግስቲ ኣምላኽ ጥራይ ምድጋፍ
ናይ የሆዋ መሰኻኽር ካብ ፖለቲካ ገለልተኛታት ብምዃኖም ዝመጾም ከም “ውሒዝ” ዝበለ መስጐጕቲ፡ ብዘይተሓስበ መገዲ ተዋሕጠ።
ብዅሉ ኣካይዳና ቕዱሳት ክንከውን ይግብኣና
ከይትለማለም ምጥንቃቕ፡ ንየሆዋ ዝበለጸ ምሃብ፡ ዕጹም መንፈሳዊ ምግቢ ኣዘውቲርካ ምምጋብ እንታይ ዜመሳስሎ ነገር ኣሎ፧
ኣብ ዘለኻ ኣሊኻ፡ ድምጺ የሆዋ ስማዕ
ንድምጺ የሆዋ ምስማዕን ምስኡ ምዝርራብን ክሳዕ ክንደይ ኣገዳሲ ምዃኑ ፍለጥ። እዛ ዓንቀጽ እዚኣ፡ ሰይጣንን ሓጥእ ዝንባለታትናን ንድምጺ የሆዋ ኸም ዘይንሰምዖ ምእንቲ ኸይገብረና ብኸመይ ክንጥንቀቕ ከም እንኽእል ክትገልጸልና እያ።


text:
ናይ የሆዋ መሰኻኽር ኵሉ ፍጥረት ቃል ብቓሉ ኣብ ውሽጢ ሽዱሽተ መዓልቲ ኸም እተፈጥረ ድዮም ዚኣምኑ፧
ኣይፋልናን። ናይ የሆዋ መሰኻኽር፡ ኵሉ ነገራት ዝፈጠረ ኣምላኽ ከም ዝዀነ ንኣምን ኢና። ምስቲ ዅሉ ፍጥረት ቃል ብቓሉ ኣብ ውሽጢ ሽዱሽተ መዓልቲ ኸም እተፈጥረ ዚገልጽ ክልሰ ሓሳብ ግና ኣይንሰማማዕን ኢና። ስለምንታይ፧ ምኽንያቱ፡ እዚ ሓሳባት እዚ ምስ መጽሓፍ ቅዱስ ዚጋጮ እዩ። ነዚ ዚስዕብ እስከ ኸም ኣብነት ርአ፦
ንውሓት እተን ሽዱሽተ መዓልትታት ፍጥረት። ገሊኦም፡ እተን ሽዱሽተ መዓልትታት ፍጥረት፡ ቃል ብቓሉ ነናይ 24 ሰዓት ንውሓት ዘለወን ሽዱሽተ መዓልትታት ከም ዝዀና እዮም ዚዛረቡ። እታ ኣብ መጽሓፍ ቅዱስ ተጠቒሳ ዘላ “መዓልቲ” እትብል ቃል ግና፡ ነዊሕ ግዜ ኸተመልክት ትኽእል እያ።—ዘፍጥረት 2:4፣ መዝሙር 90:4።
ዕድመ ምድሪ። ገሊኦም፡ ምድሪ ኻብ እትፍጠር ሒደት ኣሽሓት ዓመታት ጥራይ ከም ዝገበረት እዮም ዚምህሩ። ብመሰረት መጽሓፍ ቅዱስ ግና፡ ምድርን ዩኒቨርስን ቅድሚ እተን ሽዱሽተ መዓልትታት ፍጥረት ነይሩ እዩ። (ዘፍጥረት 1:1) በዚ ምኽንያት እዚ ድማ፡ ናይ የሆዋ መሰኻኽር ነቲ ምድሪ ቢልዮናት ዓመታት ከም ዝገበረት ዚገልጽ ስነ ፍልጠታዊ መርትዖ ኣይቃወምዎን እዮም።
ናይ የሆዋ መሰኻኽር ብፍጥረት ንኣምን እኳ እንተ ዀንና፡ ንስነ ፍልጠት ግና ኣይንጻረሮን ኢና። ናይ ሓቂ ስነ ፍልጠትን መጽሓፍ ቅዱስን ከም ዚሰማምዑ ኢና እንኣምን።
ብዝያዳ ፍለጥ
እቲ ኣምላኽ ዝሃበና መጽሓፍ ቅዱስ
መጽሓፍ ቅዱስ ብሕታዊ ጸገማትካ ኽትዋጽኣሉ ኺሕግዘካ ዚኽእል ብኸመይ እዩ፧ ነቲ ኣብኡ ተመዝጊቡ ዘሎ ትንቢታት ክትኣምኖ እትኽእል ስለምንታይ ኢኻ፧
መጽሓፍ ቅዱስ ብዛዕባ ፍጥረት እንታይ ይብል፧
መጽሓፍ ቅዱስ ብዛዕባ እተን ኣምላኽ ንህይወት ዝፈጠረለን ሽዱሽተ “መዓልቲ” ይገልጽ እዩ። እተን መዓልትታት፡ ናይ 24 ሰዓት ንውሓት ዘለወን ድየን ነይረን፧


text:
እዋናዊ ዜናታት
- ናይ ሓዘን መግለጺ፣ደሞክራስያዊ ግንባር ሓድነት ኤርትራ፡
- ደምዳሚ መግለጺ፣ስሩዕ ኣኼባ ፈጻሚ-ኣካል፡ ደሞክራስያዊ ግንባር ሓድነት ኤርትራ /ደ.ግ.ሓ.ኤ/
- ቃል ሓዘን ጨንፈር ሽወደን ግንባር ሃገራዊ ድሕነት ኤርትራ
- ቃል ሓዘን ግንባር ሃገርዊ ድሕነት ኤርትራ/ ሕድሪ ጨንፈር ጀርመን
- ናይ ሓዘን መግለጺ ግንባር ሃገራዊ ድሕነት ኤርትራ-ሕድሪ
- ኤርትራ ካብ 2015 ንነጀው ቀጥታ ተጠቃዒት ናይ’ቲ ብኤል ኒኖ ዝፍለጥ ምዝባዕ ኣየር ኮይና ምጽናሐ ተገሊጹ
- ናይ ሓዘን መግለጺ ብደግሓኤ ዞባ ኤውሮጳ
- ናይ ሐዘን መግለጺ
- ቃል ሓዘን
- መግለጺ ሓዘን፡
- ክልተ ዲፕሎማት ስርዓት ህግደፍ ነቲ ስርዓት ከም ዝራሕርሑ ይግለጽ ኣሎ
- ምስጋና
- ሓድነት ኤርትራውያን ንፍትሒ ኣብ ዓባይ ብሪጣኒያ ዝተባህለ ማሕበረ ተመስሪቱ
- ኤርትራውያን ተቐማጦ ሕቡራት መንግስታት ኣመሪካ፡ ሓድሽ ዓመት 2017 ብሓባር ጸንቢሎም
- ተመሃሮ ቤት ትምህርቲ “ እንዳ ማርያም ” ኣንጻር ስርዓት ህግደፍ ኣድማ ኣካይዶም !!
ኣብ መርበብ ዘለዉ
We have 62 guests and no members online
ኣብ ከተማ ዮተቦርግ ሃገረ ሽወደን ንኤርትራዊ ሃገርነትን ጉዕዞ ናይ’ቲ ዝተናወሐ ብረታዊ ቃልስን ዘላለየ መድረኽ ከም ዝተኻየደ ተፈሊጡ ሰለስተ ኤርትራውያን ካብ ፈረንሳ ናይ ምብራር ሓደጋ የንጸላልዎም ከም ዘሎ ተገሊጹ። ካብ ዘለዋ ሃብቲ ነዳዲ ተበጊሳ፡ ኣብ ዞባ ቀርኒ ኣፍሪቃ ናታ ጽልዋታት ንምስፋሕ ትዋሳእ ዘላ ሕቡራት ኢማራት ዓረብ ንመራሕቲ ኤርትራን ሱዳንን ብገንዘብ ትነስዖም ከም ዘላ ተሓቢሩ።
- Details
- Written by ድምጺ ሰላምን ደሞክራስን ኤርትራ
- Published: 12 December 2016
ካብ ዘለዋ ሃብቲ ነዳዲ ተበጊሳ፡ ኣብ ዞባ ቀርኒ ኣፍሪቃ ናታ ጽልዋታት ንምስፋሕ ትዋሳእ ዘላ
ሕቡራት ኢማራት ዓረብ ንመራሕቲ ኤርትራን ሱዳንን ብገንዘብ ትነስዖም ከም ዘላ ተሓቢሩ።
መጀመርያ ምስ ስዑዲያ ደሓር ድማ ምስ ኢራን ብዘይወግዓዊ ኣገባብ ኣብ ዞባ ቀርኒ ኣፍሪቃ መን ጽልዋ ፈጠረ ኣብ ህልኽ ካብ እተኣቱ ነዊሕ ዓመታት ዘቑጸረት ሕቡራት ኢማራት ዓረብ፡ ብፍላይ ንመራሕቲ ሃገረ ኤርትራን ሱዳንን በብግዜኡ ናብ ሃገራት ብምጽዋዕ፡ ኣነ ብገንዘብ ንሳትኩም ብሰብኣዊ ቀረብ ዓይነት ኣብ’ተን ሃገራት ናታ ኣገልገልቲ ብምፍጣር፡ ጥጡሕ ባይታ ክህልዋን ንስዑዲ ዓረብያን ኢራንን በሊጻ ላዕለዋይ ኢድ ንመሓዝን ገዚፍ ገንዘባዊ ወጻኢ ተፍስስ ከም ዘለና ምንጭታት ኣረጋጊጾም።
ሕቡራት ኢማራት ዓረብ ንስርዓት ህግደፍ ኣብ ምስፋሕ ወደባትን ቀረባት ነዳድን ካልእን ክትድግፍ ምዃና ኣቐዲማ ቃል ኣትያ ገለ ክፋሉ ከተተግብሮ ከም ዝጀመረት ዝገለጹ እቶም ምንጭታት፡ ኣብ’ዚ ዝሓለፈ ሰሙን ድማ መንግስቲ ሱዳን ንዘጋጠሞ ሕጽረት ናይ ወጻኢ ሸርፊ ንምሽፋን ኣብ ባንኪ ሱዳን ፍርቂ ቢሊዮን ዶላር ብምቕማጥ፡ ኣብ’ታ ሃገር ተኸሲቱ ዘሎ ቁጠባዊ ቅልውላው ንምርግጋእ ከም ዝወሰነት፡ ብዘይካዚ ናይ ዝተወሰነ ግዜ ቀረብ ነዳዲ ክትሽፍን ከምኡ’ውን ኣብ ምምንጫው ሓይሊ ጸዓት ምሉእ ደገፍ ክትገብ ድልውቲ ከም ዘላ ምርግጋጻን ኣፍሊጦም።
ኣብ ከተማ ዮተቦርግ ሃገረ ሽወደን ንኤርትራዊ ሃገርነትን ጉዕዞ ናይ’ቲ ዝተናወሐ ብረታዊ ቃልስን ዘላለየ መድረኽ ከም ዝተኻየደ ተፈሊጡ
ብሽወደናዊ ኤርትራዊ ምሕዝነት ባህላዊ ማሕበር ዝተባህለ ትካል ተጸዊዑ ንሃገረ ኤርትራን ህዝባዊ ቃልሱን ንምልላይ ቅድሚ ትማሊ፡ ትማሊ፡ ሎሚ ብዝብል ብሰነዳዊ መግለጺታት ዝተሰነየ መድረኽ፡ ኤርትራውያንን ኣዕሩኽ ኤርትራውያንን ኣብ ዝተረኽብሉ ብ7 ታሕሳስ 2016 ኣብ ከተማ ዮተቦርግ ከም ዝተኻየደ፡ ቤት ጽሕፈት ዜና ሰልፊ ደሞክራሲ ህዝቢ ኤርትራ ብ9 ታሕሳስ 2016 ኣብ ዝዘርገሖ ዜና ሓቢሩ።
ኣብ’ቲ ብዝተፈላለየ ምድላዋት ማዕሪጉ ዘምሰየ መድረኽ፡ ብፍላይ ሓው ጸሃየ ቀለታ ንኩንታት ኤርትራ ብሓፈሻ ብፍላይ ድማ ኣብ’ዚ መድረኽ’ዚ ትሓልፎ ዘላ ኣሰቃቒ ፖለቲካዊ ህይወትን ኣመልኪቱ ብስእልታት ዝተሰነየ ሰፊሕ መግለጺ ከም ዘቕረበ፡ ኣብ’ቲ መድረኽ ካብ ዝተረኽቡ ኣዕሩኽ ኤርትራውያን ነቲ ድሙቕ ምሸትን ንኤርትራ ዝምልከት ዝተዋህቦም ገለጻታትን ኣመልኪቶም ናብ መድረኽ እናደየቡ ርእይቶ ከም ዝለገሱን፡ እቲ ምድላው ብጽቡቕ ከም ዝተዛዘመን እቲ ሰልፊ ኣረጋጊጹ ሎ።
ሰለስተ ኤርትራውያን ካብ ፈረንሳ ናይ ምብራር ሓደጋ የንጸላልዎም ከም ዘሎ ተገሊጹ።
እዞም ናብ ሃገሮም ናይ ምጥራዝ ሓደጋ ዘንጸላልዎም ዘሎ ኤርትራውያን፡ ካብ’ቶም ኣብ ካለ ፈረንሳ ናብ ዓዲ እንግሊዝ ንምስጋር ፈተነ ከካይዱ ዝጸንሑ ዜጋታት ዝተፈላለያ ሃገራት ምዃኖም፡ ካብ 26 ሕዳር 2016 ንደሓር ግን መኒል ኣመሎ ኣብ ዝተባህለ ሰሜናዊ ክፋል ፈረንሳ ተቐይዶም ከም ዝርከቡ፡ ምኽንያት መቐየዲኦም ድማ፡ ኣብ ፈረንሳ ፖለቲካዊ ዕቑባ ሓቲቶም ንምንባር ፍቓደኛታት ስለዘይኮኑ ከም ዝኾነን ንጉዳይ ስደተኛታት ዝከታተል ትካል ንዝሃቦ ሓበሬታ መሰረት ብምግባር ረድዮ ኤረና ብ8 ታሕሳስ 2016 ሓቢራ።
እዞም መዕለቢኦም ዘይፈለጡን ናይ ምጥራዝ ሓደጋ ዘንጸላልዎም ዘሎን ሰባት፡ ኣብ ሚያዝያ 2016 ናብ ፈረንሳ ከም ዝኣተው ኣብ ፈረንሳ ዕቑባ ኣይንሓትት ብምባሎም ካብ ፈረንሳ ክወጽእሉ ዘለዎም ግዜ ስለ ዝሓለፈን መንግስቲ ፈረንሳ፡ ዋላ’ኳ ኤርትራ መሊስካ ናብ ኤርትራ ክጥረዙ የብሎምን ዝብል መርገጽ እንተሃለዎ፡ ናበይ ሃገር ብዘይንተነጸረ፡ ንምጥራዞም ኣብ’ታ ሃገር ምስ ዝርከብ ኤምባሲ ስርዓት ህግደፍ ይዘራረብ ከም ዘሎን ኣረዲኣ። ይኹን ‘ምበር ሰለስተ ኤርትራውያን ከም ዝኾኑ ዝተገልጹ ካብ ምባል ሓሊፋ፡ በዓል መን ከም ዝኾኑ ግን ኣስማቶም ኣይሓበረትን።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ 12-12-2016
ኣገዳሲ ቆጸራታት
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
- መጸዋዕታ ንኣገዳሲ ህዝባዊ ኣኼባ
- ዕድመ መጋቢት 8 2016 ኣህጉራዊ መዓልቲ ደቂ ኣንስትዮ
- ኣገዳሲ ሕዝባዊ ሰሚናር ኣብ ከተማ ስቶክሆልም اجتماع جماھیري مھم في مدینة استوكھلم مظلھ الارتریھ السویدیة لتغییر Important Public Seminar in Stockholm Sweden
- ዕድመ ንሓዲሽ ዓመት አብ ከተማ ኰለን/ጀርመን
ሓተታ-ርእይቶ-መልእኽቲ
- ፖሎቲካ መገለይሲ ቐየስገው፣ ዓውተር ደርብሲ አልግድ (ጥበብድ) ገምድገው ሓሪረትል ለመለም የንቱታት ለቡኑኽር ጉኑዂር መንድርተነኲ።
- ባሕሪ ኤርትራ ጥሙይ ዘየዕንግል፡ ድራር ዓይኒ
- ሰሪሕናን ንሰርሕ ኣለናን በበይኑ’ዩ
- ኣብ እንዳ ህግደፍ ሓተትን ተሓታትን ኩሎም ሓደ
- ካልኦት ዘዝበልዎ እናደገምካ ብተስፋ ካብ ምባር፡ ኣብ መሬትካ ሰቢትካ ናትካ ምግባር
- ነውራም መራሒ፡ ነውራማት ደገፍቲ
- Initiating Ethio- Eritrea Dialogue for Democratic Development
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
መልሲ ሕቶታት መጽሓፍ ቅዱስ
የሱስ ወዲ ኣምላኽ እተባህለ ስለምንታይ እዩ፧
ኣምላኽ፡ ቃል ብቓሉ ቘልዑ እትወልደሉ ሰበይቲ የብሉን። ንሱ ፈጣሪ ዅሉ ፍጥረት እዩ። ሰባት ባህርያት ኣምላኽ ኬንጸባርቑ ኸም ዚኽእሉ ዀይኖም እዮም ተፈጢሮም። በዚ ምኽንያት እዚ ኸኣ እዩ ኣዳም፡ እቲ ብኣምላኽ እተፈጥረ ናይ መጀመርታ ሰብ፡ “ወዲ ኣምላኽ” እተባህለ። የሱስ እውን ብተመሳሳሊ፡ ምስ ባህርያት ኣቦኡ ሕደ ዝዀነ ባህርያት ሒዙ ስለ እተፈጥረ “ወዲ ኣምላኽ” ተባሂሉ ኣሎ።—ሉቃስ 3:38፣ ዮሃንስ 1:14, 49 ኣንብብ።
የሱስ መዓስ እዩ ተፈጢሩ፧
ኣምላኽ ንየሱስ ቅድሚ ኣዳም እዩ ፈጢርዎ። ስለዚ፡ መጀመርታ ንየሱስ ፈጠሮ እሞ፡ ብየሱስ ኣቢሉ ኻልእ ኵሉ ነገራት፡ እንተላይ መላእኽቲ ፈጠረ። በዚ ምኽንያት እዚ ድማ እዩ መጽሓፍ ቅዱስ ንየሱስ፡ “በዅሪ ዅሉ ፍጥረት” ዚብሎ።—ቈሎሴ 1:15, 16 ኣንብብ።
የሱስ ኣብ ቤት-ልሄም ከይተወልደ ኸሎ፡ መንፈሳዊ ፍጡር ኰይኑ ኣብ ሰማይ ይነብር ነይሩ እዩ። ግዜኡ ምስ ኣኸለ፡ ኣምላኽ ንየሱስ ሰብ ኰይኑ ምእንቲ ኺውለድ ኢሉ፡ ካብ ሰማይ ናብ ማህጸን ማርያም ኣመሓላለፎ።—ሉቃስ 1:30-32፣ ዮሃንስ 6:38፣ 8:23 ኣንብብ።
ኣምላኽ ንየሱስ ሰብ ኰይኑ ኣብ ምድሪ ኸም ዚውለድ ዝገበሮ ስለምንታይ እዩ፧ የሱስ እንታይ ፍሉይ ዕማም እዩ ዓሚሙ፧ መልሲ እዚ ሕቶታት እዚ ኣብ መጽሓፍ ቅዱስ ክትረኽቦ ትኽእል ኢኻ። ነቲ ብዛዕባ እቲ ኣምላኽን የሱስ ዝገበሩልካ ነገራት ዘሎካ ፍልጠትን ሞሳን ድማ ኬዕብዮ እዩ።
ብዝያዳ ፍለጥ
የሱስ ክርስቶስ መን እዩ፧
የሱስ ስለምንታይ እቲ ተስፋ እተገበረሉ መሲሕ ከም ዝዀነን ካበይ ከም ዝመጸን ስለምንታይ ንየሆዋ ሓደ ዝዀነ ወዲ ኸም ዝዀነን ተምሃር።